Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016». Κυρίες και κύριοι συνάδελφοι, η συζήτηση επί του προϋπολογισμού του κράτους θα διεξαχθεί σύμφωνα με το άρθρο 123 του Κανονισμού της Βουλής μέσα σε πέντε συνεχείς συνεδριάσεις. Ξεκινάμε σήμερα και θα τελειώσουμε το Σάββατο στις δώδεκα το βράδυ, που θα γίνει η ψηφοφορία, χωρίς μεσημεριανά διαλείμματα. Θα τα πούμε και πιο μετά, ώστε να ξέρουμε ακριβώς όλο το πρόγραμμα. Συμφωνήθηκε να δοθούν στο Προεδρείο κατάλογοι ομιλητών από τα κόμματα που το επιθυμούν. Θα ήθελα να προτείνω στο Σώμα να δεχθεί, όπως προβλέπει και ο Κανονισμός της Βουλής, άρθρο 65 παράγραφος 5, την υποβολή του καταλόγου ομιλητών από τα κόμματα, εάν το επιθυμούν. Οι συνάδελφοι που επιθυμούν να ομιλήσουν και δεν συμπεριλαμβάνονται στον κατάλογο του κόμματός τους θα εγγραφούν με το ηλεκτρονικό σύστημα έως το τέλος της ομιλίας των γενικών εισηγητών και θα καταρτιστεί ενιαίος κατάλογος με εναλλαγή των ομιλητών. Οι ομιλητές που θα δοθούν από τα κόμματα με κατάλογο θα προηγηθούν των ομιλητών που θα εγγραφούν με το ηλεκτρονικό σύστημα από το ίδιο κόμμα, εννοείται. Για να σας δώσω μια εξήγηση, επειδή ίσως κάποιοι συνάδελφοι είναι νεότεροι και δεν το έχουν αντιληφθεί ακριβώς, μην παρεξηγείστε αν σας έχουν δείξει ότι είστε εικοστός πρώτος ενδεχόμενα και βρεθείτε ογδοηκοστός τρίτος ή εκατοστός τριακοστός. Η σειρά από το ηλεκτρονικό μηχάνημα σου δίνει το σίγουρο ότι θα είσαι πριν από τον επόμενο, δηλαδή εν προκειμένω πριν από τον εικοστό τέταρτο ή πριν τον εικοστό πέμπτο. Ενδιάμεσα θα μπουν, πρώτον, οι ομιλητές από όποια κόμματα έχουν δώσει λίστες των ομιλητών και, δεύτερον, θα γίνει ένας αλγόριθμος τον οποίο θα σας πω, για να οριστεί με ποια σειρά θα μιλάνε. Ως εκ τούτου, ο αριθμός που έχουμε από κάτω αποκλείεται να ταυτίζεται με τον αριθμό των από πάνω. Πλην, όμως, επειδή είναι πέντε ημέρες η διαδικασία και έχουμε μελετήσει και πόσοι έχουν μιλήσει τα τελευταία χρόνια κ.λπ., δεν πρέπει να υπάρχει κανένα πρόβλημα. Ενδεχομένως να μπορέσουν να μιλήσουν μέχρι και διακόσιοι συνάδελφοι. Στις πέντε μέρες γίνεται αυτό. Δεν θα υπάρχουν και μεσημεριανά διαλείμματα. Δεν θα έχουμε πρόβλημα δηλαδή. Επίσης, προτείνω μετά τις ομιλίες των γενικών και ειδικών εισηγητών να υπάρξει ένα κύκλος ομιλητών κατά προτεραιότητα με ομιλητές έναν Βουλευτή από κάθε κόμμα. Κατά προτεραιότητα, δηλαδή, θα έχουμε οκτώ εναλλασσόμενους Βουλευτές από τα οκτώ κόμματα. Στη συνέχεια και για να τηρηθεί κατά το δυνατόν η κατ' αναλογία κοινοβουλευτικών εδρών εκπροσώπηση των κομμάτων προτείνω να καταρτιστεί ένας ενιαίος κατάλογος ομιλητών που θα περιλαμβάνει τους εγγεγραμμένους Βουλευτές με το ηλεκτρονικό σύστημα και τους Βουλευτές που θα δοθούν με κατάλογο από τα κόμματά τους κατά προτεραιότητα. Η εναλλαγή των ομιλητών θα γίνεται κατ' αναλογία της κοινοβουλευτικής δύναμης των κομμάτων. Ακούστε τώρα πώς θα είναι οι κύκλοι των ομιλητών. Οι κύκλοι των ομιλητών είναι μετά τους αγορητές, μετά τους εισηγητές και μετά τον πρώτο κύκλο, που θα είναι ένας από κάθε κόμμα. Φεύγουμε από αυτούς τους τρεις πρώτους κύκλους. Οι δύο πρώτοι εξ αυτών θα είναι σήμερα. Ελπίζω μέχρι τις έντεκα και μισή το βράδυ. Ο άλλος κύκλος θα είναι αύριο. Μετά από αυτούς τους κύκλους θα υπάρξουν κύκλοι όπου θα υπάρχουν συγκεκριμένα ορισμένοι ομιλητές από κάθε κόμμα, τους οποίους θα σας πω. Ίσως μάλιστα αυτοί οι κύκλοι να φτάσουν τους δεκαπέντε. Άρα, καλύπτουν και όλα τα κόμματα, τα δε μικρότερα κόμματα και με το σύνολο της δύναμής τους, αν υποθέσουμε ότι θα εγγραφούν. Έκαστος κύκλος ομιλητών θα αποτελείται από δώδεκα Βουλευτές που θα εναλλάσσονται. Προβλέπουμε να γίνουν περί τους δεκαεπτά τουλάχιστον τέτοιοι κύκλοι. Συγκεκριμένα, κάθε κύκλος θα απαρτίζεται από έντεκα Βουλευτές των πέντε πρώτων Κοινοβουλευτικών Ομάδων, πέντε του ΣΥΡΙΖΑ, τρεις της Νέας Δημοκρατίας, ένας από τη Χρυσή Αυγή, ένας από τη Δημοκρατική Συμπαράταξη, ένας από το ΚΚΕ και διαδοχικά ανά τρεις κύκλους θα μπαίνει και ένας από το Ποτάμι, από τους Ανεξάρτητους Έλληνες και από την Ένωση Κεντρώων. Θα μπορέσει, δηλαδή, να μιλήσει και το σύνολο των κομμάτων που έχουν μέχρι δέκα Βουλευτές. Από τους ανεξάρτητους Βουλευτές, που είναι δύο τον αριθμό, αν εγγραφούν, θα μιλήσει ο πρώτος μετά τον πέμπτο κύκλο και ο δεύτερος μετά τον δωδέκατο κύκλο. Τυχόν αλλαγές της σειράς των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγκριση του Προεδρείου και με έγγραφο του Γενικού Γραμματέα της Κοινοβουλευτικής Ομάδας, που θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής έως τη λήξη της δεύτερης συνεδρίασης. Θα καταβάλουμε και φέτος κάθε προσπάθεια, όπως γίνεται τα τελευταία χρόνια, ώστε να μιλήσουν όσο το δυνατόν περισσότεροι συνάδελφοι. Αυτό θα καταστεί δυνατόν, αν περιοριζόμαστε όλοι στον χρόνο που δικαιούται ο καθένας και αν οι συνεδριάσεις μας αρχίζουν ακριβώς την ώρα που έχει καθοριστεί από την ημερήσια διάταξη. Γι' αυτό, κυρίες και κύριοι συνάδελφοι, τονίζω ότι πρέπει να είναι αυστηρότατη η τήρηση του χρόνου και η έναρξη των συνεδριάσεων να γίνεται την ώρα που έχει προβλεφθεί. Οι πρώτες συνεδριάσεις θα αρχίσουν στις δέκα το πρωί. Η ώρα έναρξης της συνεδρίασης της τελευταίας μέρας της συζήτησης, του Σαββάτου, θα εξαρτηθεί από τους εναπομείναντες ομιλητές και άρα θα οριστεί και θα γίνει γνωστή την Παρασκευή στις 4 Δεκεμβρίου. Μπορεί δηλαδή να έχουν μείνει λίγοι ομιλητές και ως εκ τούτου το Σάββατο να ξεκινήσουμε μεσημέρι ή νωρίς το απόγευμα για να πάμε υποχρεωτικά μέχρι τις δώδεκα το βράδυ. Αλλιώς θα ξεκινήσουμε το Σάββατο επίσης από τις δέκα το πρωί. Το βράδυ της τελευταίας μέρας συζήτησης, δηλαδή το Σάββατο, όπως ορίζεται από τον Κανονισμό, η συζήτηση θα κλείσει ακριβώς στις δώδεκα τα μεσάνυχτα και θα αρχίσει η ψηφοφορία. Έχουμε κάνει περικοπές στους χρόνους όλων, απ' ό,τι θα δείτε, έτσι ώστε να υπάρξει οικονομία της συζήτησης. Προτείνω ο χρόνος ομιλίας των γενικών εισηγητών να είναι είκοσι πέντε λεπτά, των ειδικών εισηγητών δεκαπέντε λεπτά, του Πρωθυπουργού τριάντα λεπτά, του Προέδρου της Κοινοβουλευτικής Ομάδας της Νέας Δημοκρατίας τριάντα λεπτά, των Προέδρων των Κοινοβουλευτικών Ομάδων του Λαϊκού Συνδέσμου - Χρυσή Αυγή, της Δημοκρατικής Συμπαράταξης ΠΑΣΟΚ - ΔΗΜΑΡ, του ΚΚΕ, του Ποταμιού, των Ανεξαρτήτων Ελλήνων και της Ένωσης Κεντρώων είκοσι πέντε λεπτά, του αρμοδίου Υπουργού Οικονομικών τριάντα λεπτά, του αρμοδίου Αναπληρωτή Υπουργού Οικονομικών δεκαπέντε λεπτά, των Υπουργών των άλλων Υπουργείων δώδεκα λεπτά, των Αναπληρωτών Υπουργών των άλλων Υπουργείων, δηλαδή πέραν του Υπουργείου Οικονομίας, οκτώ λεπτά, των Υφυπουργών των άλλων Υπουργείων επτά λεπτά και οι δευτερολογίες των ανωτέρω είναι το μισό του χρόνου της πρωτολογίας τους. Από τώρα λέω ότι όσοι ξεπερνούν τον χρόνο τους, εννοώ σε σχέση με Υπουργούς, Υφυπουργούς και Αναπληρωτές, θα προσμετράται η δευτερολογία μέσα σε αυτό το χρόνο. Δεν θα έχουν δηλαδή μετά δικαίωμα δευτερολογίας. Οι Κοινοβουλευτικοί Εκπρόσωποι δικαιούνται να μιλήσουν για δώδεκα λεπτά, εφόσον όμως προηγηθούν των Προέδρων των Κοινοβουλευτικών Ομάδων, αλλιώς θα περιοριστούν στο χρόνο της δευτερολογίας, δηλαδή έξι λεπτά, και στα τρία λεπτά της τριτολογίας. Θα έχουν δηλαδή εννέα λεπτά χρόνο ομιλίας, σύμφωνα με το άρθρο 167 παράγραφο 2 του Κανονισμού. Ο χρόνος ομιλίας για όλους τους εγγεγραμμένους στον κατάλογο ομιλητές θα είναι έξι λεπτά, με ανοχή τουλάχιστον τις πρώτες μέρες, που μπορεί να φτάσει τα επτά λεπτά, όχι όμως δέκα ούτε δώδεκα λεπτά. Έχουμε καιρό να προετοιμαστούμε. Τέλος, προτείνω η σημερινή συνεδρίαση να λήξει περίπου στις έντεκα νυχτερινή. Η Βουλή εγκρίνει;
Η Βουλή συνεφώνησε ομοφώνως. Ως προς τους Κοινοβουλευτικούς Εκπροσώπους, από τον κ. Σάββα Αναστασιάδη, Αναπληρωτή Γενικό Γραμματέα της Κοινοβουλευτικής Ομάδας της Νέας Δημοκρατίας ορίζεται ως Κοινοβουλευτικός Εκπρόσωπος του κόμματος ο κ. Ιωάννης Βρούτσης. Από τον κ. Γερμενή, Γραμματέα της Κοινοβουλευτικής Ομάδας του Λαϊκού Συνδέσμου - Χρυσή Αυγή ορίζεται ως γενικός εισηγητής ο Βουλευτής κ. Ηλίας Παναγιώταρος, ειδικοί αγορητές ο κ. Καρακώστας και ο κ. Γερμενής και Κοινοβουλευτικός Εκπρόσωπος ο Βουλευτής Επικρατείας κ. Χρήστος Παππάς. Από τον κ. Παπαχριστόπουλο, τον Γραμματέα των Ανεξαρτήτων Ελλήνων, ορίζεται ως γενικός εισηγητής ο κ. Δημήτριος Καμμένος, ως ειδικός εισηγητής ο κ. Κόκκαλης και ως Κοινοβουλευτικός Εκπρόσωπος ο Βουλευτής κ. Αθανάσιος Παπαχριστόπουλος. Από το Ποτάμι ο κ. Καρκατσούλης Παναγιώτης ορίζει γενικό εισηγητή τον Βουλευτή κ. Σπύρο Δανέλλη, ειδικό αγορητή τον Βουλευτή κ. Κωνσταντίνο Μπαργιώτα και Κοινοβουλευτικό Εκπρόσωπο τον Βουλευτή κ. Θεοχάρη (Χάρη) Θεοχάρη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο συνοδοί εκπαιδευτικοί από το 2ο Γυμνάσιο Αιγίου. Η Βουλή τούς καλωσορίζει.
Κύριε Πρόεδρε, οι εγγραφές πότε ξεκινούν;
Οι εγγραφές ξεκινούν τώρα και λήγουν με το τέλος της ομιλίας των γενικών εισηγητών, για κάποιους συναδέλφους που ενδεχομένως λείπουν. Είναι περίπου ένα δίωρο. Τον λόγο έχει ο γενικός εισηγητής του ΣΥΡΙΖΑ κ. Χρήστος Μπγιάλας.
Ευχαριστώ πολύ, κύριε Πρόεδρε. [[Θόρυβος στην Αίθουσα]] Κύριε Πρόεδρε, να ξεκινήσω;
Παρακαλώ, μην κάνετε φασαρία. Κύριε Μπγιάλα, έχετε τον λόγο. Παρακαλώ, ησυχία.
Κύριε Πρόεδρε, σας ευχαριστώ. Κύριε Πρωθυπουργέ, κύριοι Υπουργοί, κυρίες και κύριοι Βουλευτές, σήμερα συζητούμε τον προϋπολογισμό του 2016, του πρώτου προϋπολογισμού της Κυβέρνησης ΣΥΡΙΖΑ - ΑΝΕΛ, ενός προϋπολογισμού ο οποίος σηματοδοτεί την απαρχή μιας νέας πορείας για τη χώρα μας, την οικονομία μας, αλλά και την κοινωνία μας, ενός προϋπολογισμού ο οποίος έρχεται μετά από μια πάρα πολύ δύσκολη χρονιά για την οικονομία και την κοινωνία.
Παρακαλώ! Μην θορυβείτε.
Προφανώς, κύριε Πρόεδρε, ορισμένοι συνάδελφοι δεν ενδιαφέρονται για τον προϋπολογισμό.
Μην το σχολιάζετε, κύριε εισηγητά. Να ξεκινήσουμε με τους καλύτερους οιωνούς. Παρακαλώ, καθίστε και ησυχία! Έχετε το λόγο.
Πρόκειται για μια δύσκολη χρονιά, καθώς όλοι μας γνωρίζουμε ότι μέσα σε ένα σύντομο χρονικά διάστημα στο 2015 είχαμε δύο εκλογικές αναμετρήσεις, ένα δημοψήφισμα, αλλά το πιο βασικό στοιχείο είναι ότι στην αρχή του 2015 είχαμε την αλλαγή της Κυβέρνησης από κυβέρνηση Νέας Δημοκρατίας - ΠΑΣΟΚ στη νέα Κυβέρνηση ΣΥΡΙΖΑ - ΑΝΕΛ, μια αλλαγή η οποία, όπως αποδείχθηκε, δεν άρεσε σε πολλούς. Δημιουργήθηκε μια πολεμική κατάσταση έναντι της Κυβέρνησης τόσο στο εσωτερικό της χώρας όσο και στο εξωτερικό, με βασικό στόχο των αντιπάλων μας την «αριστερή παρένθεση». Έτσι, και μετά τη δεύτερη εκλογική μάχη του Σεπτεμβρίου, αφού είχε προηγηθεί το δημοψήφισμα, τα σχέδιά τους περί «αριστερής παρένθεσης» έχουν οριστικά ματαιωθεί. Έχει γίνει πλέον αντιληπτό ότι η Κυβέρνηση ΣΥΡΙΖΑ - ΑΝΕΛ θα κυβερνήσει αυτήν τη χώρα για τα επόμενα τέσσερα χρόνια. Θα δώσει το δικό της πολιτικό στίγμα. Θα δώσει το στίγμα της αλλαγής για την οικονομία, αλλά και την κοινωνία. Ο προϋπολογισμός που συζητείται σήμερα εμπεριέχει το στοιχείο της δημοσιονομικής ισορροπίας. Θέτει τον στόχο του τερματισμού της αναπαραγωγής της ύφεσης και επιδιώκει να δώσει έμφαση στο στοιχείο της κοινωνικής δικαιοσύνης. Για πρώτη φορά τα τελευταία χρόνια έρχεται προς ψήφιση ένας κοινωνικός προϋπολογισμός. Ο προϋπολογισμός του 2016 στοχεύει σε τρία σημεία. Πρώτος στόχος είναι η διατήρηση της δημοσιονομικής ισορροπίας. Αυτό μεταφράζεται σε δημιουργία μη ελλειμματικών προϋπολογισμών, με επίτευξη πρωτογενών πλεονασμάτων 0,5% για το 2016, 1,75% για το 2017 και της τάξης του 3,5%, όταν η οικονομία θα έχει ανακάμψει από την ύφεση το 2018 και το 2019.
Κύριε Μπγιάλα, με συγχωρείτε. Κυρίες και κύριοι αυτής της πτέρυγας, παρακαλώ πάρα πολύ, κάντε ησυχία. Αν θέλετε οπωσδήποτε να μιλήσετε, κάντε το έξω. Σας παρακαλώ. Κύριε Μπγιάλα, συνεχίστε.
Δεύτερος στόχος είναι ο τερματισμός στην αναπαραγωγή της υφεσιακής ροπής της ελληνικής οικονομίας, ο απεγκλωβισμός από την επίτευξη εξωπραγματικών δημοσιονομικών στόχων και από τον φαύλο κύκλο της προκυκλικής δημοσιονομικής πολιτικής, τους οποίους είχαν εφαρμόσει οι δύο προηγούμενες κυβερνήσεις, ενώ η οικονομία βρισκόταν σε παρατεταμένη ύφεση. Ο προϋπολογισμός αυτός επιτυγχάνει τη μείωση του στόχου για συνεχώς αυξανόμενα πρωτογενή πλεονάσματα και με τον τρόπο αυτό θα επιτρέψει την αποσυμπίεση της ζήτησης. Θα αντιμετωπιστούν κάποια κοινωνικά προβλήματα. Θα αρθούν αδικίες των τελευταίων πέντε ετών. Οι χαμηλοί δημοσιονομικοί στόχοι επιτρέπουν στην Κυβέρνηση να αποφύγει τη λήψη περαιτέρω μέτρων στο επόμενο διάστημα και να δημιουργεί τον χώρο για τη στήριξη των χαμηλότερων κοινωνικά ευάλωτων ομάδων. Ο τρίτος στόχος που επιδιώκεται αφορά την κοινωνική διάσταση του προϋπολογισμού, καθιστώντας τον μοναδικό σε σχέση με όλους τους προηγούμενους προϋπολογισμούς, καθώς έχει σαφέστατα κοινωνικό χαρακτήρα, ενσωματώνοντας την ανάγκη για κοινωνική δικαιοσύνη. Μέλημά μας είναι η ανάσχεση της ανεργίας και της φτώχειας, που λόγω των πολιτικών των προηγούμενων κυβερνήσεων είχαν λάβει διαστάσεις ανθρωπιστικής κρίσης. Επιπλέον, θα προβούμε στην αναδιανομή των πόρων από μη παραγωγικές δαπάνες σε δαπάνες που λειτουργούν πολλαπλασιαστικά, δίνοντας κατά τον τρόπο τούτο επιπλέον ώθηση στην ανάκαμψη της ελληνικής οικονομίας. Παράλληλα, αυξάνεται ο κοινωνικός προϋπολογισμός. Αυξάνεται κατά 823 εκατομμύρια. Πάνω από 300 εκατομμύρια θα δοθούν στην υγεία, ενώ μετά από πέντε χρόνια οι ελλείψεις σε προσωπικό θα καλυφθούν σε όλα τα νοσηλευτικά ιδρύματα. Άμεσα θα γίνουν εννιακόσιες ογδόντα πέντε προσλήψεις και θα ακολουθήσουν άλλες δύο χιλιάδες τετρακόσιες σαράντα. Παράλληλα, ο προϋπολογισμός του 2016 είναι πραγματικός και ρεαλιστικός. Δεν είναι προϋπολογισμός ο οποίος θέτει απλά νούμερα και κατά τη διάρκεια του έτους προσπαθούμε να τα πετύχουμε ή - αν δεν τα πετύχουμε - προσπαθούμε να τα αναμορφώσουμε. Ξεφεύγουμε οριστικά από τους ελλειμματικούς προϋπολογισμούς, προϋπολογισμούς ψεύτικους, οι οποίοι για ψηφοθηρικούς σκοπούς απλά γίνονταν για να εκπέσουν μέσα στους πρώτους μήνες της εφαρμογής τους. Ο προϋπολογισμός αυτός απελευθερώνει την ελληνική οικονομία και μαζί με την αναδιάρθρωση του χρέους επιτρέπει την ανάκαμψη και την έξοδο από την κρίση. Είναι πραγματικός και ρεαλιστικός, ακριβώς διότι βασίζεται σε συντηρητικές εκτιμήσεις. Και τούτο, διότι δεν λαμβάνονται υπ' όψιν τρεις αλληλένδετες διαδικασίες. Δεν λαμβάνεται υπ' όψιν η ανακεφαλαιοποίηση των τραπεζών, που ολοκληρώθηκε με μεγάλη επιτυχία, επισφραγίζοντας έτσι τη σταθερότητα της ελληνικής οικονομίας, διώχνοντας άπαξ και διά παντός τον φόβο του κουρέματος των καταθέσεων, αλλά και ταυτόχρονα της εξόδου της χώρας από το ευρώ, αν και ορισμένοι κύκλοι ακόμα απεργάζονται τέτοιες μεθόδους και προσπαθούν να θέσουν το ζήτημα του Grexit. Αυτό, όμως, έχει πλέον καταστεί αδύνατον. Επισφραγίζει ακόμα την αξιολόγηση του νέου προγράμματος από τον Ευρωπαϊκό Μηχανισμό Στήριξης, μια αξιολόγηση η οποία αδιαμφισβήτητα θα είναι θετική, δεδομένων των νομοθετικών πρωτοβουλιών της Κυβέρνησης, μιας και έχουν ψηφιστεί τα περισσότερα προαπαιτούμενα. Επισφραγίζει τη συζήτηση για τη ρύθμιση του δημοσίου χρέους, κεφάλαιο το οποίο θα ανοίξει αμέσως μετά την αναμενόμενη θετική αξιολόγηση. Είναι μια συζήτηση η οποία πλέον έχει γίνει αποδεκτό από όλους, εντός και εκτός της χώρας, ότι πρέπει να γίνει. Η εμμονή ορισμένων να λένε ότι το χρέος είναι βιώσιμο έχει πλέον πάψει να ακούγεται και αυτό είναι θετικό. Είναι θετικό, γιατί όλοι μας αντιλαμβανόμαστε ότι αυτό το δυσβάσταχτο χρέος, το οποίο μας κληροδότησαν οι προηγούμενες κυβερνήσεις, δεν μπορεί πια να εξυπηρετηθεί με αυτήν την οικονομική πολιτική, η οποία ανατροφοδοτεί έναν φαύλο κύκλο ανάμεσα στην ύφεση, το χρέος και την ανεργία, αλλά και την ταυτόχρονη πτώση του βιοτικού επιπέδου. Όσον αφορά στο χρέος, είναι απαραίτητη προϋπόθεση να δοθεί περίοδος χάριτος, αλλά και επιμήκυνσης της αποπληρωμής του, για να υπάρξει ελάφρυνση των βαρών, για να θέσουμε την ελληνική οικονομία σε τροχιά ανάπτυξης. Με αυτήν την επιτυχή έκβαση αυτών των διαδικασιών θα έχουμε το αποτέλεσμα της απελευθέρωσης των δυνάμεων της οικονομίας, της αύξησης της ζήτησης και της παραγωγής, αλλά ταυτόχρονα θα μας δοθεί και ο απαραίτητος χρόνος για να πραγματοποιήσουμε τις μεγάλες διαρθρωτικές μεταρρυθμίσεις που έχει ανάγκη ο τόπος μας, που εδώ και πολλά χρόνια συζητάμε, αλλά δεν προχωράμε σε αυτό. Πέντε χρόνια λιτότητας και δύο μνημόνια δεν κατέστησαν δυνατόν μέσα σε αυτήν την περίοδο να γίνουν όλες οι απαραίτητες μεταρρυθμίσεις και έτσι επανερχόμαστε και φαινόμαστε απέναντι στους δανειστές και στους εταίρους μας ότι δεν είμαστε πλέον φερέγγυοι. Αυτό, όμως, η Κυβέρνηση ΣΥΡΙΖΑ - ΑΝΕΛ, η οποία έχει την πολιτική βούληση να πραγματώσει αυτές τις διαρθρωτικές μεταρρυθμίσεις, θα το αναστρέψει. Είναι οι μεταρρυθμίσεις τις οποίες χρειάζεται ο τόπος μας: Η αναδιοργάνωση του δημόσιου τομέα, ενός δημόσιου τομέα ο οποίος αποτελεί σε πολλές περιπτώσεις τροχοπέδη στην ανάπτυξη της χώρας και της οικονομίας, η καταπολέμηση της φοροδιαφυγής και η πάταξη της διαφθοράς, δύο βασικά στοιχεία τα οποία πληγώνουν την εμπιστοσύνη των Ελλήνων, ενισχύουν το αίσθημα της αδικίας, δημιουργούν καταστάσεις αθέμιτου ανταγωνισμού και ταυτόχρονα καταβαραθρώνουν την οικονομία μας. Όμως και πέραν αυτού, η εξοικονόμηση των πόρων από τις δύο αυτές παραμέτρους είναι πολύ σημαντική. Να αναμορφώσουμε το ασφαλιστικό σύστημα για να γίνει βιώσιμο και να αποτελεί τον πυλώνα της ασφάλειας των πολιτών και παρακαταθήκη των επόμενων γενεών. Η καταπολέμηση της φοροδιαφυγής αποτελεί καθοριστικό παράγοντα στήριξης της βιωσιμότητάς του. Να δημιουργήσουμε ένα νέο αναπτυξιακό μοντέλο το οποίο θα εξασφαλίζει και την οικονομική ευημερία και την κοινωνική δικαιοσύνη, αλλά ταυτόχρονα θα σέβεται και το περιβάλλον, ένα αναπτυξιακό μοντέλο που θα βασίζεται στην αειφόρο ανάπτυξη. Με το νέο πρόγραμμα δημιουργείται ταυτόχρονα και ένας δημοσιονομικός χώρος, ο δημοσιονομικός χώρος ο οποίος πραγματοποιείται μέσα από τη μείωση των δημοσιονομικών στόχων σε 0,5% ως πλεόνασμα. Είναι γνωστό ότι το προηγούμενο πρόγραμμα, θέτοντας 4,5% πλεόνασμα, δημιουργούσε την απαίτηση για επιπλέον μέτρα 7,5 δισεκατομμυρίων ευρώ. Αυτά ήταν μέτρα τα οποία θα έπρεπε να ληφθούν. Λαμβάνοντας υπ' όψιν την πρακτική των προηγούμενων κυβερνήσεων και την επιμονή τους για οριζόντια μέτρα, με τρόπο αναπόφευκτο τα μέτρα αυτά θα έπλητταν κυρίως τους μικρούς και μεσαίους εισοδηματικά Έλληνες. Όλα αυτά τα χρόνια είχαμε μια ανατροφοδοτούμενη κρίση με μείωση της ζήτησης, με αύξηση της ανεργίας, με μείωση της παραγωγής. Αυτόν ακριβώς τον φαύλο κύκλο θέλουμε να σπάσουμε. Ο προϋπολογισμός του 2016, παρότι έχει γίνει μέσα σε δύσκολες χρηματοοικονομικές συνθήκες, έχει θετικές προοπτικές. Καταβάλλεται προσπάθεια με σκοπό την αναδιανομή των πόρων, την προστασία των οικονομικά αδύναμων συμπολιτών μας, τη στήριξη της κοινωνικής πολιτικής, τη στήριξη της υγείας και της κοινωνικής πρόνοιας, τη στήριξη της ανάπτυξης και την ανακατανομή των φορολογικών βαρών. Αυτά είναι τα βασικά χαρακτηριστικά αυτού του προϋπολογισμού, δίνοντας έτσι έναν διαφορετικό χαρακτήρα στο 2016. Κυρίες και κύριοι Βουλευτές, σε αυτό το σημείο θα ήθελα να σκιαγραφήσω με συντομία τις διεθνείς οικονομικές εξελίξεις, καθώς συνδέονται άμεσα με τον εθνικό προϋπολογισμό. Οι μεσοπρόθεσμες προοπτικές της παγκόσμιας οικονομικής ανάπτυξης χαρακτηρίζονται ως θετικές μετά από την αναθεωρημένη έκθεση του Διεθνούς Νομισματικού Ταμείου, καθώς προβλέπονται ρυθμοί μεταβολής 3,1% για το 2015 και 3,6% για το 2016. Οι προβλέψεις αυτές, όμως, διέπονται από την εν γένει αβεβαιότητα που περνάει η παγκόσμια οικονομία, μέσα από τις απότομες αλλαγές των χρηματιστηριακών μεταβολών, αλλά και τη μεταβλητότητα των χρηματοοικονομικών αγορών. Επιπροσθέτως, όμως, θα πρέπει να λάβουμε υπ' όψιν ότι σε ευρωπαϊκό επίπεδο αφ' ενός οι μεγάλες προσφυγικές ροές και αφ' ετέρου οι τρομοκρατικές ενέργειες που συνέβησαν στη Γαλλία, καθιστούν δυσμενέστερο το οικονομικό περιβάλλον. Τα στοιχεία αυτά δεν μπορούν να αποτυπωθούν αυτήν τη στιγμή, αλλά σε κάθε περίπτωση θα πρέπει να τα λάβουμε υπ' όψιν μας. Για την Ευρωζώνη το Διεθνές Νομισματικό Ταμείο προβλέπει ρυθμούς ανάπτυξης 1,5% το 2015 και 1,6% το 2016, ενώ οι αντίστοιχες προβλέψεις της Ευρωπαϊκής Κεντρικής Τράπεζας είναι 1,4% και 1,7% έναντι ρυθμού ανάπτυξης 0,9% το 2014. Όπως διαπιστώνουμε στην Ελλάδα, αλλά και σε άλλες χώρες της ζώνης του ευρώ, η ανάπτυξη παραμένει ανισοβαρής, τόσο μεταξύ των κρατών - μελών του ευρώ, δημιουργώντας έτσι μία ανισότητα και όχι συνοχή την οποία αναζητάμε στην Ένωση, όσο όμως και στο εσωτερικό επίπεδο, με αποτέλεσμα οι πλούσιοι να γίνονται πλουσιότεροι και οι φτωχοί φτωχότεροι. Η ανισοβαρής ανάπτυξη σε ενωσιακό επίπεδο αντικατοπτρίζει τον χρηματοπιστωτικό κατακερματισμό της Ένωσης, τη διαφορετική δημοσιονομική κατάσταση των κρατών - μελών, την υψηλή ανεργία σε ορισμένες χώρες του Νότου και την ανισορροπία στα ισοζύγια πληρωμών. Στην ελληνική οικονομία την περίοδο 2010-2014 έλαβε χώρα μια οικονομική προσαρμογή της τάξης του 24,5% του ΑΕΠ. Αυτή η οικονομική προσαρμογή συντελέστηκε με την αύξηση των φορολογικών εσόδων και με την περικοπή των δαπανών. Παρ' όλα αυτά όμως, δημιούργησαν μία μείωση οικονομικής δραστηριότητας κατά 25,7% του ΑΕΠ, μία μείωση η οποία μόνο εν καιρώ πολέμου μπορεί να συμβεί. Η αρνητική αυτή επίδραση αποδίδεται κυρίως στο ότι εφαρμόστηκε ένα ιδιαίτερα σκληρό, εμπροσθοβαρές πρόγραμμα χωρίς να συνοδεύεται από πρόνοια λήψης μέτρων για την μακροοικονομική αντιστάθμιση, καθώς κατά κύριο λόγο υιοθετούσε τη λογική των οριζόντιων περικοπών. Το έλλειμμα της γενικής κυβέρνησης μειώθηκε από 15,2% το 2009 στο 3,7% του ΑΕΠ του 2014. Επιτεύχθηκε και οριακό πρωτογενές πλεόνασμα μέσα στο 2014. Όμως, τα μεγέθη αυτά και η ένταση προσαρμογής είχαν σοβαρές αρνητικές οικονομικές και κοινωνικές επιπτώσεις. Η μείωση του ΑΕΠ κατά 25,7% πυροδότησε τον φαύλο κύκλο στη δυναμική του λόγου χρέος προς ΑΕΠ της γενικής κυβέρνησης. Έτσι το χρέος από 126,7% του ΑΕΠ το 2009 εκτινάσσεται στο 178,6% του ΑΕΠ το 2014. Σε κοινωνικό επίπεδο οι επιπτώσεις ήταν ιδιαίτερα αρνητικές. Γνωρίζουμε όλοι μας ότι από το 2009 ως το 2014 είχαμε μία αύξηση της ανεργίας στο 16,9% επιπλέον, για να φτάσει στο 25,9%. Η ανεργία αυτή πλήττει, κατά κύριο λόγο, τους νέους και τους μακροχρόνια άνεργους. Επιπλέον, τα χρόνια αυτά με μεθοδευμένο σχέδιο υλοποιήθηκε μια πολιτική εσωτερικής υποτίμησης, με σκοπό, δήθεν, την βελτίωση της ανταγωνιστικότητας της ελληνικής οικονομίας. Το μόνο, όμως, το οποίο πέτυχε ήταν η αύξηση της εισοδηματικής ανισότητας με τα φτωχότερα νοικοκυριά να καταγράφουν απώλειες συγκριτικά μεγαλύτερες από το σύνολο της οικονομίας και με αύξηση των ανθρώπων που ζούσαν στα όρια της φτώχειας και κάτω από αυτά. Η μείωση της ζήτησης και η συνακόλουθη καθίζηση της παραγωγής διάβρωσαν τη δυναμική της δημιουργίας θέσεων εργασίας στην οικονομία, με το ποσοστό των νέων ανέργων να υπερβαίνει το μισό του εργατικού δυναμικού. Επιπλέον, τα υψηλά ποσοστά των μακροχρόνια ανέργων δημιουργούν τον κίνδυνο υστέρησης στην οικονομία, δηλαδή φαινόμενα αποκλεισμού. Το ποσοστό του πληθυσμού σε κίνδυνο φτώχειας και κοινωνικού αποκλεισμού αυξήθηκε δραματικά, διευρύνοντας ακόμα περισσότερο τη διαφορά από το μέσο όρο της Ευρωπαϊκής Ένωσης. Τα χαρακτηριστικά του νέου προγράμματος είναι προς μια διαφορετική κατεύθυνση. Στην τρέχουσα οικονομική συγκυρία είναι σημαντικό να δημιουργήσουμε ένα πρόγραμμα δράσης για την ανάπτυξη και τις διαρθρωτικές αλλαγές που χρειάζεται η οικονομία, σε συνδυασμό βέβαια με τους βασικούς και κοινωνικούς στόχους ώστε να αρχίσει η σταδιακή αποκατάσταση των κοινωνικών φορέων χωρίς ανισορροπίες. Συγκεκριμένα, το πρόγραμμα δίνει μεγαλύτερη έμφαση στα απαραίτητα διαθρωτικά μέτρα. Επιπλέον, είναι πιο δίκαιη η ανακατανομή του δημοσιονομικού βάρους, της υιοθέτησης των μέτρων όπως η αύξηση της εισφοράς αλληλεγγύης στα υψηλά εισοδήματα, οι φόροι πολυτελείας και άλλα, ώστε να μη σηκώσουν το βάρος ξανά οι πιο αδύναμοι και οι ίδιοι κάθε φορά. Τα μέτρα για την αύξηση των εσόδων αποσκοπούν κυρίως στη διόρθωση των παραμετρικών μεταβλητών του φορολογικού και ασφαλιστικού συστήματος. Το ασφαλιστικό σύστημα είναι ένα σύστημα που χρόνια ταλανίζει τη χώρα μας και οι προοπτικές του είναι δυσοίωνες γιατί με το 25% ανεργίας δεν μπορείς να προσδοκάς ιδιαίτερα έσοδα για το ασφαλιστικό σύστημα. Χρειάζεται, λοιπόν, ένας νέος συνολικός σχεδιασμός. Με τη φορολογική αναμόρφωση θα πρέπει οι φορολογικές επιβαρύνσεις να μειωθούν στα χαμηλά εισοδηματικά στρώματα και να δοθεί βαρύτητα στην κλιμάκωση των φορολογικών βαρών στις υψηλότερες οικονομικές τάξεις της χώρας μας. Οι δημοσιονομικοί στόχοι, τα πρωτογενή πλεονάσματα του νέου προγράμματος είναι σημαντικά χαμηλότερα των προηγούμενων προγραμμάτων. Είναι αποτέλεσμα που περιορίζει το ύψος των προηγούμενων δημοσιονομικών μέτρων. Επιτρέπει σταδιακή ανάπτυξη της οικονομίας και αυξάνει την αξιοπιστία του προγράμματος. Η αλλαγή των μεσοπρόθεσμων στόχων του πρωτογενούς πλεονάσματος από το προηγούμενο πρόγραμμα απελευθερώνει δημοσιονομικό χώρο ύψους 19,2 δισεκατομμυρίων σωρευτικά για την τετραετία 2015-2018, υπολογιζόμενα με βάση το ονομαστικό ΑΕΠ του 2014. Η δέσμευση για σημαντικά πρωτογενή πλεονάσματα παραμένει μεσοπρόθεσμη και αφού η οικονομία θα έχει μπει σε τροχιά υψηλών ρυθμών ανάπτυξης όσο θα κλείνει το παραγωγικό κενό. Το αρνητικό αποτέλεσμα της αλλαγής των πρωτογενών πλεονασμάτων, όπως αναφέρει και η πρόσφατη έκθεση του Διεθνούς Νομισματικού Ταμείου, θα είναι η ισόποση επιβάρυνση των ακαθάριστων χρηματοδοτικών αναγκών του κράτους. Από την άλλη μεριά όμως, το θετικό αποτέλεσμα θα είναι ότι δεν θα μειωθεί το ΑΕΠ κατά πολλαπλάσιο μέγεθος. Στην αξιολόγηση της επιλογής αυτής πρέπει να συνεκτιμηθεί το γεγονός ότι ο δανεισμός της χώρας γίνεται την περίοδο αυτή με χαμηλότερο κόστος. Έτσι ο δανεισμός από τον ESM γίνεται με επιτόκιο περίπου 1%. Ουσιαστικά με το δάνειο αυτό θα πληρωθούν την προσεχή τριετία 2015-2018 η λήξη του δανείου του Διεθνούς Νομισματικού Ταμείου που εξυπηρετείται σήμερα με 3,5%. Συνεπώς προβλέπεται επιπλέον όφελος από την εξοικονόμηση πληρωμών για τους τόκους. Επίσης, σημειώνεται ότι στην ανακοίνωση του ESM για τη χρηματοδότηση του προγράμματος είναι ρητά διατυπωμένο ότι θα ακολουθήσει η ελάφρυνση του χρέους υπό τη μορφή μεγαλύτερης περιόδου χάριτος και περιόδου αποπληρωμής του ελληνικού χρέους. Η νέα συμφωνία συνεπώς μειώνει ακόμα περισσότερο το μέσο επιτόκιο δανεισμού και αυξάνει την περίοδο αποπληρωμής με αποτέλεσμα αυτό να έχει μεγαλύτερη ωρίμανση. Στη σύγκριση των όρων δανεισμού με τους όρος μεγαλύτερων προγραμμάτων υπενθυμίζεται ότι είχαν συναφθεί με αρκετά υψηλότερα επιτόκια. Στο νέο πρόγραμμα περιλαμβάνονται συγκεκριμένες πολιτικές με αναπτυξιακό χαρακτήρα, όπως είναι: Η υιοθέτηση μεσοπρόθεσμων δημοσιονομικών κανόνων και μεταρρυθμίσεων για το ασφαλιστικό σύστημα, η οποία διασφαλίζει την εμπιστοσύνη στην οικονομία και την κοινωνική δικαιοσύνη μεταξύ και εντός των γενεών. Η εφαρμογή των διαρθρωτικών αλλαγών στις αγορές προϊόντων και υπηρεσιών, η οποία ενισχύει τα κίνητρα για επενδυτική δραστηριότητα σε διάφορους τομείς της οικονομίας, ενώ αποβαίνει προς όφελος των καταναλωτών αφού αυξάνει το διαθέσιμο εισόδημά τους μέσω του περιορισμού μονοπωλιακών και ολιγοπωλιακών πρακτικών. Η διασφάλιση της χρηματοοικονομικής σταθερότητας με τη διευθέτηση των μη εξυπηρετούμενων δανείων και την ανακεφαλαιοποίηση των τραπεζών, η οποία ενισχύει τη χρηματοδότηση της οικονομίας. Η αποκατάσταση ενός σύγχρονου κράτους και μιας σύγχρονης δημόσιας διοίκησης, ώστε να ενισχυθεί η αποδοτικότητα και αποτελεσματικότητα του δημόσιου τομέα. Η βελτίωση της αποτελεσματικότητας του συστήματος απονομής δικαιοσύνης ώστε να μειωθεί σημαντικά το χρονικό διάστημα που μεσολαβεί από την προσφυγή στα ένδικα μέσα με την εκδίκαση και την έκδοση της απόφασης για να μειωθεί και ο όγκος των εκκρεμών υποθέσεων ειδικά αυτών που είναι φορολογικής και διοικητικής φύσης. Η ελάφρυνση των διοικητικών βαρών για τις επιχειρήσεις και η απλούστευση ή κατάργηση χρονοβόρων γραφειοκρατικών διαδικασιών για την ενίσχυση της επιχειρηματικότητας. Η αντιμετώπιση της φοροδιαφυγής, του λαθρεμπορίου και της φορολογικής απάτης, οι οποίες επιβαρύνουν τους συνεπείς φορολογουμένους και τις υγιείς επιχειρήσεις. Η εφαρμογή μέτρων και πολιτικών για την τόνωση της απασχόλησης και την αντιμετώπιση της μακροχρόνιας ανεργίας. Οι εκτιμήσεις για την πορεία της ελληνικής οικονομίας εντός του 2014 ως προς ένα σημείο επιβεβαιώθηκαν, με παράλληλη όμως στασιμότητα ή δυσμενή εξέλιξη των κοινωνικοοικονομικών δεικτών. Η ιδιωτική κατανάλωση αυξήθηκε με ετήσιο ρυθμό 0,5%, έπειτα από την αντίστοιχη μείωση κατά 2,3% το 2013 και αποτέλεσε τη βασική συνιστώσα της μεγέθυνσης. Η δημόσια κατανάλωση μειώθηκε κατά 2,6% σε ετήσια βάση, ενώ οι επενδύσεις μειώθηκαν κατά 2,8% μετά από τη συγκρότηση του ρυθμού μείωσης. Η εξέλιξη αυτή αποδίδεται ως επί το πλείστον στη συνάρτηση των επενδύσεων σε εξοπλισμό με 18,8%, δεδομένης της αντίστοιχης αύξησης των αγορών οπλικών συστημάτων κατά το τέλος του έτους. Το εξωτερικό ισοζύγιο αγαθών και υπηρεσιών είχε αρνητική συμβολή στην αύξηση του πραγματικού ΑΕΠ λόγω της αύξησης των εξαγωγών κατά 7,5% σε σχέση με τις εισαγωγές 7,7%. Από την άλλη πλευρά, οι ενδείξεις μείωσης της ανεργίας εντός του 2014 υπήρξαν ασθενείς, ενώ η διάρθρωσή της με τα υψηλά ποσοστά της στους νέους με 52,7% και στους μακροχρόνια άνεργους με 73,6% καταδεικνύει το υψηλό κοινωνικό κόστος της οικονομικής προσαρμογής των προηγούμενων ετών. Εν μέσω αυτού του αποδυναμωμένου δικτύου κοινωνικής συνοχής, το ποσοστό των ατόμων σε κίνδυνο φτώχειας αυξήθηκε κατά 0,3 ποσοστιαίες μονάδες φθάνοντας το 36% του συνολικού πληθυσμού. Κατά τους πρώτους μήνες του 2015, η αναζήτηση ενός πλαισίου συμφωνίας με τους διεθνείς εταίρους και πιστωτές της χώρας και η συνακόλουθη επιδείνωση των ταμειακών ροών του ελληνικού δημοσίου και των συνθηκών ρευστότητας της οικονομίας, προκάλεσε όξυνση της οικονομικής αβεβαιότητας. Το επιδεινούμενο οικονομικό κλίμα αντανακλάται στη σημαντική υποχώρηση των δεικτών επιχειρηματικών προσδοκιών στις κατασκευές και τη βιομηχανία και το πρώτο δεκάμηνο του 2015 είχε 56,8 μονάδες βάσης και 81,5 μονάδες βάσης αντιστοίχως έναντι 81,5 μονάδων βάσεων και 94,8 μονάδων βάσεων το πρώτο δεκάμηνο του 2014, αλλά και του δείκτη οικονομικού κλίματος που κυμαίνεται στο 89,1 για τους πρώτους 10 μήνες του 2015, έναντι του μέσου όρου 99,2 μονάδων το αντίστοιχο διάστημα του 2014.
Κύριε Μπγιάλα, σας δίνω ένα λεπτό για να ολοκληρώσετε.
Δύο λεπτά, κύριε Πρόεδρε.
Μέχρι δύο λεπτά κατ' ανοχή, σας ευχαριστώ.
Οι ενδείξεις που προκύπτουν από την παρατήρηση του οικονομικού κλίματος λαμβάνουν μεγαλύτερη βαρύτητα, αν εξεταστούν στο πλαίσιο του βελτιωμένου οικονομικού κλίματος στην Ευρωζώνη, όπου το 2015 έχουν σημειωθεί αυξήσεις στο δείκτη αρκετά πάνω από το επίπεδο των 100 μονάδων βάσης. Κυρίες και κύριοι συνάδελφοι, ερχόμαστε να θυμηθούμε σήμερα και τις τοποθετήσεις της Αξιωματικής Αντιπολίτευσης, όταν συζητούσαμε το προσχέδιο του προϋπολογισμού, κατά το οποίο προβλέπατε πολύ μεγάλα ελλείμματα, αλλά και μεγάλη στέρηση των εσόδων. Τα στοιχεία του προϋπολογισμού τώρα, όπου κλείνετε στο ενιάμηνο, σας διαψεύδουν. Οι αναφορές των δημόσιων οικονομικών υπηρεσιών για τις εισπράξεις του δημοσίου δημιουργούν ένα επιπλέον έσοδο 750 περίπου εκατομμυρίων ευρώ - σε αντιστοίχιση με τον Οκτώβριο του 2014- αλλά δημιουργούν και μία πολύ καλύτερη κατάσταση από αυτή που προβλέπατε. Παρ' όλα αυτά όμως, τα στοιχεία δεν επιβεβαιώνουν την επιδείνωση που παρουσιάζουν οι δείκτες οικονομικού κλίματος. Η ετήσια μεταβολή του πραγματικού προϊόντος στο σύνολο του ενιαμήνου είναι θετική στο συν 0,4% σε σχέση με το πρώτο ενιάμηνο του 2014. Κυρίες και κύριοι συνάδελφοι, θα πρέπει να λάβουμε υπ' όψιν όμως ότι ο προϋπολογισμός του 2015 έχει ακόμη και τον Δεκέμβριο, του οποίου τα στοιχεία θα είναι θετικότερα και έτσι οι «Κασσάνδρες» διαψεύδονται. Μπορεί να πει κάποιος ότι ο Οκτώβριος είχε καλύτερα έσοδα, γιατί ήταν συγκεντρωμένα από τον ΕΝΦΙΑ. Παρ' όλα αυτά όμως, θα πρέπει να λάβετε υπ' όψιν και το δεκάμηνο του 2015 σε σύγκριση με το δεκάμηνο του 2014. Το 2016 η ύφεση στην ελληνική οικονομία αναμένεται να συνεχιστεί σε 0,7% και όχι 1,3% λόγω της μεταφερόμενης επίδρασης από της ύφεση του 2015. Η αποκατάσταση της εμπιστοσύνης στην ελληνική οικονομία και η άρση των περιορισμών μπορεί να επιτρέψει την επιστροφή σε θετικούς ρυθμούς μεγέθυνσης από το δεύτερο εξάμηνο του 2016. Αντίστοιχη με την ηπιότερη ύφεση, σε σχέση με το 2015, προβλέπεται να είναι η εξέλιξη των βασικών προσδιοριστικών μεγεθών του ΑΕΠ. Ειδικότερα, η ιδιωτική κατανάλωση αναμένεται να συρρικνωθεί την περίοδο του 2016 κατά 0,7%. Η δημόσια κατανάλωση εκτιμάται ότι θα παρουσιάσει μείωση 1%, δεδομένης της ανάγκης για περαιτέρω εξοικονόμηση δημοσίων δαπανών.
Έχετε ολοκληρώσει.
Ολοκληρώνω, κύριε Πρόεδρε. Η δημοσιονομική στρατηγική και για το έτος 2016 είναι προσανατολισμένη στην επίτευξη των δημοσιονομικών στόχων της σύμβασης οικονομικής συμφωνίας για την εδραίωση πρωτογενών πλεονασμάτων, τα οποία επιτρέπουν αφ' ενός την επίτευξη διατηρήσιμων ανοδικών ρυθμών οικονομικής μεγέθυνσης και αφ' ετέρου την επέκταση προγραμμάτων σημαντικού κοινωνικού και ανθρωπιστικού ενδιαφέροντος. Αναφέρω ενδεικτικά: Εφαρμογή νέου προγράμματος εξόφλησης ληξιπρόθεσμων υποχρεώσεων των φορέων της γενικής κυβέρνησης και σταδιακή εφαρμογή του προγράμματος του ελάχιστου εγγυημένου εισοδήματος, εντατικοποίηση των εργασιών απορρόφησης των κονδυλίων του ΕΣΠΑ το οποίο θα είναι αυξημένο κατά 350 εκατομμύρια ευρώ. Τα βασικά μεγέθη του προϋπολογισμού του 2016, σύμφωνα με τη μεθοδολογία του Ευρωπαϊκού Συστήματος Λογαριασμών, μας δίνουν πρωτογενές πλεόνασμα της γενικής κυβέρνησης και, σύμφωνα με την ίδια μεθοδολογία, προβλέπεται ότι θα διαμορφωθεί σε πλεόνασμα ύψους 3,1 δισεκατομμυρίων ευρώ ή 1,8% του ΑΕΠ. Τα καθαρά έσοδα του προϋπολογισμού σε ταμειακή βάση, προβλέπεται να διαμορφωθούν στα 49,10 δισεκατομμύρια ευρώ, αυξημένα κατά 489 εκατομμύρια ευρώ έναντι του 2015. Οι συνολικές δαπάνες εκτιμάται ότι θα διαμορφωθούν περίπου στα 49 δισεκατομμύρια ευρώ, μειωμένες κατά 263 εκατομμύρια ευρώ έναντι της εκτίμησης για το 2015. Οι πρωτογενείς δαπάνες του τακτικού προϋπολογισμού εκτιμάται ότι θα διαμορφωθούν στα 41,86 δισεκατομμύρια ευρώ, μειωμένες κατά 63 εκατομμύρια ευρώ έναντι της εκτίμησης για το 2015. Το Πρόγραμμα των Δημοσίων Επενδύσεων για το 2016 θα αποτελέσει σημαντικότερο μέσο για την προώθηση της αναπτυξιακής προσπάθειας της ελληνικής οικονομίας. Ο στόχος αυτός θα εξυπηρετηθεί με την εντατικοποίηση των ενεργειών για την ολοκλήρωση και το κλείσιμο των προγραμμάτων του ΕΣΠΑ της περιόδου 2007-2013, καθώς και από την επίσπευση των ενεργειών υλοποίησης των προγραμμάτων 2014-2020.
Κύριε Μπγιάλα, έχετε τελειώσει.
Το Πρόγραμμα Δημοσίων Επενδύσεων προβλέπεται να φτάσει στα 6,75 δισεκατομμύρια, από τα οποία τα 6 δισεκατομμύρια είναι από κοινοτικά ταμεία και τα 750 εκατομμύρια ευρώ εθνικοί πόροι. Κυρίες και κύριοι συνάδελφοι, σήμερα ξεκινήσαμε τη συζήτηση για έναν προϋπολογισμό, ο οποίος είναι διαφορετικός από τους άλλους προϋπολογισμούς και κλείνω με αυτό, κύριε Πρόεδρε. Ο προϋπολογισμός αυτός θα εκτελεστεί στο ακέραιο. Κι επειδή δεν λαμβάνει καθόλου υπ' όψιν του τα έσοδα από την πάταξη της φοροδιαφυγής και της εισφοροδιαφυγής, ο απολογισμός του στο τέλος του 2016 θα μας δώσει πολύ πιο θετικά νούμερα, τα οποία θα διοχετευτούν στους κοινωνικά και οικονομικά αδύναμους, στην πραγματική οικονομία και ανάπτυξη. Μέσα σ' αυτήν την κρίσιμη περίοδο στην οποία ζούμε, παρ' όλα αυτά καταφέρνει ο προϋπολογισμός και βρίσκει τους απαραίτητους πόρους για να απαλύνει τον πόνο των κοινωνικά αδύναμων συμπατριωτών μας. Δίνει ιδιαίτερη βαρύτητα και δείχνει το κοινωνικό του πρόσωπο. Δίνει το στίγμα της ευαισθησίας αυτής της Κυβέρνησης, της Κυβέρνησης ΣΥΡΙΖΑ - ΑΝΕΛ. Είναι η απαρχή μιας νέας πορείας, η οποία στην επόμενη τετραετία μπορεί να δείξει στην ελληνική οικονομία το νέο δρόμο για τη διαφοροποίησή της και την αλλαγή της. Σας καλώ, λοιπόν, κυρίες και κύριοι συνάδελφοι, να στηρίξετε αυτόν τον προϋπολογισμό. Να δώσετε κι εσείς το σύνθημα ότι πάμε σε μια νέα εποχή, με νέα δεδομένα για την αλλαγή της ελληνικής κοινωνίας και της ελληνικής οικονομίας. Αν όμως η αντιπολιτευτική σας τακτική δεν σας το επιτρέπει, δώστε τουλάχιστον την ψήφισή σας στις δαπάνες του κοινωνικού προϋπολογισμού, για να κάνετε έτσι το πρώτο βήμα να ξεφύγετε από την στείρα αντιπαράθεση και για να μην επιβεβαιώσετε την ρήση που λέει ότι «το γαρ πολύ της θλίψεως γεννά παραφροσύνη». Σας ευχαριστώ πολύ.
Κύριε Μπγιάλα, ευχαριστούμε αν και αργήσατε. Σας ευχαριστεί και ο κ. Σταϊκούρας γιατί του χαρίσατε πέντε λεπτά τουλάχιστον.
Άλλαξε ο χρόνος, κύριε Πρόεδρε, ξέραμε για τριάντα λεπτά.
Τον λόγο έχει ο κ. Χρήστος Σταϊκούρας.
Κυρίες και κύριοι συνάδελφοι, ο πρώτος προϋπολογισμός Κυβέρνησης της Αριστεράς στην Ελλάδα αποτελεί ιστορικό γεγονός. Το περιεχόμενό του συμπυκνώνει τις υποχρεώσεις της χώρας και αποκαλύπτει την Κυβέρνηση. Αποκαλύπτει την κατάρρευση των ψευδαισθήσεων που η αυτοαποκαλούμενη «ριζοσπαστική Αριστερά» επί χρόνια καλλιεργούσε. Αποκαλύπτει την αδυναμία της όταν ανέλαβε τη διακυβέρνηση της χώρας να σχεδιάσει ρεαλιστικά, να εκτελέσει αποτελεσματικά. Αποκαλύπτει της πομφόλυγες για παράλληλο πρόγραμμα και για δήθεν αριστερό πρόσημο. Αποκαλύπτει την πλήρη μνημονιακή της μετάλλαξη, αποκαλύπτει πως η αριστερή ψυχή γίνεται θυσία στο βωμό για λίγη πολιτική εξουσία ακόμα και ακραίας νεοφιλελεύθερης κοπής. Αλήθεια μήπως αυτό εννοούσε ο κ. Τσίπρας όταν σε αυτήν την Αίθουσα πριν από ένα χρόνο κατά την αντίστοιχη συζήτηση του προϋπολογισμού έλεγε: «Το μνημόνιο δεν είναι κάτι από το οποίο μπορεί κανείς να μπαινοβγαίνει, όποιος το υπηρετεί δεν βρίσκει εύκολα την πόρτα της εξόδου». Καταθέτω το σχετικό απόσπασμα στα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν απόσπασμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, κυρίες και κύριοι της Κυβέρνησης και της κυβερνητικής πλειοψηφίας ελπίζω να έχετε κατανοήσει ότι με την υπογραφή σας γίνατε απολύτως συστημικοί. Τέρμα, λοιπόν στις ανέξοδες εκθέσεις ιδεών των προηγούμενων δεκαετιών και τις ασυνάρτητες κραυγές άρνησης της σημερινής πραγματικότητας. Σήμερα, τώρα, υπηρετείτε το πιο επώδυνο εκ των μνημονίων, για το περιεχόμενου του οποίου, από ελληνικής πλευράς, φέρετε την αποκλειστική ευθύνη και φυσικά, έχετε και την ιδιοκτησία του, για την οποία, μάλιστα, επί μακρόν πανηγυρίζατε. Προφανώς, τυφλωμένοι από τα φώτα, είδατε το τυρί, αλλά δεν είδατε τη φάκα. Σήμερα, δικαιολογίες του τύπου «τι να κάνουμε, αφού μας πιέζουν», δεν είναι πολιτικά ώριμες και σοβαρές. Κυρίες και κύριοι συνάδελφοι, η αλήθεια είναι ότι τα μεγέθη του προϋπολογισμού δείχνουν ότι η αριστερή πολιτική ρητορική και η δήθεν αριστερή κοινωνική ευαισθησία είναι απολύτως κενές περιεχομένου. Επιβεβαιώνουν την επιστροφή της χώρας στην ύφεση, στα πρωτογενή δημοσιονομικά ελλείμματα, στην αύξηση του δημοσίου χρέους. Αποκαλύπτουν πρόσθετα δημοσιονομικά μέτρα, με την επιβολή νέων φόρων, με περικοπές στις συντάξεις και κοινωνικά επιδόματα. Καταδεικνύουν ότι το 2016 θα είναι χειρότερο έτος από το 2015, το οποίο με τη σειρά του είναι πολύ χειρότερο από το 2014. Η Νέα Δημοκρατία, το μεγαλύτερο μεταπολιτευτικά, με όρους αθροιστικής εμπιστοσύνης των πολιτών, κόμμα της Ελλάδος, αξιολογεί τον προϋπολογισμό με κριτήριο το συμφέρον της πατρίδας, υπό την οπτική του ιστορικά δικαιωμένου ιδεολογικού και πολιτικού της πυρήνα, αυτόν του ριζοσπαστικού, του κοινωνικού φιλελευθερισμού, της κοινωνικής οικονομίας της αγοράς, πυρήνα που μας οδηγεί στην διαρκή αναζήτηση της αρμονικής ισορροπίας και σύζευξης μεταξύ της οικονομικής αποτελεσματικότητας και της κοινωνικής δικαιοσύνης, με στόχο την αποτελεσματική προώθηση της βιώσιμης ανάπτυξης, της απασχόλησης και της κοινωνικής συνοχής. Η Νέα Δημοκρατία, αξιολογώντας τον προϋπολογισμό με αυτά τα κριτήρια, καταλήγει στο συμπέρασμα ότι πρόκειται για έναν αντιαναπτυξιακό, οικονομικά αναποτελεσματικό και κοινωνικά άδικο προϋπολογισμό, που οδηγεί την ελληνική οικονομία σε ένα καθοδικό σπιράλ, που αναγκάζει τη χώρα να κάνει βαριά βήματα σημειωτόν και να βουλιάζει στο τέλμα. Η αριστερή ρητορική χρυσόσκονη δεν αρκεί για να καλύψει την πραγματικότητα. Κυρίες και κύριοι συνάδελφοι, με βάση τα στοιχεία του προϋπολογισμού, πρώτον, η ελληνική οικονομία, ήδη από το τρίτο τρίμηνο του 2015, έχει επιστρέψει στην ύφεση. Η προοπτική, μάλιστα, για το 2016 είναι χειρότερη από το 2015 και η ύφεση θα είναι βαθύτερη από τις εκτιμήσεις, μετά και την αναθεώρηση επί τα χείρω, των στοιχείων από την Ελληνική Στατιστική Αρχή, με αποτέλεσμα οι βασικές παραδοχές στις οποίες εδράζεται ο προϋπολογισμός να καθίστανται πλέον μετέωρες. Σε κάθε περίπτωση, την ίδια περίοδο που η Ευρωζώνη επιταχύνει προς τα εμπρός, η χώρα κάνει όπισθεν. Υπενθυμίζεται ότι το 2014 η χώρα επέτυχε θετικό ρυθμό μεταβολής, η Κυβέρνηση παρέλαβε οικονομία σε δυναμική ανάπτυξης, ενώ η πρόβλεψη, τότε, από τους θεσμούς, για το 2015, ήταν για αρκετά υψηλότερο ρυθμό οικονομικής μεγέθυνσης, πάνω από 2,5%. Συνεπώς η ευθύνη για την επιστροφή και τη διατήρηση της χώρας στην ύφεση βαρύνει αποκλειστικά την Κυβέρνηση της Αριστεράς. Δεύτερον, η δημόσια οικονομία επιστρέφει το 2015 σε πρωτογενές έλλειμμα και αυτό έγινε μετά από δύο χρόνια επίτευξης πρωτογενών πλεονασμάτων, παρά τη λήψη από την Κυβέρνηση της Αριστεράς νέων μέτρων λιτότητας για φέτος. Και ο λογαριασμός όλο κι ανεβαίνει, όλο και διογκώνεται. Αυτό είναι το οδυνηρό δημοσιονομικό αποτύπωμα της αριστερής διακυβέρνησης. Τρίτον, η Κυβέρνηση συνεχίζει την εσωτερική στάση πληρωμών, συνεπής στην υπεράσπιση του αλήστου μνήμης «δεν πληρώνω». Αυτό έχει ως αποτέλεσμα οι ληξιπρόθεσμες υποχρεώσεις του δημοσίου προς τον ιδιωτικό τομέα να είναι αυξημένες κατά 58% -58%! - από το τέλος του 2014. Υπενθυμίζεται ότι αυτές είχαν μειωθεί κατά 60% την περίοδο 2013-2014. Μάλιστα, σήμερα, δεν υφίσταται κανένα χρονοδιάγραμμα αποπληρωμής τους, αφού σύμφωνα με τον προϋπολογισμό, οι εκταμιεύσεις θα προσαρμόζονται ανάλογα με τις δυνατότητες του προϋπολογισμού και τις ταμειακές κάθε φορά συνθήκες. Αναλαμβάνονται, δηλαδή, ασαφείς, αριστερής κοπής δεσμεύσεις για ένα ζήτημα κρίσιμης σημασίας για τη ρευστότητα στην πραγματική οικονομία. Αλήθεια, αυτή είναι η Αριστερά; Τέταρτον, το ύψος των πρόσθετων μέτρων εκτιμάται αρχικά στα 5,7 δισεκατομμύρια ευρώ για την περίοδο 2015-2016. Εξ αυτών, το μεγαλύτερο μέρος αφορά την επιπλέον φορολόγηση νοικοκυριών και επιχειρήσεων, όπως είναι - για να θυμηθούμε - η αύξηση των συντελεστών ΦΠΑ, η αύξηση των συντελεστών του φόρου εισοδήματος νομικών προσώπων, η αύξηση των συντελεστών της ειδικής εισφοράς αλληλεγγύης, η αύξηση συντελεστών του φόρου ασφαλίστρων, αύξηση των συντελεστών φορολόγησης του εισοδήματος από ενοίκια - αλήθεια, αυτό το είχατε αποσύρει πρόσφατα - η κατάργηση της έκδοσης εφάπαξ πληρωμής φόρου εισοδήματος, η κατάργηση απαλλαγών από τον ΕΝΦΙΑ, η αύξηση της προκαταβολής φόρου εισοδήματος από νομικά πρόσωπα, από ελεύθερους επαγγελματίες και από αγρότες πλέον, η σταδιακή κατάργηση της επιστροφής του ειδικού φόρου κατανάλωσης στο πετρέλαιο για αγροτική χρήση, η αύξηση του συντελεστή του φόρου εισοδήματος στους αγρότες. Όλα αυτά τι είναι; Είναι μέτρα που αποτυπώνουν την ιδεοληπτική αριστερή εμμονή στην αύξηση των φόρων, μέτρα που στραγγαλίζουν την πραγματική οικονομία, μέτρα που διαλύουν τον ιδιωτικό τομέα. Αλήθεια, αυτό σημαίνει, σε επίπεδο εφαρμοσμένης πολιτικής, Αριστερά; Πέμπτον, ο λογαριασμός των μέτρων τελικά θα είναι πολύ υψηλότερος κι αυτό γιατί υπάρχουν μέτρα που δεν έχουν ποσοτικοποιηθεί. Επίσης, υπάρχουν μέτρα που δεν έχουν αποτυπωθεί. Παραδείγματος χάριν, οι καταγεγραμμένες στον προϋπολογισμό παρεμβάσεις στο ασφαλιστικό σύστημα και στο σύστημα κοινωνικής πρόνοιας είναι λειψές και υπολείπονται αυτών που η Κυβέρνηση έχει δεσμευτεί έναντι των εταίρων. Άρα, υπάρχουν πρόσθετα κρυφά μέτρα. Και για να μην ξεχνιόμαστε, σύμφωνα με το τρίτο μνημόνιο υπάρχουν κι άλλα πρόσθετα μέτρα, ύψους τουλάχιστον δύο δισεκατομμυρίων ευρώ, για την περίοδο 2017-2018. Αυτό είναι το τεράστιο κόστος της διακυβέρνησης της Αριστεράς. Έκτον, ο κοινωνικός προϋπολογισμός βουλιάζει στα ελλείμματα. Στους οργανισμούς κοινωνικής ασφάλισης προβλέπεται επιδείνωση στις ασφαλιστικές εισφορές, στη συνταξιοδοτική δαπάνη, στις απλήρωτες υποχρεώσεις, ενώ στον προϋπολογισμό δεν περιλαμβάνεται κανένα ενθαρρυντικό στοιχείο για ουσιαστικές χρηματοδοτικά καλυμμένες παρεμβάσεις στο πεδίο της κοινωνικής πολιτικής. Κάνει, μάλιστα, ιδιαίτερη εντύπωση η αναφορά του προϋπολογισμού ότι «οι περικοπές δαπανών θα αφορούν σε τομείς που δεν επηρεάζουν ευθέως τα εισοδήματα των πολιτών». Το 77% όμως της περιστολής δαπάνης, ύψους πάνω από δύο δισεκατομμύρια ευρώ, αφορά περικοπές σε συντάξεις, σε κοινωνικά επιδόματα και σε παροχές κοινωνικής ασφάλισης. Τι είναι αυτά τα μέτρα; Είναι μέτρα όπως η μείωση των κύριων και επικουρικών συντάξεων, η μείωση του εφάπαξ, η αύξηση των εισφορών των ασφαλισμένων στον ΟΓΑ, η μείωση του ΕΚΑΣ, η μείωση του επιδόματος θέρμανσης. Πρόκειται για πολιτικές που πλήττουν άμεσα και ευθέως τα εισοδήματα των πολιτών. Αλήθεια, αυτό σημαίνει Αριστερά; Ακόμη και η διάθεση διακοσίων εκατομμυρίων ευρώ για την αντιμετώπιση της ανθρωπιστικής κρίσης φέτος δεν κατέστη εφικτή. Οπότε, ελπίζω, κύριοι συνάδελφοι, να μην χρησιμοποιήσετε διακόσια εκατομμύρια στην τοποθέτησή σας. Σύμφωνα με απάντηση του Υπουργείου Οικονομικών, που καταθέτω στα Πρακτικά, σε σχετική κοινοβουλευτική ερώτηση, αποδεικνύεται ότι φέτος θα δαπανηθούν μόλις εκατόν οκτώ εκατομμύρια ευρώ για την ανθρωπιστική κρίση. Και του χρόνου προβλέπεται να δαπανηθούν ακόμη λιγότερα. Υπενθυμίζεται ότι για τον ίδιο λόγο το 2014 είχε διανεμηθεί ως κοινωνικό μέρισμα ποσό ύψους τετρακοσίων πενήντα πέντε εκατομμυρίων ευρώ. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεπώς ο μύθος της δήθεν κοινωνικής ευαισθησίας της Αριστεράς καταρρέει και σ' αυτό το πεδίο, όπως κατέρρευσε και στο πεδίο των συντάξεων, όπου αντί της χορήγησης δέκατης τρίτης σύνταξης, προχωρήσατε στην περικοπή τους, όπως κατέρρευσε και στο πεδίο της προστασίας της πρώτης κατοικίας από πλειστηριασμούς, όπου αντί της περιβόητης «σεισάχθειας» και «Κανένα σπίτι στα χέρια τραπεζίτη», έχουμε τις εξελίξεις των τελευταίων ημερών, όπως κατέρρευσε και στο πεδίο της χορήγησης του ΕΚΑΣ, όπου αντί για τη διατήρησή του, προχωράτε σε σημαντική μείωσή του. Αλήθεια, όλα αυτά εμπεριέχονται στη θεωρία και την πρακτική της Αριστεράς; Έβδομο: Το 2015 τα φορολογικά έσοδα είναι τα χαμηλότερα της τελευταίας δεκαετίας, παρά τους πρόσθετους φόρους που επέβαλε εφέτος η Κυβέρνηση της Αριστεράς. Αυτό οφείλεται κυρίως στην επιδείνωση του μακροοικονομικού περιβάλλοντος. Αποτέλεσμα; Οι ληξιπρόθεσμες οφειλές των ιδιωτών προς το δημόσιο συνεχίζουν να αυξάνουν μήνα με το μήνα και να διαμορφώνονται πλέον στα 82 δισεκατομμύρια ευρώ, υψηλότερες κατά 10 δισεκατομμύρια ευρώ από το τέλος του 2014. Και το 2016 τα φορολογικά έσοδα προβλέπονται αυξημένα κατά 2.000.000.000 ευρώ από το 2015, ενώ η χώρα θα είναι σε ύφεση. Θα υπάρχουν αυξημένα έσοδα με τη χώρα σε ύφεση. Συνεπώς η πρόβλεψη για αυξημένα έσοδα εδράζεται αποκλειστικά στα νέα φορολογικά μέτρα του 2016 και προφανώς η κατανομή του φορολογικού βάρους γίνεται ακόμα πιο άδικη, αφού αυξάνουν κυρίως οι έμμεσοι φόροι. Αλήθεια, αυτή είναι η δήθεν κοινωνικά πιο δίκαιη Κυβέρνηση της Αριστεράς; Όγδοο: Οι μειωμένοι δημοσιονομικοί στόχοι δεν εξασφαλίζουν από μόνοι τους σημαντικό δημοσιονομικό χώρο. Η Κυβέρνηση στρεψοδικεί, για να θριαμβολογήσει. Οι δημοσιονομικοί στόχοι εξαρτώνται από την κατάσταση και τη δυναμική της οικονομίας. Ακολουθήστε ένα συλλογισμό: Αν τα χαμηλότερα πρωτογενή πλεονάσματα αρκούσαν για την αποφυγή νέων μέτρων, θα έπρεπε η Κυβέρνηση φέτος και του χρόνου, με τη μείωση των δημοσιονομικών στόχων, να έχει ήδη ασκήσει επεκτατική δημοσιονομική πολιτική, να έχει μειώσει φόρους και να έχει αυξήσει μισθούς και συντάξεις. Κάνει, όμως, ακριβώς το αντίθετο: Αυξάνει φόρους, βάζει νέους φόρους, κόβει συντάξεις, κόβει επιδόματα και μάλιστα με πολλαπλάσια μέτρα αυτών που ζητούσαν οι δανειστές πριν από ένα χρόνο, για να επιτευχθούν πολύ υψηλότεροι δημοσιονομικοί στόχοι. Και αυτή η δυσμενής εξέλιξη οφείλεται στο γεγονός ότι η οικονομία έχει επιστρέψει στην ύφεση. Αυτός είναι ο λόγος. Έτσι για πρώτη φορά από την είσοδο στα μνημόνια, το δημοσιονομικό αποτέλεσμα μιας χρονιάς, του 2015, με πρόσθετα μέτρα λιτότητας, είναι χειρότερο από το δημοσιονομικό αποτέλεσμα της προηγούμενης χρονιάς, του 2014. Αλήθεια, εξακολουθεί η αριστερή διακυβέρνηση να επιμένει ότι αυτό αποτελεί μεγάλο επίτευγμα; Ένατο: Οι τράπεζες χρειάστηκαν νέα ανακεφαλαιοποίηση με κεφαλαιακές ανάγκες που οφείλονται, όπως έδειξε και η τελευταία έκθεση της Ευρωπαϊκής Κεντρικής Τράπεζας, στα δεδομένα που δημιουργήθηκαν στην οικονομία το 2015. Καταθέτω στα Πρακτικά το σχετικό απόσπασμα. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το αποτέλεσμα της ανακεφαλαιοποίησης είναι εξαιρετικά δυσμενές για τη χώρα, παρά την αποφυγή του κουρέματος των καταθέσεων και τη μικρότερη τελικά δημοσιονομική επιβάρυνση. Κι αυτό γιατί εξαιτίας κυβερνητικών καθυστερήσεων και παλινωδιών στην ολοκλήρωση του θεσμικού πλαισίου για την πραγματοποίηση της ανακεφαλαιοποίησης, αυτή η ανακεφαλαιοποίηση προσθέτει μεγάλο κόστος στο δημόσιο και στους φορολογούμενους, απαξιώνει τις προηγούμενες αυξήσεις του μετοχικού κεφαλαίου και συρρικνώνει δραματικά την ελληνική ιδιωτική συμμετοχή, εκμηδενίζει την αξία του χαρτοφυλακίου του Ταμείου Χρηματοπιστωτικής Σταθερότητας και των ασφαλιστικών ταμείων, λόγω τόσο της εξαέρωσης των τραπεζικών μετοχών, όσο και της δραστικής μείωσης των ποσοστών συμμετοχής τους στο μετοχικό κεφάλαιο πλέον των τραπεζών. Οδηγεί σε αφελληνισμό τα πιστωτικά ιδρύματα και τροποποιεί επί το δυσμενέστερο τα ήδη εγκεκριμένα σχέδια αναδιάρθρωσης των πιστωτικών ιδρυμάτων, με αποτέλεσμα την απώλεια αξιόλογων περιουσιακών στοιχείων, όπως είναι στην περίπτωση της Εθνικής Τράπεζας η πώληση του συνόλου της συμμετοχής της στη Finansbank. Θυμίζουμε ότι η επένδυση αυτή έγινε το 2006 σε κλίμα λυσσαλέας αντίδρασης των κομμάτων της τότε Αντιπολίτευσης, επένδυση η οποία σήμερα καλύπτει το μεγαλύτερο ποσοστό των εργασιών του ομίλου στο εξωτερικό, συμμετέχει σημαντικά στα μεγέθη του και συμβάλλει καθοριστικά στην κερδοφορία του. Καλούμε, συνεπώς, την Κυβέρνηση και σήμερα, όπως κάναμε και στην επιτροπή, χωρίς να πάρουμε καμμία απάντηση, να τοποθετηθεί στο εξής κομβικό ερώτημα: Η μεγάλη και υψηλού συμβολισμού επένδυση του 2006 υπήρξε για την εθνική μας οικονομία και για τη χώρα συμφέρουσα, ασύμφορη ή ουδέτερη; Οι πολίτες έχουν δικαίωμα να παίρνουν συγκεκριμένες απαντήσεις σε συγκεκριμένα ερωτήματα. Αρκετή ζημιά υπέστη η χώρα από τις επί δεκαετίες ασάφειες και τις γκρίζες ζώνες που καλλιέργησε η αριστερή - και όχι μόνο - εκδοχή στη δημόσια ζωή. Σε κάθε περίπτωση υπάρχουν ευθύνες τόσο για την ανάγκη της νέας ανακεφαλαιοποίησης των τραπεζών όσο και για το αποτέλεσμά της. Δέκατο: Το δημόσιο χρέος και πάλι διογκώνεται. Το χρέος ως ποσοστό του ΑΕΠ διαμορφώνεται περίπου στο 188% το 2016, αυξημένο κατά 9 ποσοστιαίες μονάδες από το 2014. Και επειδή πολλές φορές η Κυβέρνηση θριαμβολογεί ότι δήθεν κατάφερε επιτέλους να ανοίξει το θέμα του χρέους, η αλήθεια είναι ότι το ύψος και το προφίλ του χρέους μετά το 2012 βελτιώθηκαν σημαντικά. Και δεν το λέμε εμείς, το λέει ο προϋπολογισμός σας. Αποδείξεις; Στις σελίδες του προϋπολογισμού. Εξηγούμαι: Το δημόσιο χρέος, σύμφωνα με τον αριστερό προϋπολογισμό, ως απόλυτο μέγεθος μειώθηκε κατά περίπου 40 δισεκατομμύρια ευρώ την περίοδο 2011-2014. Η μέση υπολειπόμενη φυσική διάρκειά του - εξαιρετικά σημαντικό σημείο - ήταν 16,2 έτη το 2014 από 6,3 το 2011 και οι τόκοι διαμορφώθηκαν στα 5,5 δισεκατομμύρια το 2014 από 16 δισεκατομμύρια το 2011. Εκτός, όμως του προϋπολογισμού, όλα αυτά τα έχει προσυπογράψει ο κ. Τσίπρας στην απόφαση της 12ης Ιουλίου, σύμφωνα με την οποία - και θα το καταθέσω στα Πρακτικά - αναφέρεται το εξής: Η Σύνοδος Κορυφής υπενθυμίζει ότι τα κράτη - μέλη της Ευρωζώνης έχουν θεσπίσει κατά τη διάρκεια των τελευταίων ετών - υπέγραψε ο κ. Τσίπρας ότι «κατά τη διάρκεια των τελευταίων ετών» - μια αξιοσημείωτη δέσμη μέτρων προς υποστήριξη της βιωσιμότητας του ελληνικού χρέους, η οποία εξομάλυνε την πορεία εξυπηρέτησης του χρέους της Ελλάδος και μείωσε το κόστος σημαντικά. Το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεπώς πώς η Κυβέρνηση ισχυρίζεται ότι ανοίγει για πρώτη φορά το θέμα του χρέους, όταν η ίδια υποστηρίζει κι έχει υπογράψει ότι έχει ενισχυθεί σημαντικά η βιωσιμότητά του κατά το παρελθόν; Οι ανακρίβειες και τα ψεύδη αποτελούν δομικό στοιχείο της αριστερής Κυβέρνησης. Ωστόσο, είναι γεγονός ότι η βιωσιμότητα του χρέους επιδεινώθηκε ραγδαία το 2015 όπως καταγράφεται όχι μόνο σε δικές μας εκτιμήσεις, αλλά και στην έκθεση του Διεθνούς Νομισματικού Ταμείου, που η Κυβέρνηση ΣΥΡΙΖΑ και ΑΝΕΛ κατέθεσε στη Βουλή τον Ιούνιο. Το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα, καθίσταται πράγματι αναγκαία η λήψη πρόσθετων παραμετρικών μέτρων για την ενίσχυση της βιωσιμότητας του χρέους. Ο κ. Τσίπρας αφού επί χρόνια καλλιεργούσε ψευδαισθήσεις με τζάμπα παλικαριές για τη λύση του προβλήματος, σήμερα προσγειώθηκε στην πραγματικότητα και θεωρεί ως επιτυχία την εφαρμογή ρυθμίσεων που συζητούνται από τα τέλη του 2012. Κυρίες και κύριοι συνάδελφοι, συμπερασματικά ο ΣΥΡΙΖΑ ως κόμμα φέρει μεγάλες ευθύνες γιατί επί πολλά χρόνια απέρριπτε κάθε πρωτοβουλία εθνικής συνεννόησης και πετροβολούσε κάθε προσπάθεια νοικοκυρέματος που έκαναν οι προηγούμενες κυβερνήσεις. Ο ΣΥΡΙΖΑ, όμως, και ως Κυβέρνηση φέρει μεγάλες ευθύνες, γιατί επί μήνες κυριαρχημένος από αριστερές ιδεοληψίες, εμμονές και δογματισμούς περιέφερε τη χώρα σε καθεστώς δημιουργικής ασάφειας, οδηγώντας την σε πλήρες αδιέξοδο. Mε σκοπιμότητα ή από αφέλεια αγνοώντας τους κανόνες διαπραγμάτευσης, έχασε πολύτιμο χρόνο. Χωρίς στρατηγικό σχέδιο για τη χώρα, διεξήγαγε ένα προσχηματικό δημοψήφισμα. Διαχειρίστηκε το αποτέλεσμά του πέρα από κάθε δημοκρατική λογική και τελικά, μέσα στο χάος που δημιούργησε, προσήλθε σπασμωδικά και φοβικά στη σύναψη του τρίτου μνημονίου. Το κόστος από την περίπου ετήσια διακυβέρνηση της Αριστεράς για τη χώρα και την οικονομία της είναι μεγάλο. Ένα μέρος αυτού του κόστους αποτυπώνει ο προϋπολογισμός του 2016. Οι πολίτες αντιλαμβάνονται την πολιτική εξαπάτηση, αισθάνονται το κόστος, δυσφορούν και έχουν αρχίσει να οργίζονται. Τώρα που το καράβι της αριστερής Κυβέρνησης μπάζει από παντού νερά και το ενδεχόμενο πολιτικού πνιγμού έχει υψηλές πιθανότητες, ο Πρωθυπουργός πολιτικά έντρομος, αλλά πάντα πολιτικά αλαζών, αναζητά πολιτικά σωσίβια. Ομιλεί περί της ανάγκης για συνεννόηση, ενώ δεν την υπηρετεί και επί της ουσίας την τορπιλίζει. Αλήθεια, πώς μπορεί να πει και να πείσει ότι την εννοεί, όταν την προσεγγίζει με λεόντεια λογική και όταν στις εύλογες επιφυλάξεις και τις αρνήσεις των κομμάτων της Αντιπολίτευσης τα κατηγορεί αμέσως, για έλλειψη αισθήματος ευθύνης και σοβαρότητας; Ο Πρωθυπουργός, τα κόμματα της Αντιπολίτευσης, για έλλειψη αισθήματος ευθύνης και σοβαρότητας. Τα λέει αυτά ο Πρωθυπουργός, που διαχρονικά αρνούνταν και απαξίωνε κάθε προσπάθεια για πολιτική συνεννόηση και πολεμούσε με κάθε διαθέσιμο μέσο την πολιτική ομαλότητα. Τα λέει αυτά ο Πρωθυπουργός, που ιστορικά έχει καταγραφεί ως ο ιδιοκτήτης της θέσης του «όχι σε όλα». Τα λέει αυτά ο Πρωθυπουργός, που πριν από ένα χρόνο, κατά τη διάρκεια αντίστοιχης συζήτησης για τον προϋπολογισμό, θεωρούσε την άρνηση συνεννόησης ζήτημα ηθικής τάξης, που η επίτευξή της θα ισοπέδωνε τα πάντα. Τα λέει αυτά ο Πρωθυπουργός, που πριν από λίγους μήνες παραπλάνησε πολιτικά κατ' επανάληψη τα κόμματα. Τα λέει αυτά ο Πρωθυπουργός, που πρόσφατα καλούσε τους πολίτες να τελειώσουν την Αξιωματική Αντιπολίτευση. Μετά δε και τη σημερινή του ομιλία, φαίνεται ότι δεν έχει και επί αυτού του θέματος σταθερή θέση. Δεν έχει σταθερή στρατηγική για τη χώρα. Συνεχώς, αμήχανα παλινδρομεί. Ας ξεκαθαρίσει επιτέλους, μια φορά εγκαίρως, τι πραγματικά θέλει για την χώρα, εκτός από το να είναι Πρωθυπουργός. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συνεπώς οι αναφορές του επί του θέματος δείχνουν πλεόνασμα πολιτικού θράσους και αμετροέπειας και έλλειμμα αρχών, σεβασμού στη νοημοσύνη των άλλων και στρατηγικού σχεδίου για τη χώρα. Εμείς, πιστεύουμε ότι η πολιτική και κοινωνική συνεννόηση είναι αναγκαία συνθήκη για την ομαλή και ανοδική πορεία της χώρας. Όμως, πρέπει να χτίζεται διαχρονικά, με όρους ειλικρίνειας και εθνικής ευθύνης και όχι ευκαιριακά, με χαρτοπαιχτικούς όρους. Δεν μπορεί να επιτευχθεί με λεόντειες συμπεριφορές του τύπου «τα κέρδη δικά μου, τις ζημιές τις μοιραζόμαστε». Δεν μπορεί να επιτευχθεί με κουτοπόνηρες προσπάθειες διάχυσης και μετακύλισης ευθυνών. Δεν μπορεί να επιτευχθεί με καιροσκοπικές προσεγγίσεις, με επικίνδυνους ακροβατισμούς, με μικροκομματικούς υπολογισμούς. Η εθνική συνεννόηση απαιτεί από όλους αυτογνωσία, αυτοκριτική, ειλικρίνεια προθέσεων, σαφήνεια θέσεων. Πάνω απ' όλα, δε, απαιτεί αξιοπιστία και εμπιστοσύνη. Και η εμπιστοσύνη οικοδομείται. Δεν υποκλέπτεται ούτε εκβιάζεται. Η εθνική συνεννόηση κερδίζεται απ' όλους. Δεν χαρίζεται ευκαιριακά σε κανέναν, για να καλύψει περιστασιακά τις ανάγκες του ούτε χαρίζεται ως δώρο σε κανέναν για να το περιφέρει στα διεθνή σαλόνια. Η Νέα Δημοκρατία στη μακρά της διαδρομή έχει αποδείξει ότι τηρεί εθνικά υπεύθυνη στάση. Δεν κερδοσκοπεί πολιτικά πάνω στα προβλήματα της χώρας και των πολιτών. Κατά την ψήφιση της συμφωνίας της συγκυβέρνησης ΣΥΡΙΖΑ και ΑΝΕΛ είχαμε τονίσει ότι θα αξιολογούμε διαρκώς τη μετάφρασή της σε μέτρα και πολιτικές. Τις ωφέλιμες πολιτικές για την πορεία της χώρας θα τις στηρίζουμε. Τις ωφέλιμες πολιτικές για τα αδύναμα και τα μεσαία κοινωνικά στρώματα θα τις στηρίζουμε. Όλες τις άλλες στρατηγικές και πολιτικές δεν θα τις στηρίζουμε. Λευκή επιταγή δεν δίνουμε. Για όλους τους παραπάνω λόγους καταψηφίζουμε τον κρατικό προϋπολογισμό του 2016. Σας ευχαριστώ πολύ.
Ευχαριστούμε πολύ, κύριε Σταϊκούρα. Τον λόγο έχει ο κ. Παναγιώταρος από τη Χρυσή Αυγή. [[Θόρυβος στην Αίθουσα]] Κάντε ησυχία, παρακαλώ.
Κύριε Πρόεδρε, όσοι δεν επιθυμούν να ακούσουν ας βγουν έξω. Δεν είναι καφενείο εδώ!
Κυρία Ζαρούλια, σας παρακαλώ. Δεν γίνεται διαδικασία αυτήν τη στιγμή. Είναι μία περίπου διακοπή. Έχετε τον λόγο, κύριε Παναγιώταρε.
Ευχαριστώ, κύριε Πρόεδρε. Όπως είχε πει και στην αρμόδια επιτροπή ο Πρόεδρος της επιτροπής ο κ. Μπαλαούρας, ο προϋπολογισμός είναι ο καθρέφτης της πολιτικής που ακολουθεί η Κυβέρνηση, της ιδεολογίας της και των θέσεών της. Στην προκειμένη περίπτωση, βλέπουμε έναν προϋπολογισμό πανομοιότυπο με τους προϋπολογισμούς των τελευταίων τεσσάρων μνημονιακών ετών. Είστε οι δύο όψεις του ιδίου νομίσματος. Οι ιδεολογίες σας καταλήγουν στο εξής κοινό σημείο: μνημόνιο, μέτρα, εθνοκτόνος πολιτική.
Κάντε ησυχία, παρακαλώ.
Κατά τα τρία προηγούμενα έτη, όταν έρχονταν οι προϋπολογισμοί, η Κοινοβουλευτική Ομάδα του ΣΥΡΙΖΑ ως Αξιωματική Αντιπολίτευση βρισκόταν συνεχώς στα κάγκελα. Δεν άφηνε τη διαδικασία να ξεκινήσει, είχαμε ενστάσεις επί ενστάσεων, κατηγορίες, καταγγελίες για προδοσία ήταν όλα όσα έλεγε τότε ο ΣΥΡΙΖΑ, που χρησιμοποιούσε μια επιχειρηματολογία πανομοιότυπη με αυτήν που χρησιμοποιούσε σύσσωμη η τότε αντιμνημονιακή Αντιπολίτευση, γνήσια ή και γιαλαντζί, γιατί απ' ό,τι βλέπουμε τελικά οι περισσότεροι ήταν ιμιτασιόν. Όλα τα ανωτέρω τα οποία έλεγε τότε η αντιμνημονιακή Αντιπολίτευση, συμπεριλαμβανομένου και του ΣΥΡΙΖΑ, επιβεβαιώνονταν πλήρως από τους αριθμούς, από τα νούμερα, που τόσο πολύ αγαπούσε και αγαπάει η Νέα Δημοκρατία και που βλέπουμε ότι έχει αρχίσει να λατρεύει και ο ΣΥΡΙΖΑ, όπως ακούσαμε κι από τον εισηγητή του, που όλη αυτήν την ώρα σε αυτήν τη «συγκλονιστική» ομιλία του αναφερόταν σε αριθμούς και νούμερα που για τα περισσότερα μάλλον δεν είχε και ιδέα. Οι αυτοκτονίες είναι χιλιάδες και ακόμα συνεχίζονται. Χιλιάδες συμπολιτών μας, αυτόχειρες, έχασαν τη ζωή τους μην αντέχοντας όλα αυτά τα μέτρα τα μνημονιακά. Η ανεργία είναι η μεγαλύτερη στην Ευρώπη, η οποία δεν πέφτει με τίποτα κάτω από το 25,5%, παρά τις «φιλότιμες» προσπάθειες της τότε συγκυβέρνησης Νέας Δημοκρατίας - ΠΑΣΟΚ να μας πείσουν για την ανάπτυξη, αλλά και παρά τις επίσης «φιλότιμες» προσπάθειες του ΣΥΡΙΖΑ να μας πείσει ότι με τον νέο προϋπολογισμό όλα θα αλλάξουν. Το χρέος της πατρίδας μας, παρά τα τεράστια ποσά που δανειστήκαμε στραγγαλίζοντας τον ελληνικό λαό, αυξάνεται, διογκώνεται συνεχώς. Οι επιχειρήσεις κλείνουν κατά χιλιάδες. Πολλές από αυτές έχουν καταφύγει σε γειτονικές χώρες, όπως είναι τα Σκόπια, η Βουλγαρία ή λίγο πιο πάνω η Ρουμανία. Στη Ρουμανία το επιχειρηματικό περιβάλλον είναι πολύ καλύτερο και πιο σταθερό. Φαντασθείτε! Η Βουλγαρία και η Ρουμανία να έχουν πιο σταθερό επιχειρηματικό περιβάλλον από την Ελλάδα. Κάποιες μεγαλύτερες εταιρείες πηγαίνουν αλλού, όπως στο Λουξεμβούργο που είναι και αυτή μία χώρα της Ευρωπαϊκής Ένωσης, αλλά έχει ένα φορολογικό καθεστώς ιδανικό για τις πολύ μεγάλες εταιρείες, κάτι το οποίο δεν μας επιτρέπουν να έχουμε εμείς εδώ. Είχαμε την καταστροφή της πρωτογενούς παραγωγής σε όλα της τα επίπεδα, σε όλες τις εκφάνσεις, είτε έχει να κάνει με τον αγροτικό τομέα είτε με τις βιοτεχνίες είτε έχει να κάνει με οτιδήποτε, προς όφελος τρίτων, προς όφελος αυτών που τώρα ως Θεσμοί έρχονται και μας επιβάλλουν - σας επιβάλλουν - τι θα κάνουμε, τι θα παράγουμε, πώς θα το παράγουμε, πόσο θα το κοστολογούμε και όλα τα υπόλοιπα. Είχαμε απίστευτη μετανάστευση Ελλήνων πολιτών. Εκατοντάδες χιλιάδες συμπολίτες μας τα τελευταία χρόνια έφυγαν από την Ελλάδα της ανάπτυξης, όπως λέτε, και πήγαν σε όλα τα μήκη και τα πλάτη της γης, προκειμένου να βρουν δουλειά. Στη συντριπτική τους πλειοψηφία, δε, είναι άνθρωποι μορφωμένοι, τα καλύτερα μυαλά, που θεωρητικά, αν υπήρχε ανάπτυξη σε αυτήν τη χώρα, όπως λέτε ή όπως υπόσχεται ο ΣΥΡΙΖΑ, θα έπρεπε να μείνουν εδώ και να είναι στην πρώτη γραμμή. Αντ' αυτού, επειδή αντίκρυσαν την πραγματικότητα, σηκώθηκαν να φύγουν και να πάνε οπουδήποτε. Όσο για τις κοινωνικές συνέπειες, τις είδαμε και μέσω των αυτοκτονιών. Είδαμε επίσης τις συνέπειες στην υγεία, στην παιδεία. Μιλάμε για μια δημόσια υγεία ανυπόληπτη όσο πουθενά αλλού, παρά τις φιλότιμες προσπάθειες του προσωπικού των νοσοκομείων, που αγωνίζεται κόντρα σε όλους και σε όλα να τα φέρει βόλτα. Μιλάμε για μια παιδεία όπου έχουμε δραματικές ελλείψεις και σε προσωπικό και σε μέσα και το μόνο που βλέπουμε είναι να στελεχώνεται το Υπουργείο Παιδείας με διάφορους εθνομηδενιστές, όπως ο κ. Λιάκος, που θεωρεί ότι οι Μακεδονομάχοι ήταν τζιχαντιστές και όλα τα υπόλοιπα φαιδρά σε άλλες περιπτώσεις. Όμως, όταν ο εν λόγω κύριος είναι ο νούμερο 2 του Υπουργείου Παιδείας, καταλαβαίνετε το ζοφερό μέλλον για τον τόπο μας. Για τα εθνικά θέματα τι να πούμε; Καταστροφή σε όλα τα επίπεδα. Έχουμε γίνει περίγελως των πάντων, μέχρι και των Αλβανών, οι οποίοι πήραν πίσω την υπογραφή τους για την ΑΟΖ, τη μόνη συμφωνία που είχαμε κάνει για μία ΑΟΖ με την Αλβανία, και την πήραν πίσω. Έχουμε μείνει επί της ουσίας χωρίς ΑΟΖ πουθενά και με κανέναν. Οι Τούρκοι αλωνίζουν στη Θράκη μας. Οι Σκοπιανοί αλωνίζουν και κάνουν ό,τι θέλουν, συνέδρια στη Θεσσαλονίκη, συνέδρια στη Φλώρινα εις βάρος της πατρίδας μας, της ιστορίας μας και εμείς δεν κάνουμε τίποτα απολύτως παρά να τους κοιτάμε και να λέμε ότι όλα πάνε καλά. Έχουμε φθάσει σε ένα σημείο, μετά από τη συγκυβέρνηση ΠΑΣΟΚ - Νέας Δημοκρατίας, το 40% των Ελλήνων να είναι ή κάτω από το όριο της φτώχειας ή ακριβώς στο όριο της φτώχειας και να ατενίζει με απαισιοδοξία αυτούς που βρίσκονται κάτω από αυτό το όριο. Βλέπουμε όλα αυτά τα χρόνια, τα χρόνια της ανάπτυξης όπως λέτε, των μνημονίων, που έχουμε πάρει όλα αυτά τα μέτρα για το καλό μας - αλλά δεν το βλέπουμε αυτό το καλό - τις τιμές των προϊόντων να ανεβαίνουν παρά το ότι ο τιμάριθμος έχει αρνητικό πρόσημο πολλές φορές. Τα προϊόντα που πηγαίνει να αγοράσει η νοικοκυρά κάθε μέρα βλέπουμε να αυξάνονται συνεχώς. Και αφού είχαμε όλα αυτά που έλεγε και στα οποία συμφωνούσε ο ΣΥΡΙΖΑ, φέρνει τώρα τον πρώτο προϋπολογισμό επί κυβερνήσεων ΣΥΡΙΖΑ. Είναι ο πρώτος προϋπολογισμός της «πρώτη φορά Αριστεράς» ή της «δεύτερη φορά Αριστεράς», δεν έχει καμμία σημασία. Με μία έκφραση, θα μπορούσαμε να πούμε για τον προϋπολογισμό που φέρνει ο ΣΥΡΙΖΑ ότι γλείφετε εκεί που φτύνατε, στην κυριολεξία. Ο κ. Σταϊκούρας, αν δεν κάνω λάθος, ανέφερε κάτι για τις υπογραφές που βάζουν. Ο θυμόσοφος λαός μας λέει κάτι για την υπογραφή και για κάτι άλλο που βάζουμε και για τις συνέπειες που έχουμε, αν το βάλουμε σε άλλο σημείο. Εξευτελίσατε τα πιστεύω σας, όσοι είχατε και αν είχατε, τα όλα όσα λέγατε μέχρι πρότινος, μέχρι και την ημέρα του δημοψηφίσματος, γιατί από την επομένη κάνατε τη μεγαλύτερη κωλοτούμπα που έχει κάνει ποτέ πολιτικός σχηματισμός σε ολόκληρη τη γη. Φέρατε το τρίτο μνημόνιο, το επαχθέστερο όλων, το πιο δύσκολο, το χειρότερο όλων, φυσικά με τη συνδρομή και της Νέας Δημοκρατίας, του ΠΑΣΟΚ και του Ποταμιού, που τώρα για λόγους αντιπολίτευσης λένε τα δικά τους μέχρι να αλλάξουν τα δεδομένα. Το ψηφίσατε και εσείς, κύριοι της Νέας Δημοκρατίας, του ΠΑΣΟΚ και του Ποταμιού, οπότε τώρα δεν έχετε καμμία απολύτως δικαιολογία να πετάτε αντιπολιτευτικές κορώνες. Φέρατε έναν προϋπολογισμό, κύριοι του ΣΥΡΙΖΑ, καθαρά υφεσιακό, καθαρά αντιαναπτυξιακό, καθαρά φοροεισπρακτικό και τίποτα λιγότερο από όλα αυτά. Φέρατε περικοπές 5,7 δισεκατομμυρίων. Φαντάζει το mail Χαρδούβελη αγαθοεργία μπροστά στις περικοπές που έχετε φέρει εσείς. Τότε, για εκείνο το περίφημο mail, που μιλούσε για 1,8 με 2 δισεκατομμύρια μέτρα, είχατε σηκώσει τα στασίδια! Τελειοποιείτε και αποτελειώνετε τα καμώματα των προκατόχων σας, της Νέας Δημοκρατίας και του ΠΑΣΟΚ. Και όλα αυτά κατ' απαίτηση όλων όσων καθυβρίζατε μέχρι πρότινος και που τους προσκυνάτε τώρα χωρίς κανέναν ενδοιασμό. Συνθλίβετε όσα δικαιώματα των Ελλήνων πολιτών έχουν απομείνει, στον βωμό ενός «ισοσκελισμένου» - εντός εισαγωγικών - προϋπολογισμού, διότι όλη η ουσία για εσάς πλέον και για τους διεθνείς και εγχώριους τοκογλύφους δυνάστες, αυτούς που σας δίνουν τις εντολές, είναι ο ισοσκελισμένος προϋπολογισμός και δεν τους καίγεται καρφί για οτιδήποτε άλλο. Πρέπει πάση θυσία, όπως είπε ο κ. Τσακαλώτος - εχθές, αν δεν κάνω λάθος - να είμαστε συνεπείς με τις υποχρεώσεις μας, με τα μέτρα που έχουμε πάρει στο πρόσφατο παρελθόν και με τα μέτρα που τώρα θα πάρουμε και να τηρούμε επακριβώς τις δεσμεύσεις μας, ασχέτως αν αυτά τα μέτρα μάς οδηγούν με μαθηματική ακρίβεια στον θάνατο, στην εξόντωση ενός ολόκληρου λαού, της οικονομίας και της κοινωνίας. Εξάλλου, κι εσείς το παραδέχεστε. Στη σημερινή του ομιλία ο Πρωθυπουργός κ. Τσίπρας είπε ότι βρισκόμαστε υπό καθεστώς σκληρής επιτροπείας. Άρα, δεν κάνετε αυτό που θέλετε, αλλά αυτό που σας επιβάλλουν άλλοι. Η «πρώτη φορά Αριστερά», σύμφωνα με τον προϋπολογισμό που φέρνει, επιταχύνει όσο κανένας άλλος στο παρελθόν την «αξιοποίηση» - πάντα εντός εισαγωγικών - το ξεπούλημα, επί της ουσίας, της δημόσιας περιουσίας, των δημοσίων εκτάσεων και ό,τι έχει να κάνει με το δημόσιο, το ξεπούλημα όλων όσων μέχρι πρότινος η «πρώτη φορά Αριστερά» ήταν βράχος και κάθετα αντίθετη. Όμως τώρα έχετε προσκυνήσει κι εσείς τον Μαμωνά και δέχεστε αβίαστα ό,τι σας φέρνουν. Η «πρώτη φορά Αριστερά» έδωσε την τελειωτική βολή στο ήδη σάπιο, διαβρωμένο και αποσαρθρωμένο τραπεζικό σύστημα και με τα capital controls, για τα οποία λέγατε ότι δεν υπάρχει καμμιά περίπτωση να έχουμε, αλλά τώρα τα έχετε επιβάλει σε όλους τους Έλληνες πολίτες και δεν μπορούν να κάνουν κουμάντο στα λεφτά τους. Είστε εσείς που κάνατε μια ακόμη ανακεφαλαιοποίηση. Ποιος θυμάται τώρα τις προεκλογικές αφίσες του ΣΥΡΙΖΑ που αναφερόντουσαν στις τράπεζες κι έγραφαν «κανένα σπίτι στα χέρια τραπεζίτη»; Ποιος θυμάται τι λέγατε για το ΤΧΣ, αυτό το νομικό πρόσωπο ιδιωτικού δικαίου το οποίο χρηματοδοτήθηκε με δεκάδες δισεκατομμύρια από τον ελληνικό λαό, δανεικά, προκειμένου να «βοηθάει» - εντός εισαγωγικών - τις τράπεζες και δεκάδες δισεκατομμύρια με τις προηγούμενες ανακεφαλαιοποιήσεις έγιναν χαρτοπόλεμος; Όμως, ακόμη τα χρωστά ο ελληνικός λαός και είναι ατιμώρητοι όλοι, και οι ιθύνοντες του ΤΧΣ και οι ιθύνοντες των τραπεζών και όλοι. Όπως είναι ατιμώρητοι και όλοι όσοι έδιναν θαλασσοδάνεια όλα αυτά τα χρόνια στα διαβρωμένα κόμματά σας. Η Νέα Δημοκρατία, κύριε Σταϊκούρα, χρωστά 200 εκατομμύρια. Λιγότερα ή περισσότερα; Πόσα είναι; Εξάλλου, μόνοι σας το λέτε και βγαίνουν και οι υποψήφιοι Αρχηγοί σας και λένε «είναι πολλά τα λεφτά, δεν μπορούμε να τα αποπληρώσουμε και πρέπει να γίνει κούρεμα. Όμως για τον ελληνικό λαό κανένα κούρεμα μέχρι στιγμής. Ποτέ δεν τολμήσατε να το πείτε και δεν τολμάτε να το πείτε ακόμα. Οι τράπεζες διαθέτουν 34 δισεκατομμύρια κεφάλαια και αποτιμήθηκαν σε 1,5 δισεκατομμύρια ευρώ τώρα. Η πραγματική τους αξία είναι γύρω στα 26 δισεκατομμύρια ευρώ. Αλήθεια, πώς ήξεραν όλοι αυτοί, πολλά χρόνια τώρα, τουλάχιστον μια δεκαετία πριν, ότι το τραπεζικό σύστημα που είχε δεκαπέντε και πλέον τράπεζες θα συρρικνωνόταν σε δύο τράπεζες το πολύ, οι οποίες μάλιστα θα ήταν πλέον, σε κάποιο σημείο, ιδιοκτησίας ξένων; Πώς τα ήξεραν όλα αυτά δέκα χρόνια και πλέον πριν; Όμως είναι οι ίδιοι που ήξεραν κι ότι το Χρηματιστήριο θα είναι μια καλή ευκαιρία για να πάρουμε ένα πολύ μεγάλο μέρος του κομποδέματος του ελληνικού λαού, όπως είναι οι ίδιοι που ήξεραν για τα «τοξικά ομόλογα» που έριξαν στην αγορά και έπαιξαν μέχρι και ιδρύματα και ασφαλιστικά ταμεία και τα έχασαν τα λεφτά του ελληνικού λαού και αυτά πήγαν στις τσέπες των ίδιων, όπως στων ίδιων πήγαν και για το Χρηματιστήριο. Είναι οι ίδιοι οι οποίοι έβαλαν στο χέρι τους μικροομολογιούχους, αυτούς τους νοικοκύρηδες που επένδυαν τα λεφτά τους στο ελληνικό κράτος δεκαετίες τώρα και που σε μια μέρα με το PSI τούς τα πήρατε όλα και δεν τους δώσατε τίποτα. Ο εν λόγω προϋπολογισμός έχει απίστευτες περικοπές σε μισθούς και συντάξεις. Εδώ τίθενται δύο ερωτήματα. Ερώτημα πρώτο: Πώς ήξεραν από την αρχή των μνημονίων - και γίνονταν συζητήσεις τότε - ότι οι μισθοί θα φτάσουν τους μισθούς της Βουλγαρίας; Εν έτει 2011, παρακαλώ, γίνονταν αυτά. Πώς το ήξεραν όλο αυτό; Τότε φάνταζε αστείο η Ελλάδα να έχει μισθούς 250 ευρώ και 300 ευρώ! Ε, λοιπόν, να η πραγματικότητα, γιατί αυτοί είναι οι μισθοί των νέων που προσλαμβάνονται τώρα σε μια ιδιωτική επιχείρηση. Άμα δείτε και τους όρους, είναι αποικιοκρατικοί όροι Μπανανίας και τίποτα λιγότερο. Πώς τα ήξεραν όλα αυτά πέντε και έξι χρόνια πριν; Προσχεδιασμένα όλα! Η διαφορά, βέβαια, είναι ότι η Βουλγαρία μπήκε στην Ευρωπαϊκή Ένωση με 50 ευρώ κατώτατο μισθό και τον έχει φτάσει κοντά στα 200-250 ευρώ και η Ελλάδα που είχε μισθούς 800 ευρώ, 1.000 ευρώ, 1.200 ευρώ οδηγείται σε μισθούς μικρότερους από αυτούς της Βουλγαρίας, γιατί εκτός από τους μισθούς είναι και το κόστος ζωής. Το κόστος ζωής σε αυτές τις χώρες είναι πολύ χαμηλότερο, ενώ στην Ελλάδα παραμένει υψηλότατο. Με μίσος και οργή, κύριοι του ΣΥΡΙΖΑ, αποτελειώνετε οτιδήποτε έχει να κάνει με την πρωτογενή παραγωγή. Πήρατε αποφάσεις, ψηφίσατε νόμους απίστευτους. Είστε οι πρώτοι που φέρατε μέτρα όπου θα διαλύσετε στην κυριολεξία τον πρωτογενή τομέα, τον αγροτικό τομέα. Είστε οι πρώτοι που σκεφθήκατε και είμαστε και η πρώτη οινοπαραγωγός χώρα που με τις αποφάσεις σας βάζουμε ειδικό φόρο κατανάλωσης στο κρασί, ένα προϊόν που δίνει δουλειά σε δεκάδες χιλιάδες ανθρώπους σε όλη την Ελλάδα. Καταστρέφετε τη φαρμακοβιομηχανία, άλλη μια υγιή βιομηχανία, με δεκάδες χιλιάδες εργαζόμενους απασχολούμενους άμεσα και πολλούς περισσότερους έμμεσα, προς όφελος των δανειστών σας και των αφεντικών τους, που τους δίνουν τις εντολές για διάλυση σε οτιδήποτε είναι ελληνικό και ντόπιο. Συγχρόνως, δεν αφήνετε καθ' οιονδήποτε τρόπο να ορθώσει ανάστημα κάποιος που θέλει να διαπρέψει σε αυτή τη χώρα. Τρανό παράδειγμα είναι μια βιομηχανία στη βόρεια Ελλάδα, η «NAMCO», η οποία προσπαθεί εδώ και χρόνια να θέσει σε παραγωγή ένα ελληνικό αυτοκίνητο, το γνωστό Pony. Εδώ και χρόνια, με διάφορα εμπόδια το ελληνικό κράτος δεν της επιτρέπει να ξεκινήσει την παραγωγή, παρότι είναι όλα έτοιμα και εδώ και δύο χρόνια και πλέον, για γραφειοκρατικούς λόγους δεν κλείνει ο φάκελος. Για γραφειοκρατικούς λόγους και τίποτε άλλο! Σας χαλάει φαίνεται ότι η εν λόγω βιομηχανία θα δώσει δουλειά σε τετρακόσιες και πλέον ελληνικές οικογένειες, το ότι θα παράγεται ένα αυτοκίνητο ελληνικό, που ενδεχομένως αύριο σε έναν διαγωνισμό του δημοσίου θα πάρει και τον διαγωνισμό και δεν θα τον πάρει ο σύζυγος κάποιας Υπουργού που γέμισε το ελληνικό δημόσιο με αυτοκίνητα συγκεκριμένης μάρκας, ασχέτως αν ήταν σαπάκια και εντελώς ακατάλληλα. Βλέπουμε περαιτέρω μειώσεις στην εθνική άμυνα, την ήδη λαβωμένη εθνική άμυνα. Βγήκε ο Αρχηγός ΓΕΣ και είπε για τα αίσχη που συμβαίνουν στον ελληνικό στρατό. Δεν έχει τη δυνατότητα ο ελληνικός στρατός να πάνε κάποιοι που κόβουν την αναβολή τους, γιατί δεν έχει να τους ντύσει, δεν έχει να τους ταΐσει. Άρα, δίνουν αφειδώς τις αναβολές, προκειμένου να μην έχουμε στρατεύσιμο προσωπικό. Κάναμε τη μεγαλύτερη διακλαδική άσκηση, τον «ΠΑΡΜΕΝΙΩΝ», που γίνεται κάθε δύο χρόνια και το κόστος καλύφθηκε από την πώληση πυρομαχικών που έχει ο ελληνικός στρατός. Απίστευτα πράγματα! Αντί ο ελληνικός στρατός να είναι πανέτοιμος να αντιμετωπίσει τον κάθε εισβολέα, την ίδια στιγμή που στη γειτονιά μας γίνεται ο κακός χαμός, στην Τουρκία γίνονται απίστευτα πράγματα, αντί να συμμετέχουμε ως πρωταγωνιστές, είμαστε η ουρά όλων. Με τα όσα γίνονται στη Μέση Ανατολή εμείς καθόμαστε εδώ και δεχόμαστε την εισβολή εκατοντάδων χιλιάδων λαθρομεταναστών και ελαχιστοτάτων προσφύγων. Χρυσώνετε το χάπι, κύριοι του ΣΥΡΙΖΑ, εφαρμόζοντας τακτικές της Νέας Δημοκρατίας, χρησιμοποιώντας λέξεις, όπως «με μια ήπια ύφεση» ή, όπως έλεγε και η Νέα Δημοκρατία, «μείωση της αύξησης της ύφεσης», δηλαδή ύφεση, με λίγα λόγια. Το χρέος της πατρίδος μας μετά από πέντε και πλέον χρόνια μνημονίων και δυσβάσταχτων μέτρων έχει εκτοξευτεί στο 180%. Τόσο προβλέπεται για το 2016, με πρόβλεψη ότι θα ξεπεράσει το 200%. Μόνο η Ιαπωνία έχει χρέος μεγαλύτερο του 200%, αλλά υπάρχουν μικρές διαφορές μεταξύ Ελλάδος και Ιαπωνίας. Η Ιαπωνία είναι μια χώρα με δεκάδες χιλιάδες βιομηχανίες, κατασκευάζει τα πάντα και μπορεί να διαχειριστεί το χρέος της. Η Ελλάδα δεν μπορεί να διαχειριστεί τίποτα απολύτως έτσι όπως την έχετε καταντήσει. Φυσικά, αφήνετε τη συζήτηση για το χρέος και χρησιμοποιείτε ως επίτευγμα το ότι θα συζητήσουν οι Ευρωπαίοι στο άμεσο μέλλον - θα το δούμε αυτό - για το αν θα αναδιαρθρώσουν το χρέος έτσι ώστε να το πληρώνουμε στο διηνεκές, να πληρώνουμε τριάντα γενιές μετά τα «φέσια» που έχετε επιβάλει εσείς εδώ και σαράντα χρόνια στον ελληνικό λαό. Είπατε ότι ο συγκεκριμένος προϋπολογισμός έχει να κάνει με κοινωνική δικαιοσύνη. Την βλέπουμε την κοινωνική δικαιοσύνη, όπως το πρόστιμο που έριξε η εφορία σ' έναν καστανά σ' ένα πανηγύρι, δυόμισι χιλιάδες ευρώ, ενώ την ίδια ώρα μαθαίνουμε για νέες λίστες που μας δίνουν οι Γερμανοί με Έλληνες που έχουν βγάλει τα λεφτά τους στο εξωτερικό, αλλά που η κυβέρνηση της Νέας Δημοκρατίας δεν ήθελε να τις πάρει. Πάλευαν ο κ. Σαμαράς και το τσιράκι του ο Παπασταύρου, αυτός ο διεφθαρμένος, να μην έλθουν καθ' οιονδήποτε τρόπο στην δικαιοσύνη, στη δημοσιότητα και αλλού. Είδαμε και τον κ. Φλαμπουράρη με το πολύ ωραίο παράδειγμα του ενός εκατομμυρίου ευρώ, με το παράδειγμα ότι πήρε δουλειά αφού έγινε Υπουργός, αλλά αυτά δεν είναι τίποτα. Η ξεφτίλα είναι με τη βίλα του στην Αίγινα με την πισίνα η οποία καταναλώνει πολύ νερό σ' ένα νησί που είναι άνυδρο, που δεν έχει στάλα νερό, παρότι είναι δίπλα στην Αττική. Ζήτησε να του κάνουν έκπτωση 60% και παραπάνω στον λογαριασμό με τη δικαιολογία ότι ήταν προϊόν διαρροής, ασχέτως αν αυτή η διαρροή έγινε τμηματικά το 2011 και το 2014. Η υπέρτατη ξεφτίλα αυτού του σάπιου και βρώμικου ελληνικού κράτους! Βλέπουμε την κοινωνική δικαιοσύνη όπου με τις πράξεις νομοθετικού περιεχομένου που φέρνετε, περνάτε ό,τι θέλετε, όπως θέλετε. Είδαμε τις πράξεις νομοθετικού περιεχομένου με κάτι συμβουλάτορες του κ. Βαρουφάκη, όπως αυτός ο κ. Λιού ο Κινέζος - δεν ξέρουμε τι ακριβώς ήταν - ο οποίος είχε κάνει προφορική συμφωνία να εισπράττει 120.000 ευρώ το μήνα και που τώρα τον πληρώνετε αυτόν και όλους τους ομοίους του. Επίσης, με πράξεις νομοθετικού περιεχομένου βγάλατε κονδύλι δεκαπέντε εκατομμυρίων ευρώ για τη μεταφορά λαθρομεταναστών, προσφύγων - γιατί μόνο το 10% είναι πρόσφυγες και οι υπόλοιποι είναι μετανάστες ή λαθρομετανάστες ή όπως αλλιώς θέλετε πείτε τους - από τα νησιά του Αιγαίου προς τον Πειραιά και την ίδια ώρα υπάρχουν πολίτες που δεν μπορούν να πάρουν ούτε το λεωφορείο. Με πράξεις νομοθετικού περιεχομένου που περνάτε συνεχώς, δίνετε φορολογική ασφαλιστική ενημερότητα στο Μέγαρο Μουσικής που χρωστάει κι αυτό μερικές εκατοντάδες εκατομμύρια ευρώ, για να πηγαίνει η νομενκλατούρα και να χαίρεται εις βάρος του υπόλοιπου ελληνικού λαού. Είδαμε την κοινωνική δικαιοσύνη με τους οριζόντιους φόρους που φέρνετε κατά κόρον και τους έμμεσους φόρους που δεν αγγίζουν τους πλούσιους, αλλά περισσότερο αγγίζουν τους μικρομεσαίους και τους φτωχούς. Αναφερθήκατε και στην επιτροπή και εδώ, κύριε εισηγητά του ΣΥΡΙΖΑ, σ' έναν ρεαλιστικό προϋπολογισμό, όπως λέτε, που ούτε εσείς οι ίδιοι δεν τον πιστεύετε. Το κείμενο που σας είχαν φέρει γραμμένο ήταν πολύ ωραίο, αλλά αν σας έκανε κανείς μια ερώτηση, σίγουρα δεν θα μπορούσατε να απαντήσετε. Ούτε τους εαυτούς σας δεν πείθετε. Είδαμε τα αίσχη για την ανακεφαλαιοποίηση των τραπεζών. Τα είπαμε αυτά. Θα έπρεπε να έχει γίνει κρατικοποίηση όλων των χρεοκοπημένων τραπεζών σε μία τράπεζα ελεγχόμενη από το κράτος και με τις κατάλληλες κινήσεις να επαναφέρει την τάξη σ' αυτόν τον τόπο. Μιλήσατε για τον εν λόγω προϋπολογισμό για απελευθέρωση δυνάμεων οικονομίας και αύξηση της ανάπτυξης, για την αειφόρο ανάπτυξη και άλλες ωραίες λέξεις πιασάρικες, που όμως δεν έχουν καμμία σημασία. Είδαμε την ανάπτυξη, με το να παίρνετε δάνεια όχι για να τα ρίξετε στον πρωτογενή τομέα, στην πρωτογενή παραγωγή, αλλά για να αποπληρώσετε άλλα δάνεια και πάει λέγοντας και να αυξάνεται το χρέος εις βάρος του ελληνικού λαού. Μιλήσατε για την καταπολέμηση της φοροδιαφυγής. Το βλέπουμε αυτό. Η χαρά του οποιουδήποτε θέλει να φοροδιαφύγει είναι τα μέτρα που παίρνετε. Η φοροδιαφυγή στα καύσιμα συνεχώς αυξάνεται. Η φοροδιαφυγή στα καπνικά προϊόντα συνεχώς αυξάνεται. Υπάρχει επίσης φοροδιαφυγή στη ΔΕΗ, γιατί κι αυτό είναι μία φοροδιαφυγή, το να μην πληρώνει ο κόσμος ή να συνδέει παράνομα το ρεύμα, αφού πια σ' αυτόν τον λογαριασμό τού έχετε βάλει τα πάντα. Ακούσαμε τώρα ότι μέχρι και οι Οργανισμοί Τοπικής Αυτοδιοίκησης, επειδή είναι κι αυτοί χρεοκοπημένοι, θα βάλουν νέες αυξήσεις στα δημοτικά τέλη, παρότι δεν επιτρέπεται ως ανταποδοτικά που είναι, αλλά σ' αυτήν τη χώρα ό,τι θέλουν κάνουν εις βάρος του ελληνικού λαού. Μιλήσατε για ενίσχυση της επιχειρηματικότητας, κι εδώ γελάμε. Πέραν της Βουλγαρίας και της Ρουμανίας που έχουν ένα φορολογικό καθεστώς της τάξης του 10% και ένα σταθερό επιχειρησιακό περιβάλλον, μπαίνει στο παιχνίδι τώρα και η Αλβανία. Οι επιχειρήσεις με τζίρο μέχρι 36.500 ευρώ δεν φορολογούνται στην Αλβανία και μέχρι 58.000 ο φόρος από 7,5% θα πάει στο 5%. Εσείς πιστεύετε ότι όσες επιχειρήσεις μπορούν να φύγουν και να πάνε στην Αλβανία ή στη Ρουμανία ή αλλού, δεν θα το κάνουν; Και μετά μιλάτε για ενίσχυση της επιχειρηματικότητας; Εδώ έγινε πώληση του ΟΠΑΠ, με την οποία ήμασταν κάθετα αντίθετοι, γιατί θεωρούσαμε ότι και το τίμημα και οι όροι είναι αποικιοκρατικοί, και αφού έγινε τώρα αυτή η πώληση, βάζετε νέους φόρους σε αυτούς που τον αγόρασαν και σας τρέχουν στα διεθνή δικαστήρια και ζητάνε 1 δισεκατομμύριο ευρώ. Το ωραίο ποιο είναι; Ότι θα κερδίσουν και θα κληθείτε σαν χώρα, σαν Ελλάδα, θα κληθούμε όλοι μαζί να δώσουμε 1 δισεκατομμύριο ευρώ στους Τσέχους. Όσο για τη Νέα Δημοκρατία, εφαρμόζει αντιπολιτευτική τακτική και λέει ότι θα καταψηφίσει τον εν λόγω προϋπολογισμό, παρότι είναι πανομοιότυπος με τους δικούς τους, για λόγους ψηφοθηρικούς και τακτικούς. Μίλησαν για πλεόνασμα πολιτικού θράσους. Πολιτικό θράσος είναι να μιλάει ένα κόμμα το οποίο κυβέρνησε, συγκυβέρνησε αυτή τη χώρα για σαράντα χρόνια περίπου και την οδήγησε εδώ που την οδήγησε. Χρωστάει ως κόμμα πάνω από 40 εκατομμύρια ευρώ. Προχθές - λέει - πήγαν και τους πήραν κάτι φωτοτυπικά που αγόρασαν γιατί δεν μπορούσαν να πληρώσουν. Έχουν γραφεία με ενοίκιο 90.000 ευρώ και έχουν να πληρώσουν πάνω από ένα χρόνο και εκεί ετοιμάζονται να τους κάνουν έξωση. Κατά τα άλλα, θέλουν να σώσουν ξανά αυτόν τον τόπο! Ψήφισε και το τρίτο μνημόνιο, ασχέτως τώρα αν σφυρίζει κλέφτικα. Όσο για τη γενικότερη αντιπολιτευτική τακτική σας, είναι για κλάματα. Δεν έχετε ιδέα, κύριοι του ΣΥΡΙΖΑ, από ανάπτυξη, από πρόοδο. Περνάτε εθνοκτόνα μέτρα, όπως και οι προηγούμενοι, και γι' αυτό φυλλορροείτε και αρχίσατε ήδη τις επαφές, που ούτως ή άλλως ήταν ήδη κανονισμένες. Θυμόμαστε όλοι τη φωτογραφία που είναι ο κ. Φλαμπουράρης με το σημειωματάριό του και πάνω πάνω λέει: «Λεβέντης λίγο αργότερα». Ήρθε το αργότερα τώρα. Να και οι συζητήσεις οι οποίες ετοιμάζονται. Είναι τα λεγόμενα «μαξιλαράκια». Η ιστορία επαναλαμβάνεται συνεχώς και συνεχώς. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Αν θέλετε να μιλήσουμε για το τι θα ήταν αναπτυξιακός προϋπολογισμός - και πολλά από αυτά είναι που τα λέγατε και εσείς - να σας πούμε λίγα πράγματα, κλείνοντας. Διότι μια χώρα που χρωστάει γύρω στα 800 δισεκατομμύρια -380 περίπου είναι το χρέος και 200 και πλέον είναι των τραπεζών και 200 των ιδιωτών. Άρα, ξεπερνάνε τα 800 δισεκατομμύρια - δηλαδή ένα τέτοιο χρέος είναι αδύνατο να αποπληρωθεί καθ' οιονδήποτε τρόπο από κανέναν, ακόμα και από μια πολύ πλούσια χώρα η οποία θα είχε παραγωγή σε όλους τους τομείς. Άρα, θα πρέπει να γίνει λογιστικός έλεγχος του χρέους για να πιστοποιηθεί ότι μεγάλο τμήμα του χρέους, το μεγαλύτερο, είναι επαχθές και παράνομο και άρα θα πρέπει να διαγραφεί βάσει διεθνούς δικαίου, αυτά τα οποία λέγατε και εσείς και τώρα τα κάνετε γαργάρα. Και ο κ. Καμμένος τα έλεγε, το κόμμα του. Άμεση διεκδίκηση του κατοχικού δανείου. Είναι ένα τεράστιο ποσό, το οποίο θα έπρεπε να το προϋπολογίσετε ως έσοδο στον κρατικό προϋπολογισμό και από εκεί και πέρα να δούμε τι θα γίνει. Πάση θυσία ενίσχυση της πρωτογενούς παραγωγής και προστασία των Ελλήνων εργαζομένων, Ελλήνων αγροτών και ελληνικών προϊόντων από τη λαίλαπα των τριτοκοσμικών… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε δύο λεπτά τελειώνω, κύριε Πρόεδρε. Κρατικοποίηση όλων των τραπεζών, αφού είναι πλέον όλες χρεοκοπημένες, προς όφελος των Ελλήνων δανειοληπτών. Διαγραφή δανείων. Έχει γίνει κατά το παρελθόν από διάφορες επάρατες περιόδους, αλλά που η δημοκρατική μας κοινωνία δεν τολμά να τους ψελλίσει, διότι θα μας «κάνουν ντα» οι δανειστές μας. Αποκατάσταση των νοικοκυραίων, αποκατάσταση των μικροομολογιούχων, αποκατάσταση όλων όσων βοηθούσαν αυτό το κράτος προς όφελος του κράτους και που, δυστυχώς, σε μία μέρα τους «μαυρίσατε». Εξάλειψη - ναι! - των καρκινωμάτων του δημοσίου τομέα. Όποια είναι αυτά, να διορθωθούν και να εξαλειφθούν. Αλλά όχι να τα κουκουλώνουμε συνεχώς και να μην κάνουμε τίποτε απολύτως. Θα μπορούσαν να γίνουν πολλά πράγματα, αρκεί να υπάρχει θέληση, πίστη, μα πάνω απ' όλα αγάπη για τον τόπο για τον οποίο ζούμε. Και απ' ό,τι φαίνεται μόνο στη Χρυσή Αυγή, που είναι το τελευταίο ανάχωμα αυτού του έθνους, μπορούμε να τα βρούμε όλα αυτά. Σαφώς και καταψηφίζουμε τον εν λόγω προϋπολογισμό, έναν προϋπολογισμό μνημονιακό, έναν προϋπολογισμό ο οποίος είναι η τελευταία θηλειά στον Έλληνα πολίτη. Η Χρυσή Αυγή θα είναι πάντα στην πρώτη γραμμή των αγώνων για να επανέλθει η δικαιοσύνη και η τάξη σε αυτόν τον τόπο. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τέσσερις εκπαιδευτικοί συνοδοί τους από το 4ο Γενικό Λύκειο Αλεξανδρούπολης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Θα έχετε την ευκαιρία να ακούσετε και τον κ. Κουτσούκο, τον εκπρόσωπο της Δημοκρατικής Συμπαράταξης. Να μην νομίζετε ότι μόνο τον κ. Παναγιώταρο θα είχαμε εδώ. Ελάτε, κύριε Κουτσούκο.
Ευχαριστώ, κύριε Πρόεδρε. Όπως διαπιστώνετε, η Δημοκρατική Συμπαράταξη είναι πλειοψηφία στη Βουλή αυτήν τη στιγμή.
Εντάξει, θα εισέλθουν και άλλοι.
Κυρίες και κύριοι συνάδελφοι, ποιος αλήθεια θα περίμενε ότι ο προϋπολογισμός της αυτοαποκαλούμενης «πρώτη φορά Αριστερά» Κυβέρνησης θα ήταν ένα μείγμα σκληρών νεοφιλελεύθερων μέτρων, ιδεοληψιών και διαχειριστικής ανεπάρκειας, πολύ δε περισσότερο ότι θα σώρευε ένα τεράστιο δυσβάσταχτο βάρος στους Έλληνες πολίτες και την ελληνική οικονομία! Το κόστος που προέρχεται από το γεγονός ότι αυτή η Κυβέρνηση, αυτή η πλειοψηφία με τα προεκλογικά και μετεκλογικά της ψέματα, με τους πειραματισμούς και τους τυχοδιωκτισμούς της κατέστρεψε κάθε ελπίδα απεγκλωβισμού της χώρας από το μνημόνιο και την κρίση και την ξαναεγκλώβισε για τα επόμενα τρία χρόνια στο τρίτο επαχθέστερο και αχρείαστο μνημόνιο. Το κόστος αυτό οι Έλληνες πολίτες ακόμα και αυτοί που δεν το έχουν συνειδητοποιήσει, που δεν το έχουν καταλάβει καλά, το καταλαβαίνουν σταδιακά, το καταλαβαίνουν κάθε μέρα, το καταλαβαίνουν τώρα που τα ψέματα τελείωσαν και ο λογαριασμός ήρθε. Οι δημοσιονομικές παρεμβάσεις του τρίτου μνημονίου είναι ύψους 7,2 δισεκατομμυρίων ευρώ για τη διετία 2015-2016. Η κατανομή του λογαριασμού είναι 4,2 δισεκατομμύρια στα έσοδα και 3 δισεκατομμύρια περικοπή δαπανών και αποτυπώνεται στον προϋπολογισμό που συζητάμε. Το κόστος όμως δεν είναι μόνο αυτό. Είναι πολύ μεγαλύτερο, κυρίες και κύριοι συνάδελφοι. Είναι η απώλεια της περιουσίας του ελληνικού δημοσίου, δηλαδή του Έλληνα φορολογούμενου πολίτη, από την εξαΰλωση της αξίας των μετοχών του Ταμείου Χρηματοπιστωτικής Σταθερότητας στις τέσσερις συστημικές τράπεζες, που υπολογίζεται σε 10-15 δισεκατομμύρια, αν σκεφτούμε ότι η μετοχική αξία του χαρτοφυλακίου του ΤΧΣ ήταν 22,5 δισεκατομμύρια το Δεκέμβριο του 2013, 17 δισεκατομμύρια το Σεπτέμβρη του 2014, 13 δισεκατομμύρια το Δεκέμβριο του 2014, 6,5 δισεκατομμύρια το Μάρτιο του 2015 και τώρα τον Οκτώβριο ρωτάμε την Κυβέρνηση να μας πει πόσο είναι. Υπολογίζεται περίπου στα 2 δισεκατομμύρια. Είναι η απώλεια του ΑΕΠ που υπολογίζεται κοντά στα 10 δισεκατομμύρια με βάση τις προβλέψεις του προϋπολογισμού, η εξέλιξη όμως θα είναι δυσμενέστερη. Είναι τα 41 δισεκατομμύρια που λείπουν από τις τράπεζες λόγω της εκροής των καταθέσεων που οδήγησε στην ανακεφαλαιοποίηση και στα ολέθρια αποτελέσματά της. Είναι το κόστος που θα επωμισθούμε στο δημόσιο χρέος ως εισφορά του Ταμείου Χρηματοπιστωτικής Σταθερότητας στην ανακεφαλαιοποίηση των δυο από τις τέσσερις συστημικές τράπεζες και υπολογίζεται γύρω στα 5 δισεκατομμύρια. Είναι οι αρκετές χιλιάδες άνεργοι που θα προστεθούν επειδή ανεκόπη ο ρυθμός πτώσης της ανεργίας που είχε ξεκινήσει το 2014. Είναι οι μερικές χιλιάδες δανειολήπτες που θα βρεθούν την 1-1-2016 αντιμέτωποι με τις διαδικασίες των πλειστηριασμών. Είναι το κόστος της παύσης πληρωμών από το δημόσιο που έχει πλήξει, ως γνωστόν, όλους τους επαγγελματίες, όλη την αγορά. Είναι το κόστος της αποστράγγισης των ρευστών των διαθεσίμων των φορέων της γενικής κυβέρνησης που ακύρωσε μικρά και μεγάλα έργα. Είναι το κόστος της αποεπένδυσης που βάλτωσε την ελληνική οικονομία. Αυτός, κυρίες και κύριοι Βουλευτές, είναι ο λογαριασμός της αναζήτησης του νέου πλαισίου συμφωνίας με τους διεθνείς εταίρους, όπως λέει κομψά στην εισηγητική έκθεση του προϋπολογισμού η Κυβέρνηση. Αυτό όμως μεταφράζεται στα απλά ελληνικά, αυτά που καταλαβαίνει ο λαός μας, ως το κόστος μιας πολιτικής περιπλάνησης που έχει όνομα και επώνυμο: το όνομα και το επώνυμο του κ. Αλέξη Τσίπρα και του κ. Πάνου Καμμένου, γιατί αυτών τις εντολές υλοποιούν κατά καιρούς οι Υπουργοί Οικονομικών, τη δική τους εμπιστοσύνη έχουν, αυτοί έχουν την κύρια ευθύνη για όσα γίνονται και όσα δεν γίνονται ένα χρόνο τώρα. Αν θέλουμε, λοιπόν, να υπολογίσουμε το κόστος αυτό της διακυβέρνησης ΣΥΡΙΖΑ - ΑΝΕΛ, θα πρέπει να αθροίσουμε τις πρόσθετες φορολογικές επιβαρύνσεις, να αφαιρέσουμε τις μειώσεις συντάξεων και κοινωνικών παροχών, να πολλαπλασιάσουμε τα προβλήματα της ελληνικής οικονομίας και να διαιρέσουμε τις ελπίδες και τις προσδοκίες του ελληνικού λαού που εξανέμισε αυτή η Κυβέρνηση. Τα δυσβάσταχτα αυτά μέτρα θα ήταν αχρείαστα, αν δεν μεσολαβούσε η προεκλογική και μετεκλογική πολιτική του ΣΥΡΙΖΑ που ανέτρεψε τις δημοσιονομικές και αναπτυξιακές προοπτικές της χώρας, όπως διαφαίνονταν στο τέλος του 2014 και όπως πρόβλεπαν οι διεθνείς οργανισμοί για το 2015. Η ανατροπή αυτή οδήγησε τη χώρα στο χείλος του γκρεμού και στο τρίτο επαχθέστερο και αχρείαστο μνημόνιο που εγκλώβισε τη χώρα για μια τριετή περίοδο και σε ένα νέο αχρείαστο δάνειο 86 δισεκατομμυρίων. Τα μέτρα αυτά δεν οδηγούν πουθενά, καθώς το κόστος αποκατάστασης της δημοσιονομικής ισορροπίας και επιστροφής στα πρωτογενή πλεονάσματα είναι πολλαπλάσιο του αποτελέσματος και θα επιβαρύνει υπέρμετρα την ελληνική οικονομία. Η σχέση και το μείγμα των συγκεκριμένων μέτρων με τις προοπτικές της ελληνικής οικονομίας διαμορφώνουν ένα προβληματικό και αδιέξοδο τοπίο, πολιτικά και κοινωνικά, καθώς οι κοινωνικές αντιδράσεις οξύνονται, οι παραγωγικές δυνάμεις αδρανούν και η Κυβέρνηση αποδεικνύεται εντελώς αδύναμη να διαχειριστεί την κατάσταση, αφού όχι μόνο δεν έχει σχέδιο υπέρβασης των μνημονιακών δεσμεύσεων, αλλά τις υλοποιεί με εντελώς πρόχειρο τρόπο και εντελώς αδιαπραγμάτευτα. Η αβεβαιότητα και η ανασφάλεια κυριαρχούν και η Κυβέρνηση αποδεικνύεται ανίκανη για τη διαμόρφωση των προϋποθέσεων που θα οδηγούσαν σε επανεκκίνηση την ελληνική οικονομία, ώστε οι πρόσθετες επιβαρύνσεις να μην την τελματοποιήσουν περαιτέρω. Οι προβλέψεις του προϋπολογισμού, ακόμα και στη βελτιωμένη τους εκδοχή σε σχέση με το προσχέδιο, που όμως διαψεύδονται από την τελευταία ανακοίνωση της ΕΛΣΤΑΤ, τόσο για την εκτέλεση του προϋπολογισμού του 2015 όσο και για την εξέλιξη των μακροοικονομικών και δημοσιονομικών μεγεθών του 2016, αποτυπώνουν το πισωγύρισμα της ελληνικής οικονομίας. Δυστυχώς, ξαναγυρίζουμε στα ελλείμματα και την ύφεση. Το ΑΕΠ, αντί της πρόβλεψης για διαμόρφωση στα 184,3 δισεκατομμύρια, εκτιμάται ότι θα πάει στα 175,6 δισεκατομμύρια, κατά 8,7 δισεκατομμύρια μικρότερο. Είναι μικρότερο και από το ΑΕΠ του 2014 κατά 2 δισεκατομμύρια. Το πρωτογενές αποτέλεσμα, αντί της πρόβλεψης για πλεόνασμα 5,5 δισεκατομμυρίων ή 3% του ΑΕΠ, θα διαμορφωθεί σε έλλειμμα 349 εκατομμυρίων ή 0,20 του ΑΕΠ. Ξαναγυρίζουμε, δυστυχώς, στους ανεκτέλεστους προϋπολογισμούς των εκλογικών κύκλων και των ανερμάτιστων πολιτικών. Τα φορολογικά έσοδα του 2015 υπολείπονται των προβλέψεων κατά 4,2 δισεκατομμύρια, 2,7 δισεκατομμύρια στους άμεσους φόρους και 1,5 δισεκατομμύριο στους έμμεσους φόρους. Οι πρωτογενείς δαπάνες του 2015 συγκρατήθηκαν μεν στο επίπεδο των προβλέψεων στα 41,9 δισεκατομμύρια, όμως, για να συγκρατηθούν οι δαπάνες, το κράτος κήρυξε στάση πληρωμών, αφού τα ληξιπρόθεσμα εκτινάχθηκαν στα 5,9 δισεκατομμύρια τον Σεπτέμβριο του 2015 από 3,7 τον Δεκέμβριο του 2014. Δηλαδή αυξήθηκαν κατά 2,2 δισεκατομμύρια ή κατά 59%. Θα καταθέσω και τον σχετικό πίνακα για τα Πρακτικά. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο εκτροχιασμός του 2015 είναι πλήρης, αν συνυπολογίσουμε ότι στις προβλέψεις για τα φορολογικά έσοδα έχουν ενσωματωθεί φορολογικά μέτρα ύψους 1 δισεκατομμυρίου, σύμφωνα με τις προβλέψεις του Συμφώνου Χρηματοοικονομικής Διευκόλυνσης, του τρίτου μνημονίου δηλαδή, με αύξηση του ΦΠΑ στο 23%, ο οποίος θα αποδώσει 427 εκατομμύρια, την αύξηση των λοιπών έμμεσων φόρων, την αύξηση της προκαταβολής του φόρου στα νομικά πρόσωπα, στους αγρότες, κ.λπ.. Κατά συνέπεια, η πραγματική απόκλιση στα φορολογικά έσοδα αθροίζεται στα 5,2 δισεκατομμύρια. Στο σκέλος των δαπανών, όπου η πρόβλεψη της υλοποίησης κινείται στο επίπεδο των προϋπολογισθέντων, πρέπει να επισημάνουμε ότι αυτό επιτυγχάνεται, καθώς πέραν της αύξησης των ληξιπροθέσμων κατά 2,2 δισεκατομμύρια, στην οποία αναφέρθηκα, έχουν προϋπολογισθεί και οι πρόσθετες περικοπές του τρίτου μνημονίου κατά 535 εκατομμύρια. Τα περισσότερα από αυτά αφορούν τον τομέα της κοινωνικής ασφάλισης, είναι 424 εκατομμύρια, από την περικοπή κατά 6% των επικουρικών συντάξεων και την αύξηση της παρακράτησης από 4% σε 6% στις κύριες συντάξεις. Κατά συνέπεια η πραγματική απόκλιση των δαπανών, αν συνυπολογίσουμε και αυτά, αθροίζεται στα 2,7 δισεκατομμύρια. Άρα, για τον προϋπολογισμό του 2015 η πραγματική απόκλιση, δηλαδή ο εκτροχιασμός, είναι 5,2 δισεκατομμύρια στα έσοδα, συν 2,7 δισεκατομμύρια στις δαπάνες, ίσον με 7,9 δισεκατομμύρια. Αυτό, κυρίες και κύριοι συνάδελφοι, είναι το πραγματικό δημοσιονομικό κόστος της πολιτικής ΣΥΡΙΖΑ - ΑΝΕΛ, που ανατρέπει το κυβερνητικό επιχείρημα ότι διαπραγματευθήκαμε μικρότερα πλεονάσματα για να κερδίσουμε δημοσιονομικό χώρο, όπως λέει η Κυβέρνηση, καθώς και πρόσθετα μέτρα πήραμε και δημοσιονομικό εκτροχιασμό είχαμε. Πρέπει δε να προσθέσω ότι, λόγω ακριβώς αυτής της πολιτικής που στέρησε την οικονομία από ρευστότητα, η Κυβέρνηση αναγκάστηκε να προσφύγει σε βραχυπρόθεσμο δανεισμό. Να έχουμε υπ' όψιν μας ότι αυτός ο βραχυπρόθεσμος δανεισμός έφτασε το 2015 στα 740 δισεκατομμύρια. Δεν το συλλαμβάνει ανθρώπινο μυαλό αυτό το νούμερο, αλλά είναι πραγματικό. Και ξέρετε πόσο μας κόστισε, κυρίες και κύριοι συνάδελφοι, αυτός ο πρόσθετος δανεισμός; Μας κόστισε μερικά εκατομμύρια, 400 εκατομμύρια. Όσο δηλαδή αναγκάστηκε να κόψει η Κυβέρνηση από τις επικουρικές συντάξεις. Επομένως, στη βαριά κληρονομιά του 2015 συμπεριλαμβάνονται τα δημοσιονομικά προβλήματα, η πτώση του ΑΕΠ, η οικονομική αβεβαιότητα με επιδείνωση του δείκτη οικονομικού κλίματος, από 99,2 μονάδες βάσης σε 89,1 μονάδες βάσης για το δεκάμηνο του 2015, την ώρα που στην Ευρωζώνη ο αντίστοιχος δείκτης παρουσίασε βελτιωμένες επιδόσεις και βέβαια, τα capital controls και η παντελής έλλειψη ρευστότητας στην ελληνική οικονομία που θα επηρεάσουν αρνητικά τις επενδύσεις και την κατανάλωση για το 2016 με το carry over, όπως λέει επίσης η εισηγητική έκθεση. Το 2016, λοιπόν, κουβαλάει αυτήν τη βαριά κληρονομιά του 2015. Είναι κατά συνέπεια δυσοίωνο. Η ύφεση θα συνεχίσει, καθώς ακόμα και με τις βελτιωμένες αλλά δυστυχώς δυσμενέστερες στην πραγματικότητα προβλέψεις, το ΑΕΠ θα έχει πτωτική πορεία με-0,7%, το ίδιο η ιδιωτική κατανάλωση με-0,7% και η δημόσια με -1%. Το κλίμα της αποεπένδυσης προβλέπεται στο -3,7%. Αυτό φαντάζει σαν επιτυχία της Κυβέρνησης, γιατί το 2015 είδαμε κλίμα αποεπένδυσης κοντά στο 8,4%. Η ανεργία θα κινηθεί στα ίδια υψηλά επίπεδα, μετά την ανακοπή της πτωτικής της πορείας, όπου και αυτό φαντάζει ως επιτυχία της Κυβέρνησης, καθώς δεν μεγαλώνει και παραμένει εκεί. Ο δημοσιονομικός στόχος για επίτευξη μικρού πρωτογενούς πλεονάσματος κατά 919 εκατομμύρια ευρώ ή 0,53% του ΑΕΠ θα επιτευχθεί, αν επιτευχθεί, με πολύ «αίμα» από την ελληνική οικονομία και τους Έλληνες πολίτες, καθώς ο προϋπολογισμός του 2016 ενσωματώνει νέα μέτρα 5,7 δισεκατομμυρίων, σύμφωνα με τη Σύμβαση Χρηματοδοτικής Διευκόλυνσης, δηλαδή το τρίτο μνημόνιο από τα οποία - επαναλαμβάνω -3 δισεκατομμύρια είναι οι νέοι φόροι και 2,5 δισεκατομμύρια είναι οι νέες πρόσθετες περικοπές. Σύμφωνα με τον προϋπολογισμό, τα συνολικά έσοδα θα διαμορφωθούν στα 53,5 δισεκατομμύρια. Από αυτά φορολογικά έσοδα είναι 44,7 δισεκατομμύρια. Οι πρόσθετοι φόροι που προβλέπεται να εισπραχθούν είναι δύο δισεκατομμύρια. Είναι 863 εκατομμύρια παραπάνω οι άμεσοι φόροι και κατά 1,1 δισεκατομμύριο οι έμμεσοι φόροι. Επομένως, η πρόβλεψη της αύξησης των εσόδων κατά 2 δισεκατομμύρια, σύμφωνα με τον προϋπολογισμό, θα γίνει με ενσωμάτωση νέων φορολογικών μέτρων ύψους 3,2 δισεκατομμυρίων, τα οποία άλλα μεν έχουν ψηφιστεί - όπως είναι η αύξηση του ΦΠΑ - άλλα δε θα ψηφιστούν προσεχώς, όπως για παράδειγμα η φορολογία των αγροτών. Η απόδοσή τους, όμως, είναι πολύ μικρότερη, καθώς έχει εξαντληθεί η φοροδοτική ικανότητα των πολιτών, η οικονομία βρίσκεται σε τέλμα και ύφεση και βεβαίως υπάρχει η υστέρηση των εσόδων των προηγούμενων οικονομικών ετών. Η ανάλυση των πρόσθετων εσόδων κατά 3,2 δισεκατομμύρια προβλέπεται στους σχετικούς πίνακες της εισηγητικής έκθεσης του προϋπολογισμού. Θέλω, όμως, να γνωρίζετε, να γνωρίζει η Εθνική Αντιπροσωπεία ότι απ' αυτά τα 1,3 δισεκατομμύρια προβλέπεται να εισπραχθούν από το ΦΠΑ, δηλαδή είναι έμμεση φορολογία που θα επιβαρύνει το σύνολο των Ελλήνων πολιτών, ενώ συμπεριλαμβάνεται και η αύξηση της προκαταβολής του φόρου στους αγρότες κατά 79 εκατομμύρια, στους ελεύθερους επαγγελματίες κατά 114 εκατομμύρια, στα νομικά πρόσωπα κατά 156 εκατομμύρια κ.ο.κ.. Οι δαπάνες προβλέπεται να διαμορφωθούν περίπου στο ίδιο επίπεδο. Δηλαδή γύρω στα 41,8 δισεκατομμύρια, όμως οι δαπάνες για μισθούς και συντάξεις θα είναι μειωμένες κατά 268 εκατομμύρια, οι δαπάνες για ασφάλεια, περίθαλψη και κοινωνική προστασία θα είναι μειωμένες κατά 560 εκατομμύρια, οι λειτουργικές και άλλες δαπάνες κατά 560 εκατομμύρια επίσης. Οι μειωμένες αυτές δαπάνες θα προέλθουν από την ενσωμάτωση στον προϋπολογισμό των περικοπών 2,5 δισεκατομμυρίων και από αυτές άλλες έχουν ήδη ψηφιστεί και υλοποιούνται, όπως οι περικοπές στις κύριες και επικουρικές συντάξεις, άλλες δε αναμένεται να ψηφίσει η πλειοψηφία προσεχώς, όπως είναι οι περικοπές στην κύρια ασφάλιση. Είναι, όμως, κυρίες και κύριοι συνάδελφοι, να απορεί κανένας με τα φθηνά επικοινωνιακά κόλπα της Κυβέρνησης να αναζητά συνενόχους ή να φορτώνει τις περικοπές των συντάξεων σε άλλους. Καθώς αυτές οι περικοπές περιγράφονται εδώ σ' αυτόν τον πίνακα, στον πίνακα 337 της εισηγητικής έκθεσης, η πλειονότητά τους, όπως είπα, αφορά την κοινωνική ασφάλιση, δηλαδή 1,6 δισεκατομμύρια είναι οι περικοπές που προβλέπονται στις συντάξεις και τις λοιπές παροχές της κοινωνικής ασφάλισης. Μπορώ να σας διαβάσω αυτόν τον πίνακα για να δείτε. Αύξηση της εισφοράς υγείας στις κύριες συντάξεις 532 εκατομμύρια. Επιβολή εισφοράς υγείας 6% στις επικουρικές συντάξεις 177 εκατομμύρια. Επίδραση πρόωρων συνταξιοδοτήσεων στο εφάπαξ 77 εκατομμύρια. Εφαρμογή του συντελεστή προσαρμογής στο εφάπαξ 86 εκατομμύρια. Σταδιακή αύξηση εισφορών ασφαλισμένου στον ΟΓΑ 102 εκατομμύρια, παρακαλώ, συνάδελφοι από τις αγροτικές περιοχές. Μείωση δικαιούχων παροχής ΕΚΑΣ 223 εκατομμύρια. Δημοσιονομικές ισοδύναμες παρεμβάσεις για εξισορρόπηση της απώλειας εσόδων από την κατάργηση του εισιτηρίου 5 ευρώ για εξέταση στα νοσοκομεία 22 εκατομμύρια κ.ο.κ.. Αυτός είναι, λοιπόν, ο λογαριασμός, κυρίες και κύριοι συνάδελφοι. Καταθέτω για τα Πρακτικά τους σχετικούς πίνακες. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατά συνέπεια, η συνολική επιβάρυνση με μέτρα 5,7 δισεκατομμυρίων, για να επανέλθουμε στη δημοσιονομική ισορροπία που ανέτρεψε η πολιτική ΣΥΡΙΖΑ - ΑΝΕΛ και να επιτύχουμε για το 2016 το μικρό αυτό πρωτογενές πλεόνασμα των 919 εκατομμύριων, δηλαδή 0,5% του ΑΕΠ, είναι ιδιαίτερα δυσβάσταχτη και επαχθής, αφού παίρνουμε πολύ περισσότερα μέτρα για να έχουμε ελάχιστα αποτελέσματα, καθώς η οικονομία βυθίζεται στο τέλμα και επανήλθε στα ελλείμματα. Θα μπορούσε, λοιπόν, κανένας να ισχυριστεί ότι ο χαρακτηρισμός αυτού του προϋπολογισμού ως του χειρότερου προϋπολογισμού των τελευταίων ετών δεν είναι υπερβολικός. Γιατί σε άλλη εποχή και σε άλλη οικονομική βάση, με αυτά τα μέτρα, δηλαδή τόσους νέους φόρους και περικοπές δαπανών, θα έπρεπε να έχουμε πολλαπλάσια αποτελέσματα. Ιδιαίτερα δε εμείς, ως παράταξη, δικαιούμαστε και οφείλουμε, τόσο απέναντι στους εαυτούς μας, όσο και απέναντι στον ελληνικό λαό, να κάνουμε την πιο αυστηρή κριτική στη Κυβέρνηση. Γιατί, κυρίες και κύριοι συνάδελφοι της Πλειοψηφίας, το 2009, όταν ξεκινήσαμε την προσπάθεια δημοσιονομικής εξυγίανσης, το έλλειμμα ήταν 15,2% του ΑΕΠ, σύμφωνα με την εισηγητική έκθεση. Γιατί το σημειώνω αυτό; Γιατί τότε είχε γίνει πολλή συζήτηση, μέχρι πολιτικές ολόκληρες και συκοφαντίες στήθηκαν πάνω στη δήθεν πλαστότητα των ελλειμμάτων του χρέους της ελληνικής οικονομίας του 2009, που μας οδήγησαν στην ανάγκη λήψης μέτρων για να μη χρεοκοπήσει η ελληνική οικονομία. Το έλλειμμα αυτό που παραλάβαμε το 2009, το χρέος, τα πολλαπλά ελλείμματα σε όλα τα επίπεδα, ιδίως στα δίδυμα, αυτά που αφορούσαν και το ισοζύγιο των εμπορικών συναλλαγών, ήταν αυτά που μας υποχρέωσαν να πάρουμε μέτρα δύσκολα και επώδυνα, που οδήγησαν όμως στο να αποφύγει η χώρα την άτακτη χρεοκοπία. Όταν ξεκινήσαμε αυτήν την πορεία ήμασταν μόνοι μας. Θυμάστε τότε τα αντιμνημονιακά του κ. Σαμαρά, με τα γνωστά «Ζάππεια». Προσχώρησαν όμως μετά κι άλλοι σε αυτήν την πορεία. Και φτάσαμε το 2014 στο μηδενισμό των ελλειμμάτων και στην αφετηρία μιας πορείας πλεονασμάτων για το 2015. Φτάσαμε στο τέλος της ύφεσης, η οποία είχε ξεκινήσει το 2008. Φτάσαμε στην αρχή της μείωσης των ποσοστών της ανεργίας και στην αντιμετώπιση των δίδυμων ελλειμμάτων, αφού για πρώτη φορά το 2013 είχαμε πλεόνασμα εμπορικού ισοζυγίου κατά 0,6% και το 2014 κατά 0,9%. Για πρώτη φορά, επίσης, είχαμε την περίοδο αυτή μείωση του δημοσίου χρέους. Από 367 δισεκατομμύρια το 2011, διαμορφώθηκε σε 305 δισεκατομμύρια το 2012, δηλαδή από 177% του ΑΕΠ έπεσε στο 157%, χάρη στην περικοπή, το γνωστό PSI. Αυτή η πολιτική οδήγησε σε μείωση του κόστους εξυπηρέτησης του δημοσίου χρέους, που από τα 16 δισεκατομμύρια το 2011 έπεσε το 2014 στα 5,5 δισεκατομμύρια, δηλαδή από 7,8% του ΑΕΠ στο 3,1% του ΑΕΠ, οδήγησε στη μείωση της μέσης υπολειπόμενης διάρκειάς του, το οποίο από 6,3 έτη το 2011 έφτασε στα 16,48 έτη στη μείωση του επιτοκίου, στην αύξηση της περιόδου χάριτος. Δηλαδή άλλαξε όλα τα παραμετρικά του χρέους και, όπως εκτιμούν οι διεθνείς οίκοι, η πραγματική παρούσα αξία του θα ήταν περίπου 40% -50%. Αυτά είναι τα πλεονεκτήματα που παραλαμβάνει η Κυβέρνηση των ΣΥΡΙΖΑ - ΑΝΕΛ, για να διαπραγματευτεί, όπως λέει, το χρέος, εφόσον αποδείξει ικανότητα να το κάνει, γιατί φοβούμαστε ότι δεν την έχει, μια και στη συμφωνία του Ιουλίου, από τις δεσμεύσεις που έχουν αναληφθεί από το Συμβούλιο Κορυφής του 2012 για την αντιμετώπιση των παραμετρικών του χρέους, τόσο του χρόνου εξυπηρέτησης όσων και των επιτοκίων, η Κυβέρνηση έχει παραχωρήσει το ένα μέρος αυτών των δεσμεύσεων. Κυρίες και κύριοι Βουλευτές, σε αυτήν τη δύσκολη πορεία, ασφαλώς υπήρξαν λάθη και παραλείψεις. Το οικονομικό επιτελείο της Κυβέρνησης αναφέρεται πολύ συχνά στους λεγόμενους «πολλαπλασιαστές». Όμως, εμείς έχουμε αναφερθεί επίσης πολλές φορές στα λάθη αυτών που νόμιζαν στην αρχή ότι κόβοντας λίγες δαπάνες, βάζοντας λίγους φόρους, χωρίς να συνεκτιμήσεις τις επιπτώσεις και το γενικότερο περιβάλλον θα αντιμετωπίσεις οριστικά το πρόβλημα. Δυστυχώς, όμως, δεν ήταν έτσι. Εμείς επίσης ξέραμε ότι παίρνοντας αυτά τα σκληρά μέτρα θα υπήρχαν επιπτώσεις στους Έλληνες πολίτες κι αυτές οι επιπτώσεις ήταν που μας σώρευσαν ένα τεράστιο πολιτικό κόστος και το επωμιστήκαμε ως παράταξη. Περάσαμε τη δική μας πολιτική έρημο για να βγει η πατρίδα στο ξέφωτο και γαύγιζαν, κύριε Τσίπρα, τα σκυλιά και προχώραγε το καραβάνι. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Έτσι φτάσαμε κάποια στιγμή να πιάνουν τόπο οι θυσίες του λαού, διαμορφώνοντας ένα πολύ καλύτερο οικονομικό περιβάλλον που, όπως είπα, οδήγησε τα ελλείμματα σε πλεονάσματα, σε μείωση του χρέους και σε βελτίωση των παραμετρικών της εξυπηρέτησής του, τελείωσε η περίοδος της ύφεσης και άρχισε η πτώση της ανεργίας. Στη βάση αυτών των θετικών εξελίξεων, διαμορφώσαμε ένα σχέδιο απεγκλωβισμού της χώρας από τα μνημόνια. Το σχέδιο, όμως, αυτό ανατράπηκε και η ανατροπή δεν έγινε από μόνη της. Η ανατροπή έγινε γιατί υπήρχε μία πολιτική μεθοδεύσεων και υπονόμευσης, ψευδολογιών, υποσχέσεων και διαβολής, η οποία έπεισε τον ελληνικό λαό ότι υπάρχει ένας άλλος δρόμος, ανέξοδος, ενάρετος ότι κάποιοι θα μας δανείζουν χρήματα και ότι άλλοι θα μας έδιναν πετρέλαιο. Όμως, στο τέλος οδηγήθηκαν από τη σκληρή πραγματικότητα σε μία ανώμαλη προσγείωση, διότι τελικά αποδεικνύεται ότι δεν υπήρχε άλλος δρόμος. Δυστυχώς, αυτή η περιδίνηση του επταμήνου με το κλείσιμο των τραπεζών, την εξάντληση όλων των διαθεσίμων, την επαναφορά της ελληνικής οικονομίας στην ύφεση έχει κόστος και οδήγησε στο τρίτο μνημόνιο και, δυστυχώς, το κόστος δεν είναι το πολιτικό κόστος που θα έχει ο ΣΥΡΙΖΑ ή οι Ανεξάρτητοι Έλληνες. Το κόστος είναι αυτό που θα πληρώσει ο ελληνικός λαός, όπως το περιέγραψα προηγουμένως και με τις τέσσερις πράξεις της αριθμητικής παρακαλώ. Το παράδειγμα των τραπεζών, αυτό που συμβαίνει αυτές τις ημέρες είναι το πλέον χαρακτηριστικό για να πούμε στον ελληνικό λαό ότι αυτοί που ψευδολογούσαν και μας κατηγορούσαν ότι θα παραδώσουμε τα δάνεια στα κοράκια, παρέδωσαν ολόκληρες τις τράπεζες σε αυτούς που ο κ. Τσίπρας αποκαλούσε «κερδοσκόπους». Μη νομίζετε, κυρίες και κύριοι συνάδελφοι, ότι θα μείνει έτσι αυτή η υπόθεση. Διότι μπορεί να έχει ευθύνες και η τρόικα που εκβίασε την ελληνική Κυβέρνηση «κάντε το τώρα, κάντε το με αυτόν τον τρόπο», αλλά μη μου πείτε ότι η ελληνική Κυβέρνηση που ελέγχει το Ταμείο Χρηματοπιστωτικής Σταθερότητας, το οποίο έχει εκπροσώπους στις διοικήσεις των τραπεζών δεν έχει καμμία ευθύνη. Γιατί αποδέχθηκαν την εξαίρεση των μικρομετόχων, γιατί αποδέχθηκαν να γίνουν μέσα στο μικρό αυτό χρονικό διάστημα οι ανακεφαλαιοποιήσεις, χωρίς να έχουμε τελειώσει την αξιολόγηση, χωρίς να έχουμε αντιμετωπίσει το ζήτημα των κόκκινων επιχειρηματικών δανείων. Τελικά, θα μας πει κανείς από την Κυβέρνηση σε ποια χέρια παραδόθηκαν οι δύο τουλάχιστον από τις τέσσερις συστημικές τράπεζες και ποιος θα πληρώσει την απώλεια της περιουσίας του ελληνικού λαού μέσω της εξαΰλωσης της συμμετοχής του Ταμείου Χρηματοπιστωτικής Σταθερότητας στις τέσσερις συστημικές τράπεζες; Η αρνητική αυτή εξέλιξη επιβεβαιώνει ότι το 2016 που έρχεται θα είναι μία δύσκολη χρονιά, χωρίς δυνατότητες και εργαλεία, ώστε να αποκατασταθεί η ρευστότητα στην ελληνική οικονομία. Η αβεβαιότητα επίσης δεν δημιουργεί όρους προσέλκυσης επενδύσεων. Δυστυχώς, δεν φτάνουν τα 700 εκατομμύρια του Προγράμματος Δημοσίων Επενδύσεων για το εθνικός σκέλος, γιατί τα υπόλοιπα 6 δισεκατομμύρια είναι των συγχρηματοδοτούμενων έργων. Αυτά δυστυχώς, δεν φτάνουν για την επανεκκίνηση της ελληνικής οικονομίας. Ευτυχώς, που υπάρχει και το ΕΣΠΑ των 19 δισεκατομμυρίων την περίοδο 2014-2020 που διαπραγματεύτηκε η προηγούμενη Κυβέρνηση και ελπίζουμε εσείς να το απορροφήσετε και να ιεραρχήσετε παραγωγικά. Κυρίες και κύριοι συνάδελφοι, τα βασικά επιχειρήματα της Κυβέρνησης είναι δύο: Το πρώτο είναι ότι η πολιτική της δεν έχει εμποσθοβαρή προκυκλικά μέτρα, όπως είχε η δική μας που οδήγησε στην ύφεση. Αυτό το επιχείρημα, όμως, καταρρίπτεται από το γεγονός ότι ήδη ψηφίσαμε τα μέτρα του 2015 και θα ψηφίσετε τις επόμενες μέρες τα μέτρα του 2016, δηλαδή τα πήρατε προκαταβολικά. Ο δημοσιονομικός χώρος των 19,1 δισεκατομμυρίων που επικαλείται η Κυβέρνηση ότι κέρδισε για τα επόμενα τρία χρόνια, ο αέρας δηλαδή που λέει δηλαδή ότι έδωσε στην ελληνική οικονομία, θα μπορούσε να χαρακτηριστεί ως «αέρας κοπανιστός», καθώς είναι το κόστος που σώρευσε η Κυβέρνηση και η πολιτική της στην ελληνική οικονομία, η οποία δεν μπορεί να αποδώσει περαιτέρω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε ένα λεπτό τελειώνω, κύριε Πρόεδρε. Το δεύτερο επιχείρημα της Κυβέρνησης είναι ότι λέει «εμείς κάνουμε δίκαιη κατανομή των βαρών». Δίκαιη κατανομή των βαρών με περικοπές συντάξεων και παροχών στους φτωχούς και αδύναμους δεν υπάρχει, πολύ περισσότερο δεν είναι αριστερή πολιτική. Γνωρίζουμε, επίσης, ότι η αύξηση της έμμεσης φορολογίας δεν κάνει το σύστημα προοδευτικό. Το κάνει πιο συντηρητικό. Καταθέτω στα Πρακτικά τον πίνακα που δείχνει πώς για πρώτη φορά αλλάζει η σχέση έμμεσων και άμεσων φόρων που είχε αρχίσει να γίνεται θετική από το 2010 και μετά. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, πού είναι αλήθεια η φορολογία της ολιγαρχίας και του μεγάλου κεφαλαίου; Πού είναι τα αποτελέσματα της μάχης κατά της φοροδιαφυγής; Σε ποιον κωδικό του προϋπολογισμού τα έχετε γράψει; Προσωπικά δεν μπόρεσα να τα δω πουθενά. Πιστεύουμε, λοιπόν, για να τελειώσω, ότι το τρίτο μνημόνιο ήταν αχρείαστο. Κατά συνέπεια, τα απεχθή αυτά μέτρα ήταν αχρείαστα. Εσείς τα καταστήσατε αναγκαία, καταστρέφοντας με τους τυχοδιωκτισμούς σας την ελπίδα που αχνοφάνηκε στο τέλος του 2014 ως αποτέλεσμα των κόπων και των θυσιών του ελληνικού λαού. Μόνοι σας τα διαπραγματευτήκατε αυτά τα μέτρα. Σας το είπαμε πάρα πολλές φορές. Θέλω να θυμίσω προς τους συναδέλφους της Πλειοψηφίας ότι το 2014 ως ΠΑΣΟΚ είχαμε πει ότι δεν θα δεχτούμε περικοπές κύριων συντάξεων και το διεκδικήσαμε και το κατορθώσαμε. Κάναμε και υποχωρήσεις. Ξέρετε ποια ήταν η υποχώρηση; Δεχτήκαμε να μην δοθούν αυξήσεις το 2015, γιατί σύμφωνα με το νόμο που υπάρχει, το 2015 με βάση την εξέλιξη του ΑΕΠ και του δείκτη τιμών καταναλωτή έπρεπε να δοθούν και αυξήσεις. Αυτή ήταν, κυρίες και κύριοι, η παραχώρησή μας. Το λέω αυτό γιατί σε λίγο θα έρθει η περικοπή των συντάξεων, αυτή που εσείς έχετε αποδεχτεί. Επομένως, δεν θα ψηφίσουμε αυτό τον προϋπολογισμό και για τα μέτρα που περιέχει και γιατί την προοπτική που δεν δίνει, κυρίως, όμως, γιατί πιστεύουμε ότι η χώρα χρειάζεται ένα άλλο σχέδιο, μακράς πνοής, με προοδευτικές και εναλλακτικές πολιτικές για την προσέλκυση επενδύσεων, με μεταρρυθμίσεις και αλλαγές παντού, που μπορεί να διασφαλίσει εθνική συνεννόηση, κοινωνική αποδοχή και πάνω από όλα την κινητοποίηση των παραγωγικών δυνάμεων, προϋποθέσεις απαραίτητες για να βγούμε από το φαύλο κύκλο, στον οποίο μπλέξατε τη χώρα. Αυτό το σχέδιο οικοδομεί η Δημοκρατική Συμπαράταξη, ξαναπιάνοντας το κομμένο νήμα για να ενώσουμε τους κόπους και τις προσπάθειες και τις αγωνίες των Ελλήνων πολιτών και κυρίως για να ξαναγυρίσει στην Ελλάδα η ελπίδα, αυτή που εσείς διαψεύσατε με αυτό τον παταγώδη τρόπο, γιατί ο λαός χρειάζεται και ελπίδα και όραμα. Ευχαριστώ, κύριε Πρόεδρε και κυρίες και κύριοι συνάδελφοι.
Ευχαριστώ πολύ, κύριε Κουτσούκο. Τον λόγο έχει ο κ. Καραθανασόπουλος γενικός εισηγητής του ΚΚΕ, παρακαλώ.
Ευχαριστώ, κύριε Πρόεδρε. Ήρθε η στιγμή, λοιπόν, που συζητάμε τον πρώτο προϋπολογισμό της Κυβέρνηση της Αριστεράς μαζί και με τους ΑΝΕΛ, της συγκυβέρνησης δηλαδή ΣΥΡΙΖΑ - ΑΝΕΛ. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Αλήθεια, αυτός ο πρώτος προϋπολογισμός, κύριε Υπουργέ, έχει κάτι το διαφορετικό από τους προηγούμενους; Δείχνει κάτι το νέο; Φέρνει κάτι το καινούργιο; Ίσα - ίσα που εμείς λέμε ότι αυτός ο πρώτος προϋπολογισμός, ο προϋπολογισμός δηλαδή της συγκυβέρνησης ΣΥΡΙΖΑ - ΑΝΕΛ, δεν περιλαμβάνει απλά και μόνο κάποια αντιλαϊκά μέτρα, τα οποία είναι σπαρμένα έτσι, δεν αποτελεί απλά και μόνο ακόμη έναν κρατικό προϋπολογισμό, ο οποίος αποτελεί εργαλείο στην υλοποίηση της εκάστοτε κυβερνητικής πολιτικής και κάνει μια αναδιανομή από τους πολλούς στους λίγους, σε βάρος δηλαδή των πολλών και προς όφελος των λίγων, αλλά ο δικός σας κρατικός προϋπολογισμός σηματοδοτεί την κλιμάκωση της αντιλαϊκής επίθεσης. Γιατί ακριβώς τα νέα μέτρα τα οποία περιλαμβάνει, τα νέα μέτρα τα οποία προβλέπει, έρχονται να δράσουνε συσσωρευτικά στα προηγούμενα μέτρα, τα οποία σηκώνει από τα προηγούμενα χρόνια στις πλάτες του ο ελληνικός λαός. Αυτό αποτελεί και το αποτέλεσμα του τρίτου μνημονίου, του μνημονίου Τσίπρα, όπου ουσιαστικά δεν φέρνει ούτε καν κάποια τομή, αλλά αντίθετα αποτελεί την οργανική συνέχεια και την ολοκλήρωση - λέμε εμείς - των δύο προηγούμενων μνημονίων, των μνημονίων δηλαδή της κυβέρνησης του ΠΑΣΟΚ και των μνημονίων της συγκυβέρνησης Νέας Δημοκρατίας, ΠΑΣΟΚ και ΔΗΜΑΡ. Άλλωστε αυτό αναφέρεται ρητά και στο ίδιο το κείμενο, το οποίο ακριβώς κείμενο υλοποιεί τις βασικές κατευθύνσεις της Ευρωπαϊκής Ένωσης, όπως άλλωστε καταγράφονται σε όλα της τα βασικά ντοκουμέντα. Γι' αυτόν ακριβώς τον λόγο και οι αναδιαρθρώσεις στην αγορά εργασίας, η προώθηση και επιτάχυνση των ιδιωτικοποιήσεων, η περαιτέρω απελευθέρωση στρατηγικών τομέων της οικονομίας, η φοροαφαίμαξη των μισθωτών και των λαϊκών στρωμάτων, των αυταπασχολούμενων και των αγροτών, οι περικοπές στις συντάξεις, στους μισθούς και στις κρατικές δαπάνες της κοινωνικής πολιτικής δεν αποτελούν πρωτοτυπία για την ελληνική οικονομία και κοινωνία, αλλά αποτελούν τον κοινό τόπο όλων των κρατών - μελών της Ευρωπαϊκής Ένωσης. Και το πραγματικό επί της ουσίας αποτέλεσμα της «πρώτη φορά αριστερά» στη διακυβέρνηση του τόπου δεν είναι τίποτα άλλο παρά τα ασήκωτα νέα βάρη στην πλάτη του λαού, τα οποία προστίθενται στις υποχρεώσεις των προηγούμενων βαρών. Αυτό, λοιπόν, ήταν το αποτέλεσμα της σκληρής διαπραγμάτευσης. Κι από αυτήν την άποψη είναι φανερά τα νέα μέτρα τα οποία προβλέπονται. Ο πίνακας ο οποίος περιλαμβάνει τις νέες δημοσιονομικές παρεμβάσεις δεν αφήνει καμμία αμφιβολία. Για παράδειγμα, τα συνολικά νέα μέτρα για το τέλος του '15 και για το '16, κύριε Υπουργέ, ανέρχονται στα 7,3 δισεκατομμύρια ευρώ περίπου. Από αυτά, τα 4,2 δισεκατομμύρια είναι νέοι φόροι, η επιπλέον φορολογική επιβάρυνση. Ποιος πληρώνει αυτήν την επιπλέον φορολογική επιβάρυνση, αυτά τα 4,2 δισεκατομμύρια; Το 41% από αυτά, δηλαδή τα 1,8 δισεκατομμύρια, είναι ΦΠΑ με τις αλλαγές στους συντελεστές που κάνατε, ΦΠΑ είναι οι φόροι στην κατανάλωση και άρα οι πιο άδικοι και αντιλαϊκοί φόροι που καλούνται κατά κύριο λόγο να πληρώσουν τα λαϊκά στρώματα, γιατί αυτούς επιβαρύνουν. Προβλέπει 160 εκατομμύρια ευρώ νέα φορολογικά βάρη στους αγρότες και άλλα 114 εκατομμύρια ευρώ επιπλέον μέτρα φορολογικά για τους ελεύθερους επαγγελματίες. Όμως, εκεί που είναι πολύ πιο αποκαλυπτικό, όσον αφορά τον χαρακτήρα των μέτρων, είναι στο σκέλος των δαπανών. Από την περιστολή περίπου 3 δισεκατομμυρίων που είναι οι δαπάνες, αν εξαιρέσουμε τα 500 εκατομμύρια που είναι μείωση των αμυντικών δαπανών, όλα τα υπόλοιπα, δηλαδή περίπου 2,6 δισεκατομμύρια ευρώ, αφορούν περιστολές, μειώσεις στους μισθούς, στις συντάξεις και στη χρηματοδότηση της πρόνοιας και των ασφαλιστικών ταμείων, της κοινωνικής περίθαλψης. Αυτό είναι το αποτέλεσμα, το βαθύ αντιλαϊκό και ταξικό αποτέλεσμα των νέων δημοσιονομικών παρεμβάσεων. Και σε όλα αυτά τι θα πληρώσει το μεγάλο κεφάλαιο - αν πληρώσει - οι μονοπωλιακοί όμιλοι από αυτά τα νέα μέτρα που λέτε; Μόνο 589 εκατομμύρια ευρώ, δηλαδή το 8% μόνο των νέων μέτρων θα επιβαρυνθεί - αν επιβαρυνθεί - το μεγάλο κεφάλαιο. Το υπόλοιπο 92% ποιος; Απ' αυτήν την άποψη, λοιπόν, μόνο ανέκδοτο μπορεί να θεωρηθεί ο ισχυρισμός, που έκανε και ο εισηγητής του ΣΥΡΙΖΑ ότι πρόκειται για μια δίκαιη κατανομή των βαρών. Αν αυτή είναι η δικιά σας δικαιοσύνη, τότε τύφλα να έχει η κοινωνική αδικία. Γι' αυτό ακριβώς κι εμείς λέμε ότι πρέπει να τελειώσει ο λαός με τις αυταπάτες. Ο κρατικός προϋπολογισμός για το '16, όχι μόνο είναι αντιλαϊκός, όχι μόνο δεν αποκαθιστά τις τεράστιες απώλειες που είχαν η εργατική τάξη και τα υπόλοιπα λαϊκά στρώματα όλα τα προηγούμενα χρόνια, αλλά ούτε καν οδηγεί και σε ανακούφιση, έστω μια στοιχειώδη ανακούφιση των λαϊκών στρωμάτων. Και αν σε αυτά τα μέτρα προσθέσουμε και τα υπόλοιπα τα οποία σχεδιάζετε, όπως για παράδειγμα το νέο ασφαλιστικό το οποίο φέρνετε και το οποίο θα έχει ως αποτέλεσμα να ολοκληρώσετε - εσείς η Κυβέρνηση ΣΥΡΙΖΑ - ΑΝΕΛ - το ξήλωμα που είχαν κάνει στην κοινωνική ασφάλιση από τα προηγούμενα χρόνια, από τις προηγούμενες δεκαετίες και η Νέα Δημοκρατία και το ΠΑΣΟΚ αυτό θα οδηγήσει επί της ουσίας στην κατεδάφιση του όποιου κοινωνικού χαρακτήρα είχε η κοινωνική ασφάλιση στη χώρα μας, οι ασφαλιστικοί οργανισμοί στη χώρα μας. Κι ο στόχος αυτός αποτελούσε τη μόνιμη επιδίωξη της αστικής τάξης στη χώρα μας. Να ξεμπερδεύει με τον κοινωνικό χαρακτήρα του ασφαλιστικού συστήματος, να μην την επιβαρύνει, αυτό που έλεγε «το μη μισθολογικό κόστος». Έτσι, λοιπόν, από αναδιανεμητικό χαρακτήρα που είχε η κοινωνική ασφάλιση είναι στο μεγαλύτερο μέρος της κεφαλαιοποιητικό. Ανάλογα με τις εισφορές, θα έχει και απολαβές, αν ποτέ μπορέσουν αυτές οι εισφορές να κεφαλαιοποιηθούν, εξαιτίας των εξελίξεων που υπάρχουν συνολικότερα στις κεφαλαιαγορές. Έτσι, λοιπόν, όχι μόνο θα έχουμε αύξηση των ορίων συνταξιοδότησης, αλλά θα έχουμε περαιτέρω μείωση των συντάξεων και για το μόνο που δεσμεύεστε είναι για την προνοιακή σύνταξη, την εθνική σύνταξη των 390 ευρώ, που θα είναι με σημερινές τιμές και από την άλλη μεριά από εκεί και πέρα αν έχουν στα αποθεματικά τους οι λογαριασμοί, ο ατομικός, ο καθένας, ο εκάστοτε λογαριασμός. Έτσι, λοιπόν, μείωση των συντάξεων, μείωση των παροχών και το συμπέρασμα όλων αυτών - αλλά και άλλων πολλών μέτρων, τα οποία θα μπορούσαμε να πούμε - είναι ότι η «δεύτερη φορά αριστερά» στην κυβέρνηση έρχεται να ολοκληρώσει τη βρώμικη δουλειά, τη δουλειά δηλαδή που δεν ολοκλήρωσαν τα προηγούμενα χρόνια τόσο η Νέα Δημοκρατία όσο και το ΠΑΣΟΚ. Και επειδή ακριβώς έχετε να κάνετε τη βρώμικη δουλειά, απαιτείτε και τη συναίνεση των υπόλοιπων κομμάτων, για να γίνει ένα πλατύ μέτωπο πολιτικών δυνάμεων, των δυνάμεων που στηρίζουν και εξυπηρετούν τα συμφέροντα της αστικής τάξης και ως οδοστρωτήρες να πέσετε πάνω στο λαό. Γιατί η χρησιμότητά σας είναι ακριβώς ότι λόγω του - εντός εισαγωγικών - «αριστερού» σας χαρακτήρα θέλετε να επιβάλλετε την ταξική συνεργασία, δηλαδή την υποταγή και τη χειραγώγηση του εργατικού λαϊκού κινήματος, για να μην αντιδρά σε αυτήν την πολιτική. Γι' αυτόν τον λόγο και βλέπουμε το τελευταίο διάστημα να πυκνώνουν οι φωνές από τα υπόλοιπα κόμματα και πρωτοστατούντες βεβαίως οι της Ένωσης Κεντρώων και ο κ. Λεβέντης, ο οποίος καθημερινά βρίσκεται σε τηλεοπτικά παράθυρα. Το κόμμα της Ένωσης Κεντρώων αποτελεί το «λαγό», τον γνήσιο εκφραστή ακόμη και των πιο μύχιων πόθων του κεφαλαίου. Δηλαδή, αυτά τα οποία βλέπει το μεγάλο κεφάλαιο, οι εφοπλιστές, οι βιομήχανοι στα όνειρά τους, αλλά φοβούνται να τα πούνε ανοιχτά στον κόσμο - γιατί αυτά τα όνειρα των εφοπλιστών, των βιομήχανων και των τραπεζιτών είναι οι εφιάλτες για την εργατική τάξη και το λαό - έρχεται και τα λέει ανοιχτά ο Λεβέντης και η Ένωση Κεντρώων. Αλήθεια, τα μέτρα αυτά που έρχονται, κύριε Υπουργέ, είναι αποσπασματικά; Είναι ξεκομμένα; Σας τα επέβαλαν, όπως ισχυρίζεστε, οι ξένοι, η τρόικα, οι θεσμοί, αυτοί με αυτούς τους οποίους συνεργάζεστε; Εσείς οι ίδιοι λέτε πολύ καθαρά στον προϋπολογισμό, στην εισηγητική έκθεση στη σελίδα 29. Λέτε λοιπόν «η επίτευξη της συμφωνίας με τους εταίρους, έδωσε λύση στο οξύ χρηματοδοτικό πρόβλημα της χώρας για την επόμενη τριετία, εξάλειψε τον κίνδυνο εξόδου της χώρας από το κοινό ευρωπαϊκό νόμισμα και τελικά οδήγησε στην αποκατάσταση της εμπιστοσύνης της προοπτικής της ελληνικής οικονομίας». Αποδέχεστε, λοιπόν, δικό σας έργο είναι, δική σας πολιτική και τι λέτε; Ότι οι βασικοί άξονες της οικονομικής πολιτικής επικεντρώνονται για το επόμενο χρονικό διάστημα στα εξής: την προώθηση των καπιταλιστικών αναδιαρθρώσεων - των διαρθρωτικών μεταρρυθμίσεων, όπως τις ονομάζετε - την εξόφληση των ληξιπρόθεσμων οφειλών του δημοσίου προς τους ιδιώτες, ώστε να ενισχυθεί η ρευστότητα, της σταδιακής άρσης των κεφαλαιακών περιορισμών και την ολοκλήρωση της ανακεφαλαιοποίησης των τραπεζικών ιδρυμάτων, μέχρι το τέλος του 2015. Πρόκειται για μια ανακεφαλαιοποίηση, η οποία έγινε σε βάρος του λαού, γιατί ακριβώς εξαιτίας αυτής της προσπάθειας της ανακεφαλαιοποίησης όχι μόνο φορτώθηκε τα 5, 6, 10 δισεκατομμύρια επιπλέον, όχι μόνο εξαϋλώθηκαν τα προηγούμενα 38 δισεκατομμύρια της πρώτης ανακεφαλαιοποίησης που έγινε από τη συγκυβέρνηση Νέας Δημοκρατίας - ΠΑΣΟΚ, αλλά ανοίξατε τον δρόμο στο να απελευθερωθούν οι πλειστηριασμοί της πρώτης κατοικίας και βεβαίως δεν περιλαμβάνει κανένα μέτρο προστασίας των εργαζόμενων στους τραπεζοϋπάλληλους. Εξαιτίας αυτής της ανακεφαλαιοποίησης παραδίδετε «κοψοχρονιά» τις τράπεζες στους κεφαλαιοκράτες, εγχώριους και αλλοδαπούς και βεβαίως δεν εξαλείφεται ο κίνδυνος για την ανάγκη μιας νέας ανακεφαλαιοποίησης για το επόμενο χρονικό διάστημα. Αυτή, λοιπόν, η συγκεκριμένη πολιτική δεν αποτελεί τίποτε άλλο, παρά τους μύχιους πόθους, τους στόχους της αστικής τάξης, γιατί η αστική στρατηγική δεν είναι τίποτα άλλο παρά η θωράκιση της ανταγωνιστικότητας και της κερδοφορίας των μονοπωλιακών ομίλων, πολύ περισσότερο σε συνθήκες καπιταλιστικής κρίσης. Αυτή η στρατηγική εκφράζεται μέσα από την πολιτική της δημοσιονομικής εξυγίανσης. Ποιος πληρώνει αυτήν τη δημοσιονομική εξυγίανση; Δεν θέλει και μεγάλη φιλοσοφία, δεν είναι τόσο δύσκολο να απαντηθεί. Την πληρώνουν η εργατική τάξη και τα υπόλοιπα λαϊκά στρώματα, μέσα από τη φοροεπιδρομή, μέσα από τη μείωση στους μισθούς και στις συντάξεις, μέσα από τη μείωση των κοινωνικών παροχών. Έτσι, λοιπόν, ακόμα και αυτά τα μέτρα τα οποία περιλαμβάνονται - εδώ να ανοίξω μία παρένθεση - στον κρατικό προϋπολογισμό έχουν προσωρινό χαρακτήρα και το γνωρίζετε αυτό πάρα πολύ καλά εξαιτίας της ύπαρξης του μηχανισμού δημοσιονομικής πολιτικής, που αποτελεί τον κόφτη, τον ημιαυτόματο δηλαδή μηχανισμό, ο οποίος παρεμβαίνει άμεσα. Όποτε υπάρχει απόκλιση από τους στόχους του προϋπολογισμού στην υλοποίηση προτείνει συμπληρωματικά μέτρα. Νέα μέτρα, λοιπόν. Και βεβαίως, αυτός ο μηχανισμός δημοσιονομικής πολιτικής δεν είναι ελληνική ιδιομορφία. Είναι τμήμα της συνολικότερης πολιτικής της Ευρωπαϊκής Ένωσης, στο πλαίσιο της ενιαίας οικονομικής διακυβέρνησης και του νέου Συμφώνου Σταθερότητας και Ανάπτυξης που επιβάλλει μηχανισμούς εποπτείας για όλα τα κράτη - μέλη της Ευρωπαϊκής Ένωσης. Δεύτερο στοιχείο της πολιτικής αυτής της αστικής τάξης είναι η προώθηση των καπιταλιστικών αναδιαρθρώσεων στην αγορά. Έτσι, λοιπόν, έχουμε απελευθέρωση της αγοράς σε μια σειρά τομών και κλάδων, στην ενέργεια, τις μεταφορές, τις ιδιωτικοποιήσεις τομέων και πλευρών της οικονομίας περαιτέρω, αλλά ακόμη και την αναμόρφωση του αστικού κράτους, για να μπορέσει ακριβώς να ανταποκρίνεται στις νέες απαιτήσεις, στις νέες ανάγκες του κεφαλαίου και των μονοπωλιακών ομίλων, να είναι πιο ευέλικτο και να παραχωρεί νέους τομείς, νέα πεδία για τη δράση των υπερσυσσωρευμένων κεφαλαίων και τη στήριξη της κερδοφορίας τους. Τρίτο στοιχείο αυτής της στρατηγικής είναι η θωράκιση της ανταγωνιστικότητας και η στήριξη της επιχειρηματικής δράσης των επιχειρηματικών ομίλων. Έτσι, λοιπόν, έχουμε τα διάφορα αναπτυξιακά κίνητρα. Ετοιμάζεστε να φέρετε έναν νέο αναπτυξιακό νόμο, που θα δίνει νέα επενδυτικά κίνητρα στους επιχειρηματικούς ομίλους, αύξηση δηλαδή της κρατικής χρηματοδότησης. Σε αυτήν την αύξηση της κρατικής χρηματοδότησης, συμπληρωματικά στην ευρωπαϊκή χρηματοδότηση που θα δοθεί στους μονοπωλιακούς ομίλους, στοχεύουν και τα μειωμένα πρωτογενή πλεονάσματα. Τα όποια δημοσιονομικά οφέλη των μειωμένων πρωτογενών πλεονασμάτων δεν θα πάνε να βοηθήσουν τον λαό, αλλά αντίθετα θα πάνε να στηρίξουν τους επιχειρηματικούς ομίλους. Σε αυτήν τη λογική θα ενταχθεί και η όποια αναδιάρθρωση, η όποια συζήτηση γίνει για την αναδιάρθρωση του κρατικού χρέους. Η μείωση, δηλαδή, των βαρών εξυπηρέτησης του κρατικού χρέους δεν θα σημάνει μείωση και της αντιλαϊκής επίθεσης, αλλά αντίθετα η όποια αναδιάρθρωση έχει ως προϋπόθεση την κλιμάκωση της αντιλαϊκής επίθεσης, όπως τουλάχιστον έχει επιβεβαιωθεί και στο παρελθόν και από το πρώτο «κούρεμα» που έγινε το 2012. Δεύτερο στοιχείο είναι η φορολογική ασυλία στο μεγάλο κεφάλαιο, η σκανδαλώδης φορολογική ασυλία, που θα τη διευρύνετε το επόμενο χρονικό διάστημα στο όνομα του φορολογικού ανταγωνισμού. Και εδώ έχετε πάρα πολλούς πρόθυμους, από τη Χρυσή Αυγή μέχρι οποιονδήποτε άλλο θέλετε που σας λέει «φορολογείτε το κεφάλαιο, φεύγουν οι επιχειρήσεις». Άρα, λοιπόν, νέα φορολογική ασυλία στο μεγάλο κεφάλαιο. Το τρίτο στοιχείο της ανταγωνιστικότητας, το βασικό, το κυρίαρχο, κατά τη γνώμη μας είναι η φθηνή εργατική δύναμη. Δημιουργείτε νέους μόνιμους μηχανισμούς αναπαραγωγής μίας πολύ φθηνής εργατικής δύναμης, χωρίς συγκροτημένα εργασιακά και ασφαλιστικά δικαιώματα. Ανατρέπετε τις εργασιακές σχέσεις, απελευθερώνετε την αγορά εργασίας, κατεδαφίζετε την κοινωνική ασφάλιση. Να, λοιπόν, ποιοι είναι οι μόνιμοι μηχανισμοί αναπαραγωγής μιας πολύ φθηνής εργατικής δύναμης για να αυξηθεί ο βαθμός εκμετάλλευσης της εργατικής τάξης από το μεγάλο κεφάλαιο. Και βεβαίως, ο τελευταίος στόχος που έχει η αστική τάξη στη χώρα μας είναι η προσπάθειά της, η αγωνία της να αναβαθμιστεί ο ρόλος των εγχώριων μονοπωλιακών ομίλων στην ευρύτερη περιοχή και να μετατραπεί η Ελλάδα σε ενεργειακό - μεταφορικό κόμβο. Αυτοί δεν είναι στόχοι του λαού. Είναι στόχοι της εργατικής τάξης. Σε αυτούς ακριβώς τους στόχους της αστικής τάξης εσείς συμμετέχετε ενεργά, τους έχετε αποδεχθεί τους στόχους αυτούς και γι' αυτόν ακριβώς τον λόγο και διαπλέκεστε όλο και περισσότερο στο κουβάρι των ενδοϊμπεριαλιστικών ανταγωνισμών. Και μάλιστα, ενεργά δραστηριοποιείστε σε αυτή τη νέα ιμπεριαλιστική επιθετικότητα, όπως εκφράστηκε με πρόσχημα ή εξαιτίας της τρομοκρατικής επίθεσης η οποία έγινε στο Παρίσι. Από αυτή την άποψη, αν κάτι επιβεβαιώνεται είναι ότι ο καπιταλισμός δεν αλλάζει το χαρακτήρα του. Επιβεβαιώνει ότι όσο αυξάνονται τα πλούτη μιας χούφτας κεφαλαιοκρατών, μιας χούφτας εκμεταλλευτών, τότε την ίδια ακριβώς στιγμή γεννά τις κρίσεις, γεννά τα κοινωνικά προβλήματα, γεννά τον πόλεμο, μέσα από τον οποίο προσπαθεί να αντιμετωπίσει την πτώση του ποσοστού κέρδους, γεννά την προσφυγιά με οδυνηρές συνέπειες για εκατομμύρια λαούς. Αυτό το οποίο παρακολουθούμε τώρα, η κλιμάκωση της ιμπεριαλιστικής επέμβασης, αποτελεί μέρος ενός ευρύτερου σχεδίου, που από την πρώτη στιγμή μόνο το ΚΚΕ το είχε καταδικάσει, τη λεγόμενη Αραβική Άνοιξη, στο πλαίσιο ενός σχεδίου της λεγόμενης μεγάλης Μέσης Ανατολής, που δεν ήταν τίποτε άλλο παρά οι σχεδιασμοί των αμερικάνικων και ευρωπαϊκών μονοπωλίων, για να μπορέσουν να ξαναμοιράσουν τις πηγές ενέργειας, τα νέα κοιτάσματα στην Ανατολική Μεσόγειο και τον έλεγχο μιας μεγάλης περιοχής, η οποία αποτελεί και το πέρασμα, τόσο των ενεργειακών δικτύων όσο και του εμπορίου και των μεταφορών, μια και αναβαθμίζεται ο ρόλος της Κίνας, αλλά και της Ινδίας στο διεθνές εμπόριο. Βεβαίως, αυτά τα σχέδια των αμερικανο - νατοϊκών ιμπεριαλιστών έρχονται σε αντίθεση με τους ρώσικους και κινέζικους σχεδιασμούς στην περιοχή. Έχουμε, λοιπόν, γι' αυτό τον λόγο την απάντηση των Ρώσων απέναντι σε αυτά τα ζητήματα, μέσα από τη συμμετοχή άμεσα στη Συρία. Σε αυτούς τους σχεδιασμούς συμμετέχετε ενεργητικά. Διαθέτετε, παραχωρείτε το έδαφος της Ελλάδας, τα λιμάνια, τα αεροδρόμια, τις άλλες υποδομές στο πλαίσιο ακριβώς των υποχρεώσεων που απορρέουν από τη συμμετοχή της χώρας στην Ευρωπαϊκή Ένωση και το ΝΑΤΟ. Συνεχίζετε δηλαδή να συμμετέχετε ενεργητικά στις ιμπεριαλιστικές επεμβάσεις και στους πολέμους. Από αυτή την άποψη, αν κάτι σήμερα αξίζει, είναι ο λαός να μην επιτρέψει τη συμμετοχή της Ελλάδας στις ιμπεριαλιστικές επεμβάσεις και τους πολέμους, να μη διατεθούν οι Ένοπλες Δυνάμεις της χώρας σ' αυτούς τους σχεδιασμούς, να κλείσουν τώρα οι αμερικανο - νατοϊκές βάσεις και να μη δοθεί καμμία διευκόλυνση στους φονιάδες των λαών και βεβαίως, να μην αξιοποιηθεί η επίθεση για ένα νέο κύμα ρατσισμού και μέτρων ενάντια των προσφύγων και του εγκλωβισμού τους στη χώρα μας. Ο κίνδυνος αυτός είναι υπαρκτός. Οι αποφάσεις του πρόσφατου Συμβουλίου Κορυφής, που έγινε με πρόσχημα το προσφυγικό ζήτημα και τη συμμετοχή της Τουρκίας είναι αποκαλυπτικές. Η Ευρωπαϊκή Ένωση στηρίζει, αναβαθμίζει το ρόλο της Τουρκίας στην περιοχή, εγκυμονεί νέους κινδύνους για τις λεγόμενες μαύρες ζώνες στο Αιγαίο, δηλαδή για τα κυριαρχικά δικαιώματα της χώρας μας στο Αιγαίο, δημιουργεί επικίνδυνες προϋποθέσεις για την εξέλιξη των διαπραγματεύσεων για το Κυπριακό. Βεβαίως, τα λαϊκά συμφέροντα, κύριε Υπουργέ, δεν εξυπηρετούνται με την όποια ανταλλαγή tweets. Τα λαϊκά συμφέροντα εξυπηρετούνται μόνο μέσα από την πάλη ενάντια στο κεφάλαιο, στα μονοπώλια, στις ιμπεριαλιστικές ενώσεις, των οποίων εσείς αποτελείτε και τον καλύτερο υπηρέτη. Κύριε Υπουργέ, ας δεχτούμε θεωρητικά ότι η οικονομία θα σταθεροποιηθεί το επόμενο χρονικό διάστημα. Αυτό βεβαίως είναι κάτι που δεν είναι σίγουρο. Το παραδέχεστε και εσείς. Δεν είναι βέβαιο, γιατί ακριβώς είναι υπαρκτός ο κίνδυνος επιδείνωσης των οικονομικών εξελίξεων στην παγκόσμια καπιταλιστική οικονομία. Είναι ανοικτό το ενδεχόμενο εκδήλωσης μιας νέας συγχρονισμένης καπιταλιστικής κρίσης, όπως δεδομένα έχουμε την αναιμική και ανισόμετρη ανάπτυξη στα πλαίσια της Ευρωπαϊκής Ένωσης, που εντείνει τις φυγόκεντρες τάσεις εντός της Ευρωπαϊκής Ένωσης και τους σχεδιασμούς, οι οποίοι γίνονται για Ευρωζώνη πολλαπλών ταχυτήτων, ομόκεντρων κύκλων ή ακόμη και την έξοδο περιφερειακών χωρών από την ίδια την Ευρωζώνη, κάτι το οποίο υπάρχει στους σχεδιασμούς των κυρίαρχων κύκλων της Ευρωπαϊκής Ένωσης και όχι μόνο. Και αυτό επιβεβαιώνει τη δυσκολία, αλλά και τα όρια της αστικής διαχείρισης, είτε είναι περιοριστική είτε είναι επεκτατική, όσον αφορά τη διαχείριση της καπιταλιστικής κρίσης. Γι' αυτό ακριβώς τον λόγο προσπαθούν αγωνιωδώς τα ιμπεριαλιστικά κέντρα να βρουν διέξοδο στα υπερσυσσωρευμένα κεφάλαια. Σε αυτό το πλαίσιο εντάσσεται η λεγόμενη συζήτηση που γίνεται τώρα στο Παρίσι για την πράσινη ανάπτυξη, την πράσινη οικονομία, όπου φιλοδοξούν οι μονοπωλιακοί όμιλοι να αξιοποιήσουν την κλιματική αλλαγή, για να μπορέσουν, έχοντας την πρωτοκαθεδρία στην πράσινη τεχνολογία, να βγουν μπροστά στον διεθνή ανταγωνισμό. Γι' αυτό ακριβώς το λόγο γίνεται και όχι γιατί τους έπιασε ο πόνος για την προστασία του περιβάλλοντος. Ακόμη κι αν σταθεροποιηθεί, λοιπόν, η οικονομία - να πάρουμε αυτό ως παράδειγμα - οι θυσίες του λαού δεν θα έχουν τέλος. Δεν θα έχουν τέλος, γιατί ακριβώς θα θυσιάζονται καθημερινά οι ικανοποιήσεις των λαϊκών αναγκών στον βωμό της κερδοφορίας του μεγάλου κεφαλαίου και της ανταγωνιστικότητάς του. Και από αυτή την άποψη, αν κάτι φαίνεται από αυτές τις πολύ γρήγορες πολιτικές εξελίξεις που υπήρχαν στον τόπο μας, είναι ότι δεν υπάρχει διέξοδος εντός των τειχών στα πλαίσια της κυριαρχίας του κεφαλαίου και της συμμετοχής της Ελλάδας στην Ευρωπαϊκή Ένωση. Και γι' αυτό ακριβώς τον λόγο, είναι χρήσιμη η αντιπολίτευση που σας κάνουν τα άλλα κόμματα. Είναι βολική σε εσάς, γιατί είναι μια συμπολιτευόμενη αντιπολίτευση, όχι γιατί έχουν υλοποιήσει το προηγούμενο χρονικό διάστημα τα ίδια μέτρα, όχι μόνο γιατί ψήφισαν το τρίτο μνημόνιο, αλλά ακριβώς γιατί προσπαθούν να παγιδεύσουν τη λαϊκή δυσαρέσκεια σε ένα ψευτοδίλημμα αν θα είναι υφεσιακά ή αναπτυξιακά τα μέτρα. Δηλαδή, τι λένε στο λαό; Επίλεξε ανάμεσα στη Σκύλλα και τη Χάρυβδη. Επίλεξε αν θες να σου αυξάνουν τους φόρους ή αν θες να σου μειώνουν τους μισθούς. Από πού κι ως πού, λοιπόν, να επιλέξει την αύξηση των φόρων και τη μείωση των μισθών και των συντάξεων; Αυτή είναι η διέξοδος προς όφελος του λαού; Όχι. Έτσι, λοιπόν, η όποια διαπάλη έχετε με τα άλλα αστικά και μικροαστικά κόμματα είναι μια διαπάλη εντός των τειχών για το ποιος θα είναι ο πιο αξιόπιστος διαχειριστής των σημερινών προβλημάτων, για το ποιος θα αποκτήσει την εύνοια και την εμπιστοσύνη της αστικής τάξης. Αυτή είναι επί της ουσίας. Και γι' αυτό ακριβώς τον λόγο, με την πολιτική σας δίνετε και άλλοθι κάποιοι να βγουν στα μπαλκόνια και να φωνάζουν, όπως το ΠΑΣΟΚ. Γιατί, ως μητρική εταιρεία, θέλει να επανακάμψουν πλέον οι ψήφοι που πήραν στη θυγατρική, οι πελάτες δηλαδή που αποσκίρτησαν από το ΠΑΣΟΚ και ήρθαν σε εσάς. Και το παίζουν τώρα, και καλά, αγωνιστές και αριστεροί και τσακώνονται για το ποιος είναι ο πιο αριστερός και ποιος εφαρμόζει την πιο αριστερή πολιτική, μια διαπάλη δηλαδή ανάμεσα σε μια μητρική και μια θυγατρική εταιρεία. Ούτε, βεβαίως, λύση για το λαό είναι η Χρυσή Αυγή, η οποία καθημερινά επιβεβαιώνει τον ρόλο της ως χρήσιμο εργαλείο για το μεγάλο κεφάλαιο. Για παράδειγμα, εδώ ο εισηγητής της έκανε τον κόκορα πριν από λίγο για τους μηχανισμούς εποπτείας, όταν οι Ευρωβουλευτές της στο Ευρωπαϊκό Κοινοβούλιο πάνε και ψηφίζουν το ευρωπαϊκό εξάμηνο, που περιλαμβάνει τους μόνιμους μηχανισμούς εποπτείας. Ακριβώς γι' αυτόν τον λόγο, αναδεικνύει και τον βέβαιο αντιλαϊκό της χαρακτήρα. Και σε όλα αυτά το ερώτημα το οποίο τίθεται, κύριε Υπουργέ, και το οποίο δεν απαντάτε, αλλά στο οποίο το ΚΚΕ απαντά, είναι αν υπάρχει διέξοδος προς όφελος του λαού από αυτή την κατάσταση. Εμείς λέμε ότι βεβαίως υπάρχει διέξοδος, γιατί ακριβώς υπάρχουν πλούσιες πλουτοπαραγωγικές δυνάμεις στον τόπο που δεν έχουν καταστραφεί ή που αντίθετα, αν κάτι καταστρέφει αυτές τις πλουτοπαραγωγικές δυνατότητες στη χώρα μας είναι η δράση των καπιταλιστών είτε σε συνθήκες κρίσης είτε σε συνθήκες καπιταλιστικής ανάπτυξης. Η καπιταλιστική ιδιοκτησία και το κυνήγι του κέρδους αφήνουν αναξιοποίητες τις παραγωγικές δυνάμεις και τις καταστρέφουν. Έτσι, λοιπόν, για να υπάρξει μια ανάπτυξη, δεν είναι το ζητούμενο πώς τεχνικά θα γίνει. Τεχνικά μπορεί να υπάρχουν τα εργαλεία. Το θέμα είναι προς όφελος ποιανού θα είναι αυτή. Θα είναι προς όφελος του καπιταλιστικού κέρδους; Δηλαδή, τα κλειδιά της οικονομίας θα τα κρατούν οι κεφαλαιοκράτες ή θα είναι προς όφελος της ικανοποίησης των λαϊκών αναγκών και τα κλειδιά της οικονομίας θα τα έχει η εργατική τάξη και τα υπόλοιπα λαϊκά στρώματα; Έτσι, λοιπόν, το ζητούμενο είναι να ξεμπερδεύουμε με αυτή την καπιταλιστική ανάπτυξη, να υπάρξει κοινωνικοποίηση των μέσων παραγωγής, κεντρικός επιστημονικός σχεδιασμός και εργατικός έλεγχος, έτσι που θα μπορέσεις να έχεις μια ισομερή ανάπτυξη των κλάδων και των περιφερειών, έτσι που θα οδηγήσει στην εξάλειψη της ανεργίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, πολύ σύντομα κι εγώ. Και από αυτή την άποψη, όλο αυτό πρέπει βεβαίως να συμπληρωθεί, έχοντας ως αναγκαία προϋπόθεση την αποδέσμευση από την Ευρωπαϊκή Ένωση, το Διεθνές Νομισματικό Ταμείο, το ΝΑΤΟ και τους υπόλοιπους ιμπεριαλιστικούς οργανισμούς και τη μονομερή διαγραφή του κρατικού χρέους. Και γι' αυτό ακριβώς χρειάζεται σήμερα να αλλάξει χέρια η εξουσία και μέσα από αυτή την αλλαγή χεριών της εξουσίας να ανατραπούν οι αστικοί θεσμοί του κράτους. Προϋποθέσεις γι' αυτό; Αυτό είναι το βασικό που πρέπει σήμερα να απασχολήσει το εργατικό λαϊκό κίνημα, το ποιες είναι οι προϋποθέσεις γι' αυτή τη μεγάλη ανατροπή και ρήξη. Είναι, κατ' αρχήν, η συγκέντρωση ευρύτερων λαϊκών δυνάμεων που πλήττονται από αυτή την πολιτική, που στενάζουν από τη δράση των μονοπωλιακών ομίλων και που προσπαθείτε εσείς να την αντιμετωπίσετε με τη λογική του «διαίρει και βασίλευε». Να αντιμετωπιστεί, δηλαδή, αυτή η πολιτική την οποία κάνει η αστική τάξη για να διαιρέσει τον λαό στη βάση. Είναι η οργάνωση της πάλης, η κλιμάκωση της πάλης, αλλά και των μορφών πάλης, με βάση την επίθεση που δέχεται ο λαός και να περάσει επί της ουσίας σε πολιτική αντεπίθεση ο λαός, όπου στο επίκεντρο θα μπει ο πραγματικός αντίπαλος, η δράση των μονοπωλιακών ομίλων, η συμμετοχή της Ελλάδας στην Ευρωπαϊκή Ένωση και όχι απλά και μόνο το υπαλληλικό προσωπικό, που κάθε φορά έχει την ευθύνη της αστικής διαχείρισης, όπως λένε για παράδειγμα τα διάφορα αντιμνημονιακά υπολείμματα - πολιτικά μορφώματα - που έχουν μείνει. Έτσι, λοιπόν, γι' αυτόν ακριβώς τον λόγο και η ισχυροποίηση του ΚΚΕ αποτελεί προϋπόθεση, γιατί ακριβώς η ιστορική του αποστολή συμβαδίζει με την πρόταση διεξόδου που σήμερα ωφελεί το λαό, μια πρόταση διεξόδου που ανταποκρίνεται στις ανάγκες. Και δεν ανταποκρίνεται μόνο στις ανάγκες, αλλά είναι και ρεαλιστική, είναι και αναγκαία και σε αυτή την κατεύθυνση πρέπει να κινηθεί μέσα από την πάλη του, για να μπορέσει και να ανακουφιστεί από την κατάσταση την οποία βιώνει και να έχει κάποιες κατακτήσεις, αλλά και ταυτόχρονα να ανοίξει τον δρόμο προς αυτή την προοπτική. Βεβαίως, κύριε Υπουργέ, είναι φανερό, μετά και από την εισήγησή μας, ότι το Κομμουνιστικό Κόμμα Ελλάδας καταψηφίζει τον κρατικό προϋπολογισμό για το 2016. Ευχαριστώ.
Ευχαριστώ πολύ, κύριε Καραθανασόπουλε. Ο κ. Δανέλλης έχει τον λόγο. Ο «στρατός» σας δεν σας ακολουθεί, κύριε Δανέλλη, γιατί συνήθως...
Έχουμε μια εκδήλωση, με την οποία δημοσιοποιούμε την πρότασή μας για την αλλαγή του εκλογικού συστήματος. Είναι μια εξαιρετικά σοβαρή προσπάθεια, όπου συμμετέχουν και εκπρόσωποι των κομμάτων της Βουλής. Κυρίες και κύριοι συνάδελφοι, πριν λίγες ώρες ολοκληρώσαμε τη συζήτηση επί του νομοσχεδίου για τις βοσκήσιμες γαίες, καταρρίπτοντας κάθε ρεκόρ αντικοινοβουλευτικής πρακτικής: Είκοσι ένα άρθρα, είκοσι τέσσερις άσχετες τροπολογίες στο ίδιο νομοθέτημα. Καταρρίψατε κάθε ρεκόρ του παρελθόντος, επιδεικνύοντας μια απίστευτη πρεμούρα κλεισίματος εκκρεμοτήτων, ως ο χρόνος να τελειώνει, με μοιραίο άρα επακόλουθο την ελεεινή εικόνα καταιγισμού καταθέσεων νομοτεχνικών βελτιώσεων την ύστατη στιγμή, αποτέλεσμα προχειρότητας, ερασιτεχνισμού και ανεπάρκειας. Απευθύνω έκκληση στον Πρόεδρο της Βουλής να παρέμβει άμεσα, ώστε να μην επαναληφθούν φαινόμενα νομοθετικής παρωδίας. Και παρακαλώ, κύριε Πρόεδρε, να μεταφερθεί στον Πρόεδρο της Βουλής αυτή η έκκληση. Κυρίες και κύριοι συνάδελφοι, η συνεννόηση μεταξύ των υπεύθυνων πολιτικών κομμάτων και η δημιουργία προϋποθέσεων για συναίνεση είναι αναγκαία όσο ποτέ άλλοτε. Όταν η πολιτική ζωή του τόπου έχει τραυματιστεί τόσο βαθιά από τη διχαστική και μέχρι χθες εμφυλιοπολεμική ρητορική των κυβερνητικών κομμάτων, χρειάζεται μεγάλη προσπάθεια για την αποκατάσταση της εμπιστοσύνης. Η άνευ όρων και προϋποθέσεων συναίνεση που επέδειξε σύσσωμη η Αντιπολίτευση τον Αύγουστο πληρώθηκε με χλεύη και με λοιδορίες από την πλευρά της Κυβέρνησης. Μετά την προχθεσινή Σύσκεψη των Αρχηγών ακολούθησαν κατηγορίες και απειλές περί εξεταστικών επιτροπών. Κατάφερε έτσι ο Πρωθυπουργός να κλιμακώσει την ένταση, αναζητώντας και επιδιώκοντας δήθεν τη συναίνεση. Για να μην πάθει η Κυβέρνηση ό,τι είχε πάθει το γνωστό βοσκάκι του Αισώπου, πρέπει να καταλάβει πως με υποκρισία, χρησιμοθηρία και κουτοπονηριές δεν κτίζεται κουλτούρα συνεννόησης. Οφείλουμε, κυρίες και κύριοι συνάδελφοι, να συνεννοηθούμε τώρα για να μην υποχρεωθούμε να το κάνουμε πάνω από τα ερείπια της χώρας. Κυρίες και κύριοι συνάδελφοι, ξεκινάμε σήμερα τη συζήτηση για τον προϋπολογισμό, που εξακολουθούμε δυστυχώς να αντιμετωπίζουμε ως μια τυπική διεκπεραιωτική διαδικασία και όχι ως την κορωνίδα της ετήσιας κοινοβουλευτικής δραστηριότητας. Ο προϋπολογισμός του κράτους δεν αποτελεί παρά την έκφραση σε αριθμούς του πολιτικού οράματος και του σχεδίου υλοποίησής του. Και όμως, στον παρθενικό προϋπολογισμό της «πρώτη φορά Αριστεράς» αντιμετωπίζετε την οικονομία με στενή λογιστική προσέγγιση και όχι οραματικά. Πρόκειται, το δίχως άλλο, για μια συντηρητική και πεπερασμένη από τις εξελίξεις προσέγγιση. Οι σύγχρονοι προϋπολογισμοί επιχειρούν να ξεφύγουν από τα εικαζόμενα έσοδα και έξοδα άνευ αξιολόγησης και συγκεκριμένης στόχευσης. Το μοντέλο των αυξητικών προϋπολογισμών ανήκει πλέον στο παρελθόν. Θα πρέπει να εισάγουμε και στη χώρα μας τους λεγόμενους προϋπολογισμούς προγραμμάτων, οι οποίοι δίνουν έμφαση στην αξιολόγηση των αποτελεσμάτων κάθε δράσης. Δεν έχουμε την πολυτέλεια πλέον να κατευθύνουμε κονδύλια σε κωδικούς, χωρίς να έχει προηγηθεί μια σαφής αξιολόγησή τους. Σήμερα θα έπρεπε, χρησιμοποιώντας τα μέσα της εξελιγμένης πλέον ηλεκτρονικής διακυβέρνησης, αλλά και τα εργαλεία που προσφέρει η σύγχρονη διοικητική επιστήμη, να κοιτάξουμε μπροστά, ξεφεύγοντας από τις αγκυλώσεις και το παρωχημένο εν πολλοίς μοντέλο του κλασικού εκτελεστικού προϋπολογισμού. Πολυποίκιλοι παράγοντες, όπως η κλιματική αλλαγή, το διεθνές ενεργειακό τοπίο, οι δημογραφικές αλλαγές, αλλά και οι ενεργητικές πολιτικές απασχόλησης, που επιτάσσουν δραματικές αλλαγές τόσο στο σύστημα εκπαίδευσης όσο και στην αναδιοργάνωση τμημάτων του παραγωγικού ιστού, συνυπολογίζονται για την κατάρτιση των προϋπολογισμών των εξελιγμένων χωρών. Εξάλλου, είναι αυτοί οι παράγοντες που σκιαγραφούν τις απαιτούμενες κάθε φορά μεταρρυθμίσεις, εξασφαλίζοντας την ανάπτυξη και την ευημερία. Ένας σύγχρονος προϋπολογισμός πρέπει να απαντά με σαφήνεια στο ερώτημα γιατί το τάδε κρατικό κονδύλι διατίθεται για την ενέργεια άλφα και όχι για την ενέργεια βήτα. Πρέπει να πάψει πια να δίνεται η εικόνα ότι πόροι του προϋπολογισμού κατευθύνονται προς κάποιον τομέα με τη λογική «να βουλώσουμε τρύπες και βλέπουμε αργότερα». Αντιθέτως, πρέπει να γίνεται ευκρινές ότι υπάρχει ένα όραμα, ένα συνεκτικό όραμα, ένας στόχος που πρέπει πάση θυσία να επιτευχθεί. Ο προϋπολογισμός δεν πρέπει να διέπεται από ad hoc κατευθύνσεις κονδυλίων υπό το βάρος της πραγματικότητας, χωρίς κανέναν γενικότερο σχεδιασμό. Φυσικά, εμείς ως συνήθως βρισκόμαστε πολύ μακριά από μία τέτοια ολιστική προσέγγιση. Εδώ στην Ελλάδα μοιάζει να ακολουθούμε το ιστορικό ανέκδοτο με το λίπος για τις μπότες του Ρώσου τσάρου. Είναι ένα ιστορικό παλιό ανέκδοτο: Ο τσάρος λέγεται ότι είχε πάει για κυνήγι και ζήτησε να του φέρουν λίπος για τις μπότες του. Το κόστος του τότε ήταν δύο ρούβλια. Από την επόμενη χρονιά υπήρχε πρόβλεψη στον προϋπολογισμό κι έτσι εγγραφόταν εκεί κάθε χρόνο το κόστος για το λίπος για τις μπότες του τσάρου. Ενενήντα χρόνια μετά, η Ρωσία διέθετε ένα σεβαστό ποσό χιλιάδων ρουβλίων για το λίπος για τις μπότες του ανύπαρκτου πλέον τσάρου. Έτσι κι εμείς εν έτει 2015 συζητάμε σήμερα για έναν στατικό προϋπολογισμό, που απέχει παρασάγγας από το να είναι εργαλείο αλλαγής του κράτους και της κοινωνίας, ουσιαστικής αλλαγής, έτσι όπως η Αριστερά οφείλει να επιδιώκει. Το γεγονός ότι η συντριπτική πλειοψηφία των κατατεθειμένων αρχείων είναι πίνακες και στοιχεία που δεν συσχετίζονται ευκρινώς με στόχους και πολιτικές κατευθύνσεις, καθιστά την ανάγνωση του προϋπολογισμού μια λογιστική άσκηση επί χάρτου, αντί ενός δυναμικού πολιτικού εργαλείου ελέγχου, αλλά και ανάπτυξης. Η παντελής έλλειψη επεξήγησης των στόχων ανά Υπουργείο, που να συσχετίζονται με την επιλογή αύξησης ή μείωσης του προϋπολογισμού του, περιορίζεται στην πολιτική αντιπαράθεση σε επίπεδο αριθμών. Ακόμα και σε τεχνοκρατικό επίπεδο, όμως, υπάρχουν κάποια δομικά θέματα σε σχέση με τον τρόπο που καταρτίζεται ο προϋπολογισμός. Όταν συγκρίνουμε τον προϋπολογισμό ενός έτους, παραδείγματος χάρη του 2016, με τις πραγματοποιηθείσες δαπάνες παλαιότερου έτους, παραδείγματος χάρη του 2014, είτε αδυνατούμε να βγάλουμε συμπεράσματα είτε κινδυνεύουμε να βγάλουμε λάθος συμπεράσματα. Ας πάρουμε σαν παράδειγμα τις δαπάνες του Υπουργείου Περιβάλλοντος και Ενέργειας. Στον συνοπτικό πίνακα 1 της σελίδας 133 του αρχείου του κρατικού προϋπολογισμού για τις κεντρικές υπηρεσίες, ο προϋπολογισμός για το 2016 είναι 54 εκατομμύρια ευρώ. Στον ίδιο πίνακα φαίνεται ότι οι πληρωμές για το 2014 ήταν 52 εκατομμύρια ευρώ. Για να δούμε τι σημαίνει αυτό στην πράξη, αν δηλαδή έχουμε αύξηση προϋπολογισμού το 2016 σε σχέση με το 2014, ανατρέχουμε στην έκθεση του Γενικού Λογιστηρίου του Κράτους για το 2014, που συνοδεύει τον προϋπολογισμό του 2016. Εκεί διαπιστώνεται ότι στον πίνακα 2 στη σελίδα 11, ο προϋπολογισμός του 2014 για το Υπουργείο Περιβάλλοντος και Ενέργειας ήταν 70 εκατομμύρια ευρώ, δηλαδή 18 εκατομμύρια παραπάνω από τις πληρωμές, χωρίς όμως να εξηγείται τι σημαίνει αυτό. Σημαίνει ότι δεν έχουν ολοκληρωθεί οι πληρωμές, δηλαδή χρωστάμε και άλλα χρήματα για ενέργειες που έχουν ολοκληρωθεί το 2014, ή μήπως σημαίνει ότι έπεσε εντελώς έξω ο προϋπολογισμός και δεν πραγματοποιήθηκαν ενέργειες που αντιστοιχούσαν σε αυτά τα 70 εκατομμύρια που είχαν προϋπολογιστεί, ή σημαίνει κάτι το ενδιάμεσο; Αν μάλιστα δει κανείς συνολικά τον πίνακα 2 της σελίδας 11 της έκθεσης του Γενικού Λογιστηρίου για το 2014, οι συνολικές πραγματοποιηθείσες δαπάνες των Υπουργείων και φορέων ήταν κατά 80% μεγαλύτερες από τον προϋπολογισμό. Η επεξήγηση που δίνεται από την Έκθεση του Γενικού Λογιστηρίου είναι ότι αυτό οφείλεται κυρίως λόγω δαπανών για την εξόφληση ληξιπρόθεσμων προηγουμένων ετών. Με άλλα λόγια, στον προϋπολογισμό και τα συνοδευτικά αρχεία συνυπάρχουν στον ίδιο πίνακα τρεις έννοιες: Προϋπολογισμός, πραγματοποιηθείσες δαπάνες και ληξιπρόθεσμες οφειλές προηγουμένων ετών, οι οποίες μάλιστα αφορούν διαφορετικά μεταξύ τους έτη. Αυτό έχει ως αποτέλεσμα να μην μπορούν να εξαχθούν ακριβή συμπεράσματα, σε σχέση με το τι αφορά πραγματικά έσοδα - έξοδα, τι αφορά ρευστότητα και τι αφορά οφειλές. Κυρίες και κύριοι συνάδελφοι, το πάρτι της ήσσονος προσπάθειας, των εύκολων λύσεων και των εύπεπτων επιχειρημάτων τελείωσε, όπως τελείωσε και το πάρτι του εύκολου και φθηνού δανεισμού. Είμαστε αναγκασμένοι πλέον να προϋπολογίζουμε, λαμβάνοντας υπ' όψιν τη σκληρή πραγματικότητα της ελληνικής οικονομίας και των διεθνών υποχρεώσεων που έχουμε αναλάβει. Πρωτογενή ελλείμματα 2 δισ. μηνιαίως, όπως αυτά που είχαμε μέχρι τους πρώτους μήνες του 2009, μετά μάλιστα τον διπλασιασμό του κράτους μέσα σε μία νύκτα, ελλείμματα που καλύπτονταν από άφθονο δανεισμό, πλην όμως φθηνό, που φορτώναμε στην πλάτη των επόμενων γενιών, αποτελούν αναγκαστικά παρελθόν. Αναγκαστικά παρελθόν, ωστόσο, πρέπει να αποτελέσει εφεξής και η ρητορική της δήθεν δυνατότητας εξόδου από την ύφεση που θα στηρίζεται σε μια σκληρότερη και αποτελεσματικότερη διαπραγμάτευση. Δεν υπάρχουν καλοί και κακοί διαπραγματευτές, υπάρχουν μόνο ικανοί και ανίκανοι διαχειριστές της δύσκολης οικονομικής πραγματικότητας. Ο μύθος κάποιων λίγων πατριωτών που, σε αντιδιαστολή με τους εθνικούς μειοδότες, διαπραγματεύονται σκληρά, νομίζω ότι πρέπει να ανήκει σε ένα κακό παρελθόν που πρέπει γρήγορα να αφήσουμε πίσω μας. Άλλωστε, τα αναθεωρημένα στοιχεία της ΕΛΣΤΑΤ καταδεικνύουν ότι κατά την αυξημένα διαπραγματευτική περίοδο της Κυβέρνησης ΣΥΡΙΖΑ - ΑΝΕΛ όλα τα στοιχεία πήραν την κατιούσα. Το τρίτο τρίμηνο του 2015 σημειώθηκε μείωση του ΑΕΠ κατά 1,1%, σε σχέση με το ίδιο περσινό διάστημα, όταν λίγες μέρες νωρίτερα, στις 13 Νοεμβρίου, οι εκτιμήσεις της ΕΛΣΤΑΤ έδειχναν συρρίκνωση μόλις κατά το ένα τρίτο της πραγματικής πρόβλεψης, δηλαδή 0,4%. Η διαφορά αυτή προκύπτει επειδή στις 13 Νοεμβρίου δεν ήταν γνωστά ακόμα τα στοιχεία για τον τομέα των υπηρεσιών, καθώς και τα περισσότερα μεγέθη των δεικτών του Σεπτεμβρίου. Ωστόσο, η πραγματική πτώση των επενδύσεων, μείον 12,9% για το τρίτο τρίμηνο, η συρρίκνωση των εξαγωγών κατά 11,4%, καθώς και μια σειρά άλλων παραγόντων, οδήγησαν σε αυτή την πολύ αρνητική εξέλιξη. Υπό το πρίσμα των νέων δεδομένων για την πορεία του ΑΕΠ είναι προφανές ότι τίθεται σε κίνδυνο και η πρόβλεψή σας, που ενσωματώνεται στον συζητούμενο προϋπολογισμό, για μηδενική ύφεση στο σύνολο του 2015. Υπάρχουν σοβαροί λόγοι για τους οποίους εκτιμάται ότι η ελληνική οικονομία είναι πολύ πιθανό να επιστρέψει στην ύφεση ακόμα και από φέτος, μια ύφεση που θα μπορούσε να κινηθεί στην περιοχή του 0,5%. Εν ολίγοις, πριν αλέκτορα φωνήσαι τρις διαπιστώνουμε ότι τόσο εσείς όσο και το πόνημά σας διαψεύδεστε υπό το βάρος μιας σκληρής πραγματικότητας. Έτσι, λοιπόν, σε ποια βάση συζητάμε σήμερα; Μήπως πρέπει να αποσύρετε τον υπό συζήτηση προϋπολογισμό, δεδομένου ότι όλες οι προβλέψεις αναγκαστικά πηγαίνουν προς τα κάτω; Μήπως θα έπρεπε εν συνεχεία να μας τον φέρετε άμεσα και αναθεωρημένο επί το χείρον, για να συζητάμε πάνω σε πραγματικά δεδομένα; Φοβάμαι πάντως ότι σε κάθε περίπτωση θα είναι ο πιο γρήγορα αναθεωρημένος προϋπολογισμός της νεότερης ελληνικής ιστορίας, μιας και κυριολεκτικά βαδίζουμε πάνω σε κινούμενη άμμο. Και δεν ξέρω, κύριε Υπουργέ, αν θύματα αυτής της επιτυχίας είστε εσείς οι ίδιοι ή εμείς, με τον ελληνικό λαό! Τη ζοφερή εικόνα της οικονομίας δεν την περιγράφουν μόνο τα αναθεωρημένα στοιχεία της ΕΛΣΤΑΛ, αλλά και εσείς οι ίδιοι στην εισηγητική έκθεση του προϋπολογισμού, σε μια σπάνια κρίση αυτογνωσίας από πλευράς σας. Θα επιμείνω λίγο ακόμη στα αποτελέσματα της σκληρής διαπραγμάτευσής σας για την οικονομία. Φέτος θα έχουμε μηδενική ανάπτυξη, αν και αυτό τίθεται υπό αμφισβήτηση, όπως σας κατέδειξα προηγουμένως. Το ανατριχιαστικά υψηλό ποσοστό της ανεργίας παραμένει σταθερό. Το τραπεζικό σύστημα κατέρρευσε, αφού από τη στιγμή που εκλεγήκατε, 40 δισ. ευρώ πήραν το δρόμο για το εξωτερικό ή για τα στρώματα, με αποτέλεσμα σήμερα να μπορεί κάποιος με επίδομα ανεργίας του ΟΑΕΔ να γίνει μεγαλομέτοχος στις ελληνικές απαξιωμένες συστημικές τράπεζες. Οι ελληνικές τράπεζες πέρασαν στα χέρια ξένων funds και το ελληνικό δημόσιο έχασε 40 δισεκατομμύρια εξαιτίας της εξαέρωσης της χρηματιστηριακής αξίας των τραπεζών. Το υποτιθέμενο φιλολαϊκό σας πρόσωπο καταρρέει, όταν για φέτος προϋπολογίζετε ότι ο προϋπολογισμός του 2016 θα περιέχει μόνο 5,7 δισεκατομμύρια νέα μέτρα, τα οποία μάλλον θα αυξηθούν, δεδομένου ότι οι νέες εκτιμήσεις της ΕΛΣΤΑΤ είναι προς το χειρότερο. Έχει επέλθει πλήρης απαξίωση και καταστροφή της ραχοκοκαλιάς της ελληνικής οικονομίας, δηλαδή μικρομεσαίες επιχειρήσεις οι οποίες μόνο για το δεύτερο εξάμηνο του 2015 μετρούν 65.000 λουκέτα ή 138.000 χαμένες θέσεις εργασίας. Είστε ικανοποιημένοι από τον πανικό που σας καταλαμβάνει κάθε φορά που η παντελής απουσία σχεδιασμού από την πλευρά σας σας οδηγεί σε απονενοημένα ισοδύναμα υπό την πίεση καταστάσεων που εκφεύγουν του ελέγχου σας, ισοδύναμα των οποίων η υφεσιακή διάσταση είναι κάθε φορά έκδηλη για κάθε κοινωνική ομάδα που αγγίζουν; Τι να πρωτοπώ; Τις παλινωδίες με τον ΦΠΑ στην εκπαίδευση, τα μπρος πίσω με την φορολόγηση των αγροτών ή με την τραγική απόφαση να επιβάλετε ειδικό φόρο κατανάλωσης στο κρασί; Δυστυχώς, δεν εκπλήσσουν τα επίπεδα ρεκόρ των 82,3 δισ. ευρώ, στα οποία έφτασαν τα ληξιπρόθεσμα χρέη προς το δημόσιο στο τέλος Οκτωβρίου. Μόνο από τις αρχές του νέου έτους δημιουργήθηκαν νέα ληξιπρόθεσμα ύψους 10,38 δισ. ευρώ. Σχεδόν κάθε μήνα τα νοικοκυριά και οι επιχειρήσεις, λόγω οικονομικής αδυναμίας και έλλειψης ρευστότητας, αφήνουν απλήρωτους φόρους σχεδόν 1 δισ. ευρώ. Όμως δεν είναι μόνο οι πολίτες που χρωστούν προς το κράτος. Είναι και το ίδιο το κράτος που έχει κηρύξει άτυπη παύση πληρωμών. Με βάση την εισηγητική έκθεση στο τέλος του 2014 οι ληξιπρόθεσμες υποχρεώσεις της γενικής κυβέρνησης ήταν 3,77 δισ., ενώ το Σεπτέμβρη του 2015 ανήλθαν στα 5,95 δισ., δηλαδή αυξήθηκαν κατά 53% σε εννιά μήνες. Επιμένετε πως η γραμμή της σκληρής διαπραγμάτευσης, χωρίς καμμία αντίληψη από πλευράς σας για το πώς διαμορφώνονται οι ευρωπαϊκοί συσχετισμοί, είναι επωφελής για τη χώρα; Τι μας φέρνει ο προϋπολογισμός του 2016; Με μια φράση, μέτρα και νέα μέτρα που σημαίνουν φόρους και μόνο φόρους σε μια κοινωνία που έχει απολέσει πλέον τη φοροδοτική της ικανότητα. Το σύνολο, όπως είπαμε και λίγο πριν, είναι 5,7 δισ. νέων φόρων. Ο προϋπολογισμός φέρνει αύξηση φορολογίας κατά 2 δισ. ευρώ, η οποία θα προέλθει κατά 204 εκατομμύρια από το εισόδημα φυσικών προσώπων. Στα κρατικά ταμεία αναμένεται να εισρεύσουν 1,2 δισ. από την κατανάλωση κυρίως λόγω της αύξησης των συντελεστών ΦΠΑ. Στον ΦΠΑ, ακόμα και ο πρωτοετής φοιτητής οικονομικών γνωρίζει ότι η αύξηση της έμμεσης φορολογίας αποτελεί ευθεία επίθεση στο πορτοφόλι των οικονομικά αδυνάμων και καταπατά στοιχειώδεις κανόνες της φορολογικής δικαιοσύνης. Διαβάζοντας τον προϋπολογισμό που καταθέσατε μαθαίνουμε ότι από την αναμόρφωση του Κώδικα Φορολογίας Εισοδήματος αναζητούνται επιπλέον 150 εκατομμύρια ευρώ. Αυτό σημαίνει πρακτικά ότι από τις αλλαγές στις κλίμακες, που είναι στη δεύτερη λίστα προαπαιτουμένων, κάποιοι θα πληρώσουν παραπάνω. Ποιοι θα είναι αυτοί που θα επιβαρυνθούν; Με τι κριτήρια θα επιλεγούν; Πάμε τώρα σε μια άλλη υποτιθέμενη κόκκινη γραμμή του παρελθόντος. Τι συμβαίνει με το ΕΚΑΣ; Με βάση τα στοιχεία που μας δίνετε φαίνεται ότι έχει κλειδώσει ο δραστικός περιορισμός των δικαιούχων από του χρόνου κιόλας, αφού στον προϋπολογισμό του 2016 αναγράφεται εξοικονόμηση 223 εκατομμυρίων ευρώ από το ΕΚΑΣ. Σε σχέση με τα ασφαλιστικά ταμεία, παρ' ότι οι παρεμβάσεις σας στο συνταξιοδοτικό είναι ακόμα λειψές - γι' αυτό μας καλέσατε άλλωστε να συμμετάσχουμε στο εγχείρημα - παρατηρούμε ότι το κονδύλι για τη χρηματοδότηση των ασφαλιστικών ταμείων είναι μειωμένο κατά 550 εκατομμύρια ευρώ σε σχέση με το 2015. Σύμφωνα με τις προβλέψεις του προϋπολογισμού, από τα ως τώρα μέτρα εξοικονομούνται περίπου 470 εκατομμύρια ευρώ από τα ασφαλιστικά ταμεία και άλλα 172 εκατομμύρια ευρώ από τις συντάξεις του δημοσίου. Μιλάμε, δηλαδή, για περίπου 640 εκατομμύρια ευρώ συνολικά, τα οποία απέχουν ακόμη κατά 1,2 δισ. από τον στόχο του 1,8 δισ. ευρώ που προβλέπει η συμφωνία. Έχετε προϋπολογίσει από πού θα βρεθούν αυτά; Έχετε σκεφτεί κάποιο άλλο ισοδύναμο; Τρέμω στην ιδέα και φαντάζομαι ότι μαζί τρέμουν όλοι οι πολίτες. Κυρίες και κύριοι της Κυβέρνησης, αντιμετωπίζετε τον πρωτογενή τομέα παραγωγής με εγκληματικό τρόπο. Μοιάζει να μην υπάρχει καμμία πολιτική, κανένα σχέδιο για το πώς σκέπτεστε τη συμβολή του πρωτογενούς τομέα στην έξοδο από την κρίση. Δεν μιλάμε για την ανάπτυξη, δεν σχεδιάζουμε τις προϋποθέσεις που θα μας οδηγήσουν στην ανάπτυξη. Η υπερφορολόγηση των αγροτών σίγουρα δεν είναι ο τρόπος που ψάχνετε. Ο λογαριασμός που τους επιφυλάσσετε είναι ιδιαίτερα βαρύς. Απαριθμώ: Είναι 32 εκατομμύρια ευρώ από την αύξηση των φορολογικών συντελεστών. Είναι 40 εκατομμύρια ευρώ από την αύξηση της προκαταβολής φόρου. Είναι 13 εκατομμύρια ευρώ από τη σταδιακή κατάργηση του μειωμένου Ειδικού Φόρου Κατανάλωσης στο πετρέλαιο. Είναι 102 εκατομμύρια ευρώ από την αύξηση εισφορών στον ΟΓΑ. Συνολικά, δηλαδή, είναι 187 εκατομμύρια για το 2016. Η υπεραισιοδοξία του προϋπολογισμού που καταθέσατε δεν έχει όριο, όταν διαβάζουμε τις προβλέψεις για τις ιδιωτικοποιήσεις. Μας λέτε ότι αυτές θα φέρουν 2 δισ. στα κρατικά ταμεία μόνο για το 2016. Σημειωτέον ωστόσο ότι φέτος καταφέρατε να συγκεντρώσετε τα λιγότερα έσοδα από κάθε προηγούμενη χρονιά. Από πού, λοιπόν, προέρχεται αυτή η υπεραισιόδοξη εκτίμηση; Νομίζω ότι δεν έχουμε στοιχεία ότι έχει εγκαταλειφθεί μια ιδεοληπτική απέχθεια προς κάθε είδους αποκρατικοποίηση. Εκτιμούμε ότι ο συγκεκριμένος στόχος αποτελεί τουλάχιστον ουτοπία. Τα επισφαλή έσοδα αφορούν κυρίως την αξιοποίηση του Ελληνικού και την πώληση του Αστέρα Βουλιαγμένης, από τα οποία προβλέπεται ότι θα εισπραχθούν 345 και 95 εκατομμύρια ευρώ αντιστοίχως. Για να επιτευχθεί αυτό, ωστόσο, πρέπει ως το τέλος του 2016, δηλαδή μέσα σε δεκατρείς μήνες, να έχει πραγματοποιηθεί το οικονομικό κλείσιμο των παραπάνω δύο αποκρατικοποιήσεων. Όμως, από ό,τι διαβάζουμε, η πρόοδος αξιοποίησης της έκτασης των 6,2 χιλιάδων στρεμμάτων του Ελληνικού δεν ξεπερνά το 20%. Αντιστοίχως, η ανάπλαση του Αστέρα Βουλιαγμένης θα πρέπει να υπερβεί τον σκόπελο του Συμβουλίου της Επικρατείας, που θα μπορούσε να αποδειχθεί ιδιαίτερα χρονοβόρα διαδικασία, δεδομένου ότι τα εμπλεκόμενα μέρη δεν έχουν καταλήξει ακόμη στην οποιαδήποτε συμφωνία. Με άλλα λόγια, δεν είναι καθόλου βέβαιο ότι το δημόσιο θα εισπράξει το 2016 το συνολικό ποσό των 440 εκατομμυρίων ευρώ από τις παραπάνω δύο ιδιωτικοποιήσεις. Ταυτοχρόνως, το Υπουργείο Οικονομικών υποστηρίζει ότι θα εισπράξει από αδιευκρίνιστα λοιπά περιουσιακά στοιχεία 277 ολόκληρα εκατομμύρια ευρώ. Σημειωτέον ότι δεν υπάρχει καμμία ρητή αναφορά και σε σχέση με τα προσδοκώμενα έσοδα από την πώληση του ΟΛΠ και των σιδηροδρόμων. Είστε σίγουροι πώς η απόδοση του νέου μισθολογίου είναι πράγματι δημοσιονομικά ουδέτερη όπως διατείνεστε; Έχετε δεσμευθεί απέναντι στους εταίρους μας να φέρετε τα πάνω - κάτω σε μισθούς και βαθμολόγιο και για κάποιες κινήσεις θα επέλθει και ορθολογισμός και δικαιοσύνη. Πρέπει κάποιος να μας ενημερώσει - επιτέλους - υπεύθυνα για το πού βρίσκονται αυτές οι διαπραγματεύσεις και ποια είναι η εικόνα που έχουμε μπροστά μας. Όλοι γνωρίζουμε ότι οι δανειστές επιθυμούν τη δραστική μείωση των εισαγωγικών μισθών των υπαλλήλων χαμηλής εκπαιδευτικής βαθμίδας, έτσι ώστε να πριμοδοτηθούν τα υψηλότερα μισθολογικά κλιμάκια και οι θέσεις ευθύνης. Να δούμε και τις δαπάνες του τακτικού προϋπολογισμού; Παρατηρούμε ότι αυτές μειώνονται μόνο κατά 260 εκατομμύρια ευρώ, από 49,26 δισ. για το 2015 σε 49 δισ. ευρώ για το 2016. Αντίστροφα, τα τακτικά έσοδα από φόρους αυξάνονται δυσανάλογα πολύ και συγκεκριμένα κατά 2 δισ. ευρώ, δηλαδή από 46,3 δισ. το 2015 σε 48,3 δισ. ευρώ για το 2016. Με άλλα λόγια, τα νέα μέτρα του 2016 προέρχονται κατά 90% από φόρους και μόνο κατά 10% από μείωση δαπανών. Κυρίες και κύριοι συνάδελφοι, για το ανέγγιχτο της «ιερής αγελάδας» του δημοσίου εξακολουθείτε να θυσιάζετε τα εναπομείναντα ζωντανά κύτταρα της παραγωγικής Ελλάδας. Δεσμευμένοι στις ανάγκες του πελατολογίου σας, αναβάλλετε τις μεγάλες τομές, τις πραγματικές μεταρρυθμίσεις, που έχει ανάγκη η χώρα και η κοινωνία περισσότερο από ποτέ. Σας ευχαριστώ.
Σας ευχαριστώ πολύ κ. Δανέλλη. Τον λόγο έχει ο κ. Καμμένος.
Ευχαριστώ, πολύ κύριε Πρόεδρε. Αγαπητοί συνάδελφοι, για άλλη μια φορά μετά και την επιτροπή ερχόμαστε να συζητήσουμε τον ελληνικό, εθνικό προϋπολογισμό για το 2016, ως αυτός έχει καταγραφεί, τις υποθέσεις που έχουμε κάνει, τις δυσκολίες που βρήκαμε και τις δυσκολίες που θα αντιμετωπίσουμε στην εκτέλεσή του για τους επόμενους δώδεκα μήνες συν το τέλος αυτού του χρόνου στα υπόλοιπα έσοδα, τα οποία βεβαίως, όπως είναι και φυσιολογικό, θα έχουν να κάνουν και με τα έσοδα της επόμενης χρονιάς. Θα ξεκινήσω από δυο - τρία βασικά ζητήματα, τα οποία έχουν απασχολήσει όλους μας τα τελευταία πέντε - έξι χρόνια. Και είναι ανάγκη να τα πούμε όλα αυτά, διότι στα οικονομικά, στην οικονομία, αλλά και στη ζωή όλα έχουν μια συνέχεια. Ειδικά στην οικονομία μιας χώρας η όποια πολιτική ασκηθεί από οποιαδήποτε κυβέρνηση - δεν έχει να κάνει με το χρώμα της ή την τακτική της ή με τις συγκυρίες - ό,τι κι αν κάνει η κυβέρνηση έχει σίγουρα έναν αντίκτυπο θετικό, αρνητικό ή ουδέτερο στο μέλλον. Αυτές οι πολιτικές που έχουν ασκηθεί τα τελευταία χρόνια είναι πάρα πολύ γνωστό - και θα τα πω πολύ γρήγορα - ότι έχουν αρνητικό αποτύπωμα, αρνητικό αντίκτυπο στην ελληνική οικονομία, στην ελληνική οικογένεια, στο ακαθάριστο εθνικό προϊόν. Στην πιστωτική επέκταση δηλαδή υπήρχε συρρίκνωση, δεν δόθηκαν δάνεια, διότι οι τράπεζες καταστράφηκαν. Οι τράπεζες καταστράφηκαν διότι και κουρεύτηκε το ενεργητικό τους κατά 38 δισεκατομμύρια και συγχρόνως, μέσα σε τέσσερα χρόνια, καταφέραμε, δυστυχώς, να δημιουργήσουμε τόσο μεγάλη ανεργία, να ρίξουμε τόσους ανθρώπους στη φτώχεια και στην ανέχεια ή να τους μειώσουμε τον μισθό τόσο δραματικά, έτσι ώστε οι ίδιοι να μην μπορούν να εξυπηρετήσουν τις υποχρεώσεις τους προς τις τράπεζες, να έρθουμε με πολύ άσχημο τρόπο - και θα μου συγχωρήσετε την έκφραση - με πολύ άγριο και προσβλητικό τρόπο προς τον Έλληνα πολίτη και να του πούμε: Εσύ φταις, εσύ τα έφαγες μαζί με τις κυβερνήσεις, οι οποίες αποφάσιζαν για εσένα, ζούσες πάνω από τις δυνατότητές σου και ξαφνικά, κύριε Έλληνα φορολογούμενε, ελληνική οικογένεια, Έλληνα πολίτη, Έλληνα αγρότη, Έλληνα βιομήχανε, όλοι εσείς μαζί πρέπει πλέον να τιμωρηθείτε. Αυτό ήταν ένα πάρα πολύ καλό επιχείρημα, διότι μόνο με την ενοχή και τη συνενοχή θα μπορούσε να εφαρμοστεί αυτό το άγριο σύστημα απότομης μείωσης και φτωχοποίησης του ελληνικού πληθυσμού, αλλά και των ελληνικών εταιρειών. Άρα, από τη μία μεριά έχουμε πολιτικές και από την άλλη μεριά, δυστυχώς, έχουμε ανθρώπους, ανθρώπινες ζωές, οικογένειες και δράματα που ζήσαμε όλοι μαζί τα τελευταία πέντε χρόνια. Το δημόσιο χρέος της Ελλάδας είναι ένα τεράστιο ζήτημα, για τους λόγους που θα αποδείξω με τέσσερα - πέντε πάρα πολύ απλά χαρτιά, τα οποία θα αφήσω και στα Πρακτικά. Ένα - δύο χαρτιά θα τα αφήσω για πρώτη φορά, γιατί είναι και η ευκαιρία κάποια στιγμή να διαβάσουν οι συνάδελφοι ή όποιος άλλος ενδιαφέρεται, το τι έχει συμβεί στην Ελλάδα τα τελευταία πέντε χρόνια. Τι συνέβη με το χρέος; Το χρέος το έδωσε η ΕΛΣΤΑΤ πριν έναν μήνα στα 300 δισεκατομμύρια ευρώ. Αυτά τα 300 δισεκατομμύρια ευρώ στο 87% είναι νέο χρέος μνημονιακό κι ένα 15%, 17%, 18% είναι παλαιό χρέος. Το παλαιό χρέος είναι αυτό το οποίο δεν κουρεύτηκε. Ποιο χρέος δεν κουρεύτηκε; Θα κάνουμε ερωταπαντήσεις, για να βρούμε και μια άκρη για το γιατί δεν το κουρέψαμε και ποιο ήταν το άνοιγμα. Θα καταθέσω τον απόρρητο πίνακα των ομολόγων ελληνικού δικαίου που υπήρχαν στο τέλος του 2009, τα οποία δεν γνωρίζει δημοσίως κανένας μέχρι στιγμής. Υπήρξε μια μεγάλη παραπληροφόρηση. Η παραπληροφόρηση συνίστατο στο γεγονός ότι εμείς σώσαμε τις γερμανικές και γαλλικές τράπεζες, οι οποίες κατείχαν 77 ή 76 δισεκατομμύρια ευρώ ομολόγων ελληνικού δικαίου. Συγχρόνως, κάναμε μια τεράστια νίκη, εξαιρετική επιτυχία του PSI, και θα πω αναλυτικά τι ακριβώς έγινε στο PSI. Όμως η εικόνα ποια ήταν; Η εικόνα είναι σαφής. Ομόλογα ελληνικού δικαίου, τα οποία κρατούσαν Έλληνες στην Ελλάδα, στην ελληνική επικράτεια, είχαν ύψος 77 δισεκατομμύρια ευρώ. Όλα τα υπόλοιπα ομόλογα ελληνικού δικαίου ήταν ύψους 218 δισεκατομμυρίων ευρώ. Μέσα σ' αυτά είναι 164 δισεκατομμύρια ευρώ της Ευρωζώνης και τα υπόλοιπα είναι στην Αμερική, στην Ιαπωνία και σε άλλα μέρη. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Άρα, η Ευρωζώνη μόνη της είχε 164 δισεκατομμύρια ευρώ ελληνικά ομόλογα και 77 η Ελλάδα, μας κάνουν 224. Μόνο Ευρωζώνη και Ελλάδα. Σύνολο 295, μαζί με τις υπόλοιπες χώρες. Αυτά στο τέλος του 2009. Θα τα καταθέσω. Επίσης δεν ήταν μόνο σε τράπεζες. Πρέπει να ξέρουμε ότι είχαν οι ασφαλιστικές εταιρείες, τα αμοιβαία κεφάλαια και κάποιες κεντρικές τράπεζες. Είναι πλήρης ανάλυση για το ποιος κατείχε το χρέος το ελληνικό στο τέλος του 2009. Γιατί σε αυτό το χρέος επάνω κλήθηκε η Κυβέρνηση του Γεωργίου Παπανδρέου να κάνει μία συμφωνία, του «όλοι μαζί τα φάγαμε», το Καστελόριζο, το «δεν έχω άλλη εναλλακτική λύση» και οτιδήποτε άλλο. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έφτασε, λοιπόν, η στιγμή να κάνουμε το PSI. Όσον αφορά το PSI , όπως θα δείτε και στην ανάλυση, - θα δώσω κάποια στιγμή και την ομιλία που έκανα στην επιτροπή - «κουρέψαμε» τις τράπεζες για 37-38 δισεκατομμύρια ευρώ. Πέρα από αυτό, όμως, υπάρχει αυτή η πάρα πολύ ωραία σύμβαση. Αυτή η πάρα πολύ ωραία σύμβαση είναι η βασική σύμβαση η του PSI, του Μαρτίου του 2012, και μας λέει, πολύ απλά, πόσο δανειστήκαμε και πόσα λεφτά χρειαζόμαστε, αφού «κουρέψουμε». Αφού κάναμε την τεράστια επιτυχία να βρούμε από τα 295 δισεκατομμύρια, όπως είπα, τα 205 δισεκατομμύρια, με πίεση, - επειδή, φυσικά, δεν συμμετείχαν όλοι, αλλά αναγκαστήκαμε να βάλουμε στις τράπεζες τα ασφαλιστικά ταμεία, να τα καταστρέψουμε όλα στην Ελλάδα - από τα οποία δεν έφταναν τα χρήματα για να μειωθούν κι αντίστοιχα, για την εξυπηρέτηση των τόκων χρειαζόμασταν 5 δισ., δανειστήκαμε, όπως λέει - κι έχω σημειώσει και τις σελίδες, τις έχω διπλώσει, είναι στη σελίδα 10-63 δισεκατομμύρια. Και έχει και την πλήρη ανάλυση. Η πλήρης ανάλυση είναι στην σελίδα 2 και λέει ότι δανειστήκαμε 30 δισεκατομμύρια για το LM Facility, 35 δισεκατομμύρια για τις κεντρικές τράπεζες, 5,5 δισεκατομμύρια για δεδουλευμένους τόκους και 23 δισεκατομμύρια - λέει - για την ανακεφαλαιοποίηση του 2012. Τότε, είχαμε υπολογίσει 23 δισεκατομμύρια τα οποία, βέβαια, έφτασαν στα 49,7 δισεκατομμύρια, τελικά, ομόλογα δημοσίου για την ανακεφαλαιοποίηση. Τότε, όμως, είχαμε υπολογίσει 23 δισεκατομμύρια. Όλα αυτά είναι, τουλάχιστον, 70 δισεκατομμύρια ευρώ. Είναι οι σελίδες γυρισμένες επάνω ακριβώς στα ποσά. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, τα οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οπότε, τι έγινε στο ελληνικό χρέος; Από τη μία μεριά αφήσαμε «ακούρευτα» ελληνικά ομόλογα, περίπου 90 δισεκατομμύρια ευρώ, «κουρέψαμε» τις ελληνικές τράπεζες και συγχρόνως, δανειστήκαμε περισσότερα χρήματα από αυτά τα οποία χρειαζόμασταν για την ανακεφαλαιοποίηση των τραπεζών και την «τρύπα» που κάναμε. Γι' αυτό, το χρέος δεν μεταβλήθηκε, έμεινε σε ονομαστικά επίπεδα, σε ύψος από 312 δισεκατομμύρια έως 326 δισεκατομμύρια, μέχρι και που έπεσε - για λόγους που δεν έχουν ιδιαίτερη σημασία και είναι μικρό το ποσό και δεν το λέω υπέρ ΣΥΡΙΖΑ και ΑΝΕΛ - διότι επιστρέψαμε τα 11 δισεκατομμύρια και έπεσε το χρέος επειδή εξυπηρετήθηκε ένα κομμάτι των εντόκων στα 300 δισεκατομμύρια φέτος. Όμως, συγχρόνως, όλα αυτά τα χρόνια καταφέραμε να φθάσουμε σε αυτήν την καταστροφή των τραπεζών, που ανέλυσα τώρα, και στην ανικανότητα της κυβέρνησης να πει την αλήθεια ότι δεν υπήρχε κανένας εθελοντισμός. Κι η εξεταστική των μνημονίων - κι εδώ θα κάνω μια μικρή παρένθεση - έχει πάρα πολύ μεγάλη σημασία. Δεν είναι το ζήτημα αν κουρέψαμε σωστά ή λάθος κάτι, αν «κουρέψαμε» όσα έπρεπε, αλλά έχει σημασία και ο τρόπος. Έχει σημασία η διαδικασία, για εμάς που ξέρουμε να ψάχνουμε και να κάνουμε τις σωστές ερωτήσεις, δηλαδή πώς και γιατί κουρεύτηκε αυτό και γιατί αφέθηκε ακούρευτο ένα άλλο ποσό, το οποίο έρχεται και πληρώνεται στο άρτιο, σήμερα που μιλάμε και λήγουν κάθε μήνα διάφορα ακούρευτα ομόλογα. Άρα, καταστρέφουμε τις τράπεζες. Επειδή άκουσα στην ομιλία του κ. Σταϊκούρα - δεν έχω τίποτα με τον κ. Σταϊκούρα, είμαστε και φίλοι - για την Finansbank θα έρθω και σε αυτό το θέμα. Φτάσαμε το καταθέτω κι αυτό, είναι πολύ σημαντικό - στο ότι το 2014 μας παρέδωσαν 78 δισεκατομμύρια κόκκινα δάνεια, προσωπικά, καταναλωτικά και επιχειρηματικά. Θέλετε από το 2009, τα οποία ήταν 22 δισεκατομμύρια; Θέλετε από το 2008, τα οποία ήταν 13 δισεκατομμύρια; Ας πάρουμε από το 2009. Από το 2009, από τα 22 δισεκατομμύρια στα 78 δισεκατομμύρια, είναι 53 δισεκατομμύρια αυξημένα κόκκινα δάνεια, το οποίο προσθέστε στο κούρεμα. Αυτό διέλυσε το ενεργητικό των τραπεζών και δανειστήκαμε για να συμπληρώσουμε το ενεργητικό, αλλά χάθηκε και η εμπιστοσύνη στις τράπεζες. Συγχρόνως, έγιναν αναλήψεις πάνω από 130 δισεκατομμύρια ευρώ όλα αυτά τα χρόνια και διαλύθηκε η πίστη στην Ελλάδα. Η ανεργία, το κλείσιμο των επιχειρήσεων, τα κόκκινα δάνεια, τα 23 δισεκατομμύρια «ανεπίδεκτα είσπραξης». Αυτός είναι ένας άλλος εξαιρετικός ορισμός. «Ανεπίδεκτα είσπραξης», κύριε Υπουργέ, τα είχε πει ο κ. Στουρνάρας. Δηλαδή, έχουμε 23 δισεκατομμύρια επιχειρηματικά δάνεια, τα οποία δεν θα εισπραχθούν ποτέ, και το συζητάμε και κοιταζόμαστε. Δεν υπάρχει ένας διαχειριστικός ή ένας εκκαθαριστικός έλεγχος; Ποια είναι τα 23 δισεκατομμύρια «ανεπίδεκτα είσπραξης»; Όχι τα κόκκινα, αυτά δεν θα εισπραχθούν ποτέ. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ένα άλλο κομμάτι. Συνενώθηκαν πάρα πολλές τράπεζες σε «καλές» ή «κακές», απορροφήθηκαν - καλώς και ορθώς απορροφήθηκαν, για να εξυγιανθεί το σύστημα - και ανακεφαλαιοποιήθηκαν, αν θέλετε, με πολλούς τρόπους σωστούς και λάθος. Έπρεπε να ανακεφαλαιοποιηθούν οι μικρές συνεταιριστικές. Όλα τα χρήματα δόθηκαν για να εξυγιανθούν οι τράπεζες. Επιμένω στις τράπεζες. Έχω συγκεκριμένο λόγο για αυτό. Πώς, όμως, αυτά τα «κόκκινα» δάνεια θα μπορούσαν ποτέ, μαζί με την καταστροφή της οικονομίας να φέρουν ανάπτυξη; Δεν θα μπορούσαν ποτέ να φέρουν την ανάπτυξη. Κι έρχεται μία Κυβέρνηση ΣΥΡΙΖΑ και Ανεξαρτήτων Ελλήνων, η οποία παίρνει όλη αυτή την καυτή μπάλα και έπρεπε να τη διαχειριστεί φέτος τον Φεβρουάριο που πήραμε την Κυβέρνηση. Είχαμε συγχρόνως την τεχνητή επέκταση της χρήσης των ομολόγων. Είχαμε να διαχειριστούμε ένα νέο μνημόνιο, που μας πίεζαν να το υλοποιήσουμε. Σε αυτό το σημείο, είναι εξαιρετικό να πούμε ότι υπήρχε προσυμφωνία για το μνημόνιο. Στις σελίδες 11 και 12 στην εισήγησή μου - θα την αφήσω - έχω τους πίνακες και δείχνω ότι από τον Ιούνιο του 2014 το Διεθνές Νομισματικό Ταμείο, χωρίς καμμία ένσταση της Ελλάδος και της Κυβέρνησης τότε, είχε πει ότι τα μέτρα 2015-2016 είναι - τα έχω αθροίσει εγώ -5,7 δισεκατομμύρια. Αυτά τα έλεγαν τον Ιούνιο του 2014. Αυτά τα νέα μέτρα θα ήταν χωρίς μνημόνιο. Υποτίθεται ότι η σύμβαση και το μνημόνιο έληγε τον Δεκέμβρη του 2014. Συγχρόνως, είχαμε κι άλλα κοψίματα από επιδοτήσεις και από κοινωνικές εισφορές, άλλα 2.300.000.000. Το σύνολο είναι 8.066.000.000 ευρώ. Αυτά τα μέτρα δεν ήταν σε κανένα e - mail Χαρδούβελη. Αυτά ήταν σε έκθεση του Διεθνούς Νομισματικού Ταμείου, το οποίο είχε επικοινωνήσει και με την ελληνική Κυβέρνηση. Συγχρόνως, η ελληνική Κυβέρνηση τι μας έλεγε; Τι πιάσαμε δηλαδή εμείς στα χέρια μας; Αυτό το πιάσαμε. Δεν το είδαμε εκείνη τη στιγμή. Κακώς δεν είχαμε δει και τη σύμβαση και τη συμφωνία; Κακώς. Πιάσαμε όμως και την υπόσχεση ότι υπήρχε μία διαπραγμάτευση, η οποία θα έφερνε μία άλλη ευτυχία. Διότι είχαμε ζήσει τεράστιες ευτυχίες πέντε χρόνια. Η επόμενη ευτυχία ποια ήταν; Ήταν η προληπτική πιστωτική γραμμή. Δεν καταλάβαινε κανείς που δεν είναι της δουλειάς, τι σημαίνει αυτό. Σου έλεγε θα έχω ένα «μαξιλάρι». Εγώ δεν ξέρω τσάμπα μαξιλάρια δισεκατομμυρίων στη δική μας δουλειά. Στα αγγλοσαξονικά λέμε «δεν υπάρχει δωρεάν γεύμα». Στις σελίδες 9 και 10 στην εισήγησή μου δείχνω τα κομμάτια των προληπτικών γραμμών του ESM και του Διεθνούς Νομισματικού Ταμείου, τα οποία έχουν προαπαιτούμενο μνημόνιο, προαπαιτούμενη σχέση με το Διεθνές Νομισματικό Ταμείο, δανειακή, για να σου δώσουν το τζάμπα «μαξιλάρι» το καλό, το ωραίο, χωρίς μνημόνιο, και αυστηρότατη εποπτεία. Άρα, όλα αυτά είχαν προσυμφωνηθεί και ήταν - αν θέλετε - ενδεχόμενες λύσεις από τον Φεβρουάριο και μετά. Εμείς δεν πήραμε αυτή τη λύση. Διότι το μνημόνιο που μας δώσανε ήταν μνημόνιο μέχρι τον Νοέμβριο, το οποίο είχε τα ίδια μέτρα με αυτά που αναγκαζόμαστε να πάρουμε τώρα, για να κλείσουμε τις τρύπες της προηγούμενης κυβέρνησης και λίγες που δημιουργήθηκαν φέτος - πρέπει να είμαστε και ειλικρινείς, δημιουργήθηκαν και φέτος προβλήματα στην ελληνική οικονομία, όχι τόσο μεγάλα όμως - αλλά συγχρόνως, έπρεπε να πούμε στους εταίρους - επειδή, αν θέλετε και το κράτος πρέπει να έχει και μία συνέχεια σε ορισμένα πράγματα - «ναι, εμείς έχουμε χρηματοδοτικές ανάγκες πενήντα τέσσερα δισεκατομμύρια για τρία χρόνια. Εάν μου δώσεις χρήματα μέχρι τον Νοέμβριο με μέτρα πεντέμισι δισεκατομμυρίων, τον Νοέμβριο θα θέλω άλλη συμφωνία, άλλα μέτρα, άλλο μνημόνιο». Οπότε, πολύ καλά έκανε η Κυβέρνηση και πήρε ένα πακέτο για να καλύψει χρηματοδοτικές ανάγκες τριετίας πενήντα τεσσάρων δισεκατομμυρίων, τα οποία είναι υποχρεώσεις γεννημένες από τις προηγούμενες κυβερνήσεις. Είναι όλα μνημονιακά δάνεια. Ναι, τα πήραμε με 1% επιτόκιο. Εγώ δεν λέω, κύριε Υπουργέ, ότι θα τα πάρουμε με 1% επιτόκιο, διότι προσέχοντας τα ομόλογα που έβγαλε ο ESM το τελευταίο δίμηνο είναι από 1,6% έως 1,825% τα εικοσαετή και τα σαραντακονταετή. Άρα, θα μας έρθει κάτι παραπάνω. Και πάλι, αν είναι αυτά που θα μας δώσουν - επειδή όμως τα ποσά είναι τα ίδια, θα έρθουν σε εμάς - αυτό το κόστος είναι σαφώς μικρότερο του 4% του 4,25% που είχαμε για τα τρία χρόνια. Άρα, έχουμε κάνει ένα πολύ ωραίο και πολύ καλό «κούρεμα» σε αυτό το μνημονιακό χρέος της τριετίας. Αυτή είναι μία σαφέστατη επιτυχία. Συγχρόνως, όταν πρακτικά τα μέτρα των προηγούμενων κυβερνήσεων είχαν ύψος 58,6 δισεκατομμυρίων - είναι στην παρουσίασή μου στη σελίδα 21- είναι μετρημένα κουκιά. Ήταν μέτρα 58,6 δισεκατομμυρίων. Δεν λέμε ποσοστά του ΑΕΠ. Το ΑΕΠ αυτόματα έπεσε. Τα μέτρα, όμως, είναι δημοσιονομικά. Κόβεις δαπάνες ή κόβεις οριζόντια έξοδα. Μέτρα 58,6 δισεκατομμυρίων, από τα οποία τα 2/3 ήταν του ΠΑΣΟΚ και το 1/3 ήταν της Νέας Δημοκρατίας, ήταν μέτρα για τα οποία κανείς δεν ζήτησε συγγνώμη. Είπαν όλοι «πρέπει να τα πάρουμε». Εντάξει. Εμείς τι πρέπει να διαχειριστούμε τώρα; Πού θα βρίσκαμε εμείς τα χρήματα; Στη δραχμή δεν θα πηγαίναμε. Τέτοια εντολή δεν είχαμε από κανέναν και για κανέναν λόγο. Τι θα λέγαμε στις οικογένειες μας; Θα λέγαμε ότι θα πάμε στη δραχμή για να βρούμε τα πενήντα τέσσερα δισεκατομμύρια της τριετίας ή τα υπόλοιπα τριακόσια που έχουμε να πληρώσουμε; Αν δεν είναι τριακόσια, είναι διακόσια πενήντα τρία. Όχι, έπρεπε να φέρουμε μία συμφωνία για να εξυγιάνουμε τις τράπεζες. Στο σημείο αυτό, θα μιλήσω στον φίλο μου τον Χρήστο Σταϊκούρα για τις τράπεζες. Κι έρχομαι πάλι στο θέμα με τις τράπεζες, γιατί είναι βασικό ζήτημα στην οικονομία οι τράπεζες. Εθνική Τράπεζα: Θα πούμε και για το Ταμείο Χρηματοπιστωτικής Σταθερότητας και την αξία των μετοχών. Όλα τα στοιχεία είναι δημόσια. Τα τελευταία πέντε χρόνια η μετοχή της τράπεζας Finance Bank είναι σταθερή. Εδώ, στον πίνακα, ανεβαίνει, είναι σε τουρκική λίρα. Το τύπωσα από το Blumberg τώρα πριν κατέβω, γιατί άκουσα τον Χρήστο. Ανέβηκε όταν προκηρύχθηκαν εκλογές. Ξέρετε γιατί; Διότι ήταν σίγουροι ότι θα πρέπει να πουληθεί η τράπεζα και αγοράζαν όλοι μετοχές και ανέβασαν την τιμή της Finance Bank. Η μετοχή της την πενταετία είναι σταθερή, κανένα peak. Όμως, ελάτε τώρα να δούμε τι έκανε η Εθνική Τράπεζα, η εξαιρετική διαχείριση του κ. Τουρκολιά της Νέας Δημοκρατίας και του ΠΑΣΟΚ. Θέλετε να δούμε όταν ήταν εισηγμένη στην Αμερική και είναι ακόμη; Αυτός είναι ο πίνακας της πενταετίας. Την επιτυχία από το 2012 και μετά τη βλέπετε, έτσι; Από τα σχεδόν 100 δολάρια έχει πέσει στο μηδέν. Αυτή είναι η επιτυχία της διοίκησης της Εθνικής. Μιλάτε σε εμάς για απαξίωση στο πεντάμηνο, όταν έχεις ανοιχτά βιβλία και ξέρουμε τι σημαίνει book building, που έρχεται ο άλλος να σε κοπανήσει, επειδή ήδη έχει χάσει 15 δισεκατομμύρια; Και θα πούμε ακριβώς από το ΤΧΣ πόσα έχει χάσει. Αυτή είναι η μετοχή της Εθνικής, κυρίες και κύριοι, στην Αμερική. Θέλετε και στην Ελλάδα; Θα σας πω και για την Ελλάδα. Δεν είναι τυχαίο. Είναι η ίδια εικόνα. Η «εξαιρετική» πορεία της Εθνικής Τράπεζας, που φταίμε εμείς που έχασε την αξία της προχθές που είχαμε book building για να μην πάμε σε «BBRD» και για να μην πάμε σε κούρεμα καταθέσεων το Γενάρη. Πάλι στριμωγμένη η Κυβέρνηση ΣΥΡΙΖΑ και ΑΝΕΛ. Αυτή είναι η μετοχή από τα 30 ευρώ στο μηδέν 2011 με 2015, δολάριο 2011 με 2015, τουρκική λίρα και δολάριο πάλι η Εθνική εδώ 2011 με 2015. Καταστροφή. Success story! Το καταθέτω στα Πρακτικά. Αυτό είναι το success story! [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μην πούμε τώρα και για τις άλλες τράπεζες. Έπιασα αυτή, γιατί την ανέφερε ο Χρήστος. Διότι εδώ είναι άλλο το να λαϊκίζεις και άλλο το να ξέρεις πώς γίνεται η δουλειά. Η δουλειά, επειδή κανείς δεν σου χαρίζει λεφτά, θα έρθει να σε διαλύσει, θα σου πιει το αίμα. Πώς θα σου πιει το αίμα; Λοιπόν: Ταμείο Χρηματοπιστωτικής Σταθερότητας, η αξιότιμη κ. Σακελλαρίου στις 26 Μαρτίου του 2015 μας λέει ότι έχουμε πάρει 48.200 για τις τράπεζες, ότι έχουμε χρησιμοποιήσει 39.952, από αυτά 37.267 σε ομόλογα και μετρητά 2,5 δισεκατομμύρια. Θα φτάσουμε σε αυτό τώρα, γιατί εδώ έχουμε ευθύνες. Άποψή μου. Είχαμε 39 και 40 δισεκατομμύρια ομόλογα για να ανακεφαλαιοποιήσουμε τις τράπεζές μας και πήραμε 2,5 δισεκατομμύρια μετρητά. Δεν χρησιμοποιήσαμε τα ομόλογα, που ήδη δανειζόμασταν με τόκο από τον EFSF, και χρησιμοποιήσαμε μετρητά. Αυτό είναι που καταθέτω πρώτο στα Πρακτικά και θα είναι και ένα από τα πειστήρια της εξέτασης. Θα τα πω όλα, αλλά θα αφήσω ένα - ένα τα χαρτιά. Πάμε παρακάτω κι ερχόμαστε στην αξία των μετοχών των τραπεζών το 2012, απαξίωση μετοχών χαρτοφυλακίου ΤΧΣ 5,4 δισεκατομμύρια. Εξαιρετική επιτυχία του 2012. Χρήση 2011 το 2012. Χρήση 2013: 5.607. Χρήση 2014: 9.616. Σούμα: 25 δισεκατομμύρια. Μας δώσανε από το ΤΧΣ απαξιωμένες μετοχές χαρτοφυλάκιο 25 δισεκατομμύρια. Το Φλεβάρη πήραμε 25 δισεκατομμύρια μείον. Και έρχεται και μας λέει στην έκθεση στις 2 Ιουλίου 2015- τα έχω σημειώσει, απλώς έχω κάνει τις προσθέσεις επάνω για να μην ψάχνει κάποιος όλα τα χαρτιά - ότι την 31η Μαρτίου η αγοραία αξία των χαρτοφυλακίων του ταμείου στις τέσσερις συστημικές τράπεζες ανήλθε στα 6,6 δισεκατομμύρια - έχουμε πάρει 49 και ήταν 6,6 το Μάρτιο, πριν επτά μήνες - έναντι 11,6 στις 31 Δεκεμβρίου 2014. Παραδέχονται στις 31 Δεκεμβρίου χαρτοφυλάκιο 11,6 από 49. Κάντε μια αφαίρεση. Πόσα χάσανε οι προηγούμενοι; Τριάντα και. Δεν τα λέω, εγώ. Η κ. Σακελλαρίου τα λέει, η οποία έφυγε και η οποία ήτανε υπάλληλος, και εδώ είναι αναλυτικά χρονιά - χρονιά το κλείσιμο και η απαξίωση των μετοχών, τα αρνητικά σε παρενθέσεις. Το καταθέτω. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι πρέπει να συζητήσουμε τώρα; Ότι τα μη εξυπηρετούμενα δάνεια είναι μια τροχοπέδη στην ανάπτυξη της οικονομίας; Ναι, έχουμε πει ότι δεσμεύονται κεφάλαια, διότι η τράπεζα φοβάται ότι θα τα χάσει και δεν τα βγάζει στη ρευστότητα. Τι πρέπει να κάνουμε τώρα; Γιατί κάνουμε έναν προϋπολογισμό, ο οποίος, ναι, δεν είναι μνημόσυνο; Είμαι κατά του μνημοσύνου, δεν μπορώ όμως να ακούω πράγματα τα οποία για μένα είναι σαφείς ανακρίβειες και πρέπει να καταθέτουμε την αλήθεια, να τη διαβάσει όποιος θέλει να τη διαβάσει. Το χρέος θα πρέπει να αναδιαρθρωθεί με τρόπο τέτοιο ώστε το κόστος της εξυπηρέτησής του να είναι χαμηλό. Εδώ πρέπει να πούμε, επίσης, ότι τα δάνεια που πήραμε για το επιτυχημένο PSI δεν έχουν όλα περίοδο χάριτος. Τα πληρώνουμε και τώρα που μιλάμε. Όποιος διαβάσει τη σύμβαση και δει πίσω τις πληρωμές, θα δει ότι κάποια έχουν από το '22 και μετά, κάποια κομμάτια δεν έχουν από το '22, τα πληρώνουμε ακόμα και τώρα. Αυτό τι σημαίνει; Ότι η εξυπηρέτηση του χρέους είναι μια σαφής υποχρέωση, η οποία πρέπει να ελαφρύνει το ελληνικό δημόσιο. Είπαμε ότι τα μέτρα που είχαν ήδη προαποφασίσει από το ΔΝΤ ήταν 8 δισεκατομμύρια, με 12,6 δισεκατομμύρια financial gap το 2015. Εμείς παίρνουμε τα μέτρα - σχεδόν έξι - αυτά για τα δύο χρόνια, καλύπτουμε το χρέος. Να πούμε πάλι για τα πλεονάσματα; Πάλι τα ίδια; Για το 4,5% με το μισό; Πάλι τα ίδια; Πάλι τα 8 με 9 δισεκατομμύρια τον χρόνο, τα 10 δισεκατομμύρια πλεόνασμα για να καλύπτω τους τόκους σχεδόν ισόποσα, τα οποία τα φέραμε στο 1/3 και μένει δημοσιονομικό κενό να κινηθούμε; Να θυμίσω εδώ ότι τον Μάρτιο έχουμε μνημονιακή συμβατική υποχρέωση να φέρουμε αναπτυξιακό πρόγραμμα. Εκεί πρέπει να ελεγχθούμε όλοι, ως τριακόσιοι Βουλευτές, όχι ως Κυβέρνηση ΣΥΡΙΖΑ και Ανεξαρτήτων Ελλήνων. Θα ελεγχθούμε όλοι. Θα φέρουμε πρόγραμμα στο τραπέζι, στους εταίρους, οι οποίοι μας έδωσαν τα χρήματα, θα κάνουν το review τον Γενάρη, θα φέρουμε όλα τα προαπαιτούμενα ή ό,τι χρειαστεί να κάνουμε και θα φέρουμε το πρόγραμμα το οποίο θα φέρει μια καλύτερη μέρα για την επόμενη τριετία για την Ελλάδα, μια ανάπτυξη; Και εδώ θα πω στο ένα σημείο - και θα πιάσω λίγο και το ασφαλιστικό, για να μην φάω όλον τον χρόνο, είναι πάρα πολλά τα ζητήματα - ότι σήμερα είχαμε την τύχη να μιλήσουμε στην Επιτροπή των Ευρωπαϊκών Υποθέσεων με τον Πρόεδρο του Λουξεμβούργου, ο οποίος είναι και Πρόεδρος της αντίστοιχης επιτροπής για θέματα εργασιακά. Τέθηκε το θέμα του κοινωνικού συμβολαίου και κατά πόσο οι Υπουργοί Εργασίας θα πρέπει όλοι μαζί να συνεννοούνται στην Ευρωζώνη και συγχρόνως να έχουν μια επιτροπή αντίστοιχη της Οικονομικής Επιτροπής του ECOFIN, έτσι ώστε τα εργασιακά να πηγαίνουν και να συναντάνε κάποια στιγμή και τα οικονομικά, διότι οι οικονομολόγοι θέλουν να κόβουν έξοδα και οι άλλοι θέλουν να δίνουν μισθούς. Υπήρχε μια τέτοια - όπως υπάρχει και σε εταιρείες - κόντρα. Πρακτικά, στη δική μου εισήγηση - συμφώνησε απόλυτα και ο Λουξεμβούργιος Υπουργός και μετά το αναλύσαμε και κατ' ιδίαν - είπα το εξής: Η Ελλάδα έχει κάνει πολλά λάθη. Ένα από τα βασικότερά της λάθη ήταν η διαχείριση των αποθεματικών. Σαράντα χρόνια βάζαμε 20 δισεκατομμύρια τον χρόνο με 0%. Δεν το ήξερε καν, δεν το είχε στο μυαλό του, με κοιτούσε έτσι. Μου λέει: «Αλήθεια»; «Ναι», του λέω, «αυτό κάναμε». Μου λέει: «Πώς το κάνατε»; Λέω: «Πιθανόν το κάναμε και καλά. εσείς», λέω, «δεν ξέρω τι κάνατε». Μου λέει: «Άλλοι έχουν χάσει λεφτά. Οι Νορβηγοί χάνουν λεφτά». «Ναι», του λέω, «οι Νορβηγοί χάνουν λεφτά, αλλά εδώ πέρα δεν πρέπει να αποφασίσουμε όλοι μαζί, αν θέλουμε να είμαστε ανταγωνιστικοί ή να βάλουμε ένα μοντέλο διαχείρισης των αποθεματικών των ταμείων; Ποιος θα τα διαχειρίζεται; Με ποιον τρόπο; Με ποιο ρίσκο; Όταν ο Βορράς έχει αρνητικά επιτόκια και δεν βγαίνουν οι συντάξεις για τα επόμενα είκοσι πέντε χρόνια» - μην το αναλύσω τώρα, το κατάλαβε, συμφώνησε - του λέω, «εσείς τι κάνετε; Θα πάτε σε ρισκοβόρες επενδύσεις; Θα πιθανολογήσετε να χάσετε λεφτά; Λέτε την αλήθεια στον λαό τον δικό σας, ότι εγώ βάζω τα χρήματά μου σε ρισκοβόρα επένδυση για να έχω μεγαλύτερη απόδοση, για να μπορούν να βγαίνουν τα χρήματα να δίνω συντάξεις τα επόμενα είκοσι χρόνια, αλλά υπάρχει κι ένα ρίσκο να χάσω τα λεφτά μου; Το έχετε πει στον λαό»; Μου λέει: «Όχι». Λέω: «Δεν πρέπει να το πείτε ή κι εμείς όταν χρειαστεί να το κάνουμε»; Μου λέει: «Ναι». Πού καταλήγουμε; Ότι η Ευρώπη αυτήν τη στιγμή εργάζεται και πρέπει να εργαστεί προς αυτήν την κατεύθυνση: Όταν φτιάξει το ασφαλιστικό, το οποίο ενέχει πολύ μεγάλο κομμάτι κοινωνικό, συγχρόνως πρέπει να παντρευτεί και με το καθαρά χρηματοοικονομικό. Διότι εάν δεν παντρευτεί με το καθαρά χρηματοοικονομικό κομμάτι, τότε θα έρθουμε μπροστά σε τεράστιες εκπλήξεις. Αυτές οι εκπλήξεις θα μας φέρουν σε οικονομική δυσπραγία. Δεν θα έχουμε χρήματα, όχι επειδή δεν θα έχουμε μόνο εισφορές, αλλά διότι θα έχουν χαθεί τα χρήματα από τα αποθεματικά ή θα έχει απομειωθεί στο μηδέν η αξία τους. Εδώ θα πρέπει να δει η Κυβέρνηση τον επόμενο χρόνο σε αυτές τις συναντήσεις πώς θα φέρει, αν θέλετε, αυτό το θέμα και ταυτόχρονα να υπάρξει μια ομόνοια στην Ευρώπη και μια συμφωνία. Διότι, όπως συμφωνήσαμε, η ανάπτυξη στην Ευρώπη πρέπει να έχει πολλές ταχύτητες. Το είπε ο κ. Γιούνκερ. Δεν θα συμφωνήσω απόλυτα μαζί του. Όπως εξήγησα, όμως, όταν έχεις ένα index και σου βάζει τη Μαλαισία, τη Σιγκαπούρη, την Ελλάδα, τη Γαλλία και την Ακτή Ελεφαντοστού και λέει ότι η Ελλάδα είναι 89 «και η Σιγκαπούρη 5» και συγκρίνομαι εγώ με τη Σιγκαπούρη ή η Γερμανία με τη Σιγκαπούρη και παίρνω μέτρα εγώ για να γίνω ανταγωνιστικός σε μια κλίμακα η οποία it doesn't make sense, δηλαδή δεν έχει καμμία σχέση, δεν μπορεί να είμαι με εκατόν είκοσι πέντε χώρες. Το κατάλαβε και συμφώνησε. Του λέω: «Να το αλλάξουμε»; Δεν απάντησε ναι ή όχι. Εγώ πρέπει να ανταγωνιστώ τον Νότο, πρέπει να ανταγωνιστώ τα Βαλκάνια. Έχω άλλα ανταγωνιστικά πλεονεκτήματα, έχω άλλη κατάσταση, έχω άλλη κοινωνική σχέση με τους εταίρους τους κοινωνικούς, με τους φορείς, με τους μισθούς. Δεν μπορώ να ανταγωνιστώ την Ευρώπη και δεν είναι ο ρόλος μου αυτός. Δεν είναι ο ρόλος μου και δεν ήταν ο ρόλος μου ποτέ να ανταγωνιστώ την Ευρώπη αυτή καθαυτή ή τις χώρες της Ευρώπης. Συγχρόνως, εφόσον δεν υπάρχει καμμία πιστωτική επέκταση και καμμία ανάπτυξη στην Ευρώπη, δεν δημιουργούνται θέσεις εργασίας. Αυτήν τη στιγμή που μιλάμε ό,τι προϋπολογισμός και να γίνει, σε όποια χώρα της Ευρώπης, έχει ένα μεγάλο ρίσκο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Ο μόνος λόγος που βρίσκουν ότι δεν πάει καλά η Ευρώπη είναι η Κίνα. Συμφώνησα και σε αυτό. Μου λέει: «Φταίει η Κίνα για όλα; Είναι πολύ ωραίο να δείχνουμε κάποιον ότι φταίει, ότι δεν έχει ανάπτυξη η Κίνα, άρα δεν πάει καλά η οικονομία μας, αλλά αυτό δεν πρέπει να το λύσουμε, διότι δεν είναι μόνο δικός μας πελάτης, το ισοζύγιό μας η Κίνα»; Μου λέει, «ναι». Τι θα κάνουμε εμείς; Τι θα κάνει το πακέτο Γιούνκερ; Θα φτιάξουμε εργασίες και εργάτες για να ανταγωνιστούμε εξαγωγικά μεταξύ μας, για να εξάγουμε πάλι στην Κίνα που έχει ύφεση; Όχι. Πρέπει να δούμε ένα άλλο μοντέλο ανάπτυξης στην Ευρώπη και θα πρέπει να το βάλουμε κάτω. Πρέπει να αναφέρουμε ότι οι τελευταίες μελέτες στην Αμερική λένε το εξής: Η μετανάστευση αυξάνει την ανεργία. Θα το πω με απλά λόγια. Γιατί; Διότι οι μεταναστευτικές ροές έχουν ανταγωνιστικούς μισθούς τους χαμηλότερους στο επίπεδο, τους πιο φτωχούς και ρίχνουν όλο το επίπεδο της οικονομίας και τη μέση τάξη. Υπάρχουν πάρα πολλές μελέτες. Αυτό θα συμβεί και στην Ευρώπη. Και εδώ τι θα γίνει; Θα φτωχοποιηθούν και άλλο πιθανόν οι Ευρωπαίοι. Εμείς πρέπει να πάρουμε κάποια μέτρα ως Ευρώπη. Η ένταξη των μεταναστών στην οικονομία είναι τεράστια ευθύνη, αλλά έχει και τεράστιο οικονομικό κόστος. Όταν ο γερμανός υπολογίζει σχεδόν 13 χιλιάδες ευρώ το άτομο το κόστος ένταξής του και προϋπολογίζει 13-18 δισεκατομμύρια στον προϋπολογισμό και προϋπολογίζει φέτος έλλειμμα λόγω των μεταναστών, η Ελλάδα τι κάνει; Χτίζει τοίχους και Αμυγδαλέζες; Εμείς πρέπει, όχι μόνο να πάρουμε χρήματα να τους εντάξουμε, αλλά να δούμε πόσο ανταγωνιστικά θα μπουν πιθανόν και να ενταχθούν στην ελληνική οικονομία. Σας ευχαριστώ πάρα πολύ.
Ευχαριστούμε. Φθάνουμε στον τελευταίο γενικό εισηγητή, τον κ. Μάριο Γεωργιάδη από την Ένωση Κεντρώων, τον οποίο καλώ να έλθει στο Βήμα και μετά θα συνεννοηθούμε για τα υπόλοιπα. Κύριε Γεωργιάδη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, αγαπητοί συνάδελφοι, καλησπέρα σας. Δυστυχώς, για άλλη μια φορά άδεια η Αίθουσα. Μιλάνε οι γενικοί εισηγητές των κομμάτων και βλέπουμε περίπου γύρω στους είκοσι συναδέλφους να μας παρακολουθούν. Ελπίζω ο κόσμος που είναι στα σπίτια να ακούσει όλα αυτά που λέμε και να έχει άποψη. Σε συνέχεια της πολύωρης και άνευ ουσίας σύσκεψης των πολιτικών Αρχηγών, η ανάγκη για σύγκληση Οικουμενικής Κυβέρνησης είναι πιο επιτακτική από ποτέ. Χρειαζόμαστε τεχνοκράτες και έναν Υπουργό ευρωπαϊκών προδιαγραφών. Οπότε, για άλλη μια φορά δεν θα είμαι ευχάριστος για κανέναν από εσάς μέσα σε αυτήν την Αίθουσα.
Είχαμε τον Παπαδήμο.
Είδαμε ποιοι κυβερνούν όλα αυτά τα χρόνια, μπορούμε να βάλουμε τον Παπαδήμο, μπορούν να βάλουμε τον Στουρνάρα, όποιον θέλετε να προτείνετε μπορούμε να τον βάλουμε.
Μια από τα ίδια.
Συμφωνώ μαζί σας, μια από τα ίδια. Εμείς θεωρούμε ότι θα πρέπει να υπάρχει μια Οικουμενική Κυβέρνηση με τεχνοκράτες. Τώρα, από εκεί και πέρα, εσείς μπορεί να θέλετε να συνεχίσετε στην ίδια πολιτική όλων αυτών των ετών, γιατί ίσως σας συμφέρει. Κυρίες και κύριοι της Κυβερνήσεως, προφανώς είστε πανικόβλητοι. Έχετε εγκλωβιστεί στη δημαγωγία και τον λαϊκισμό, που ακολουθείτε τυφλά όλα αυτά τα χρόνια. Και έρχεστε και να με επαληθεύσετε με όλα αυτά που είπατε αυτήν τη στιγμή. Καλλιεργείτε μια πολεμική ρητορική και απευθύνεστε στα ταπεινότερα ένστικτα των ψηφοφόρων σας. Στοχεύετε το στομάχι τους και όχι το μυαλό τους. Μετατρέψατε τη δημοκρατία στο όνομα των πολιτών σε οχλοκρατία στο όνομα του λαού. Και αυτός τώρα ο αγανακτισμένος όχλος, που είναι δικό σας δημιούργημα, θα σας τιμωρήσει και στα λόγια και στις πράξεις. Υποσχεθήκατε περισσότερο κράτος, περισσότερα ρουσφέτια, περισσότερες αυξήσεις και προνόμια και όλα αυτά χωρίς κόπους και βάσανα. Και τώρα εσείς, που μέχρι σήμερα στέκεστε υπόδειγμα ανευθυνότητας και δημαγωγίας, καλείτε εμάς να αναλάβουμε τις δικές σας ευθύνες. Και όχι μόνο αυτό, αλλά μας αποκαλείτε και ανεύθυνους μέσω του πρόσφατου διαγγέλματος του Πρωθυπουργού. Αυτή είναι η πορεία σας. Έτσι θα κλείσετε τον πολιτικό σας ιστορικό κύκλο. Έτσι θα σας καταγράψει η ιστορία. Σαν τους πολιτικούς που ξεκίνησαν από τη δημαγωγία, πέρασαν στην ανευθυνότητα και κατέληξαν στον εξευτελισμό. Αν πιστεύετε ότι εμείς - γιατί και η Χρυσή Αυγή αναφέρθηκε - θα είμαστε άλλο ένα δεκανίκι και - όπως το λέει καλύτερα ο Πρόεδρος της Ένωσης Κεντρώων - άλλη μια τσόντα σε αυτήν την πορεία σας γι' αυτήν τη χώρα, πλανάσθε πλάνην οικτρά, κύριοι. Ας μιλήσουμε λίγο πιο συγκεκριμένα. Σε μια χώρα που η παραγωγή και το ΑΕΠ πέφτουν στον γκρεμό με σταθερά επιταχυνόμενους ρυθμούς, χρειαζόμαστε άμεσα δραστικές λύσεις. Όλοι θα είμαστε χαρούμενοι, αν μπορούμε να δίνουμε υπέρογκους, τεράστιους μισθούς και συντάξεις. Δεν είμαστε σαδιστές ούτε αποξενωμένοι από τα προβλήματα των τάξεων που υποφέρουν αυτήν τη στιγμή. Αλλά δυστυχώς, αν συνεχίσουμε να πληρώνουμε τις κρατικές παροχές με δανεικά, τόσο το Grexit όσο και η διεθνής απομόνωση δεν θα αργήσουν να έρθουν. Ήδη έχουν κάνει την παρουσία τους αισθητή. Αυτήν τη στιγμή που μιλάμε είμαστε η πρώτη χώρα παγκοσμίως στον αποπληθωρισμό, με δείκτη-0,9%. Τα προϊόντα, δηλαδή, και οι υπηρεσίες φθηναίνουν, αλλά για τους πολίτες εξακολουθούν να φαίνονται ακριβά και αυτό πολύ απλά διότι ο ρυθμός πτώσης των εισοδημάτων είναι μεγαλύτερος από αυτόν του πληθωρισμού. Και για να το πω πιο απλά: Είμαστε ένα μπαλόνι που ξεφουσκώνει επικίνδυνα και δεν γνωρίζει κανένας τις συνέπειές του. Και συνεχίζουμε. Είμαστε μέσα στις πέντε χειρότερες χώρες στον κόσμο στους δείκτες ανεργίας και κρατικών εξόδων, σε σχέση με το ΑΕΠ και αγνοείτε παντελώς τους αριθμούς. Και διατυμπανίζετε παντού ότι χρειαζόμαστε περισσότερες προσλήψεις δημοσίων υπαλλήλων, ακόμη και σήμερα που μιλάμε. Περισσότερες προσλήψεις, περισσότερα κρατικά έξοδα, περισσότερα δάνεια, περισσότεροι φόροι. Αυτό είναι το οικονομικό σας μοντέλο και φαίνεται ξεκάθαρα μέσα από τον προϋπολογισμό για το 2016 που έχουμε στα χέρια μας αυτήν τη στιγμή. Μηδενίσατε την αξία των τραπεζικών ιδρυμάτων και τις σπρώχνετε σε ξένους επενδυτές και, για να χρησιμοποιήσω τη δική σας ορολογία, ξεπουλάτε τις τράπεζες στους ξένους. Σας λέγαμε ότι οι τράπεζες δεν είναι σχολεία για να κάνετε κατάληψη πέντε μέρες και όποτε θέλετε να τις ξανανοίγετε, χωρίς καμμία συνέπεια. Δεν μας ακούγατε. Αυτό ξέρατε τόσα χρόνια να κάνετε, αυτό συνεχίζετε και κάνετε. Καταλήψεις και κομματικές συνελεύσεις ξέρατε να κάνετε στα σχολεία και στα πανεπιστήμια. Δυστυχώς, όμως, αυτό συνεχίζετε να κάνετε και στο κράτος. Χάσαμε πάνω από 30 δισεκατομμύρια μετοχικής αξίας των τραπεζών μέσα σε λίγους μήνες. Και επισήμως πλέον τα τραπεζικά μας ελλείμματα αγοράζονται από ξένους θεσμικούς επενδυτές. Όχι επειδή ξαφνικά γίναμε οπαδοί των διεθνών αγορών, αλλά επειδή δεν μπορούμε να κάνουμε διαφορετικά. Είμαστε αναγκασμένοι να το κάνουμε αυτό. Εάν δεν ανακεφαλαιοποιήσετε τις τράπεζες, οι πολίτες θα χάσουν το σύνολο των καταθέσεών τους, καθώς η ευρωπαϊκή ντιρεκτίβα της προστασίας των καταθέσεων έως 100 χιλιάδες ευρώ θα ισχύει από 1-1-2016 για τις ελληνικές τράπεζες, κάτι το οποίο ήδη ισχύει στην Ευρώπη εδώ και έναν χρόνο. Αυτό οι ψηφοφόροι σας προφανώς δεν το ξέρουν. Ποτέ δεν το ήξεραν. Και εσείς με τον κ. Βαρουφάκη πουλούσατε τρέλα στα Eurogroups, εις βάρος των Ελλήνων καταθετών και της ελληνικής οικονομίας. Σύμφωνα με το χρονοδιάγραμμα των Βρυξελλών και τη σχετική διεθνή ειδησεογραφία, οι εταίροι μας προετοιμάζονται για την πρώτη αξιολόγηση, που, θεωρητικά, έχει προγραμματιστεί να ξεκινήσει το δεύτερο δεκαπενθήμερο του Δεκεμβρίου. Πρακτικά, όμως, οι εργασίες αυτές θα ξεκινήσουν στις αρχές Ιανουαρίου. Αυτό σημαίνει ότι η πολυπόθητη συζήτηση για το χρέος μετατίθεται πιθανότατα για τον Φεβρουάριο και αυτό διότι πρέπει πρώτα να ολοκληρωθεί η αξιολόγηση και μετά να αρχίσει επισήμως η εξέταση της βιωσιμότητας του δημόσιου χρέους. Εδώ τονίζουμε το εξής: Κατά τη διάρκεια της πρώτης αξιολόγησης, η Κυβέρνηση θα μπορούσε να θέσει και το κόστος του προσφυγικού, έτσι ώστε να ληφθεί υπ' όψιν για τον προϋπολογισμό του 2016. Η Ελλάδα, όμως, δεν υπέβαλε ποτέ ένα τέτοιο σχετικό αίτημα, ενώ άλλες χώρες, όπως η Ιταλία, η Αυστρία, το Βέλγιο, η Γαλλία και η Φινλανδία, ήδη το έχουν κάνει. Ποιες είναι οι προθέσεις σας, λοιπόν; Μόνο να παίζετε ενδοχώρια επικίνδυνα παιχνίδια και να ψάχνετε αποδιοπομπαίους τράγους στο πλαίσιο της δημαγωγικής σας ρητορικής; Ακόμη και σήμερα την άγνοια και τις κραυγαλέες παραλείψεις σας τις πληρώνουμε πάρα πολύ ακριβά. Ας αλλάξουμε, όμως, θέμα και ας προχωρήσουμε στη θεμελιώδη αντίφαση της κυβερνητικής πολιτικής. Μιλάμε ξεκάθαρα για την προφορική επιδίωξη της ανάπτυξης, ενώ στην πράξη το μόνο που σας ενδιαφέρει είναι να διατηρήσετε το πελατειακό σας καθεστώς. Πρόσφατα ψηφίσαμε τη συνδρομή της Ευρωπαϊκής Τράπεζας Ανασυγκρότησης, για να ρίξει δάνεια ύψους 500 εκατομμυρίων ευρώ στον ιδιωτικό τομέα. Από αυτά εσείς οι ίδιοι στην αιτιολογική σας έκθεση προβλέψατε αύξηση του ΑΕΠ, δηλαδή ανάπτυξη 0,4%. Και όχι μόνο αυτό. Προβλέψατε και δεκαπέντε χιλιάδες προσλήψεις για όλους τους εργαζομένους. Προσέξτε! Όλα αυτά τα οφέλη προκύπτουν μόνο και μόνο βοηθώντας τον ιδιωτικό τομέα με δάνεια, όχι επιδοτήσεις, μόλις 500 εκατομμύρια ευρώ τον χρόνο. Τη λύση δηλαδή την έχετε μπροστά σας. Για να έρθει η ανάπτυξη, πρέπει να βοηθήσετε να ανασάνει ο ιδιωτικός τομέας, αλλά δεν κινείστε προς τα εκεί. Αντί να φέρετε ανάπτυξη, συνειδητά και εγκληματικά φέρνετε ύφεση και ελλείμματα. Και όλο αυτό βεβαίως για να διατηρήσετε την εκλογική σας πελατεία. Γίνομαι τόσο συγκεκριμένος για να μας καταλάβει ακόμη και ο απλός Έλληνας πολίτης που παρακολουθεί αυτή τη στιγμή, να καταλάβει τις αξίες που πρεσβεύετε. Σύμφωνα με έγγραφο που διαβιβάστηκε στη Βουλή από τον τότε Υπουργό Εργασίας και Κοινωνικής Ασφάλισης κ. Σκουρλέτη τον Απρίλιο του 2015, το ποσό των 11,8 δισεκατομμυρίων προβλέπεται να διατεθεί συνολικά φέτος για τη χρηματοδότηση του συστήματος κοινωνικής ασφάλισης. Θα αναφέρω ενδεικτικά τα ακόλουθα στοιχεία που είχαν διαβιβαστεί ως απάντηση σε ερώτηση που είχε κάνει ο κ. Αυγενάκης της Νέας Δημοκρατίας και αφορούσε μεταρρυθμίσεις στον τομέα της εργασίας και της κοινωνικής ασφάλισης. Πρώτον, για το ασφαλιστικό ταμείο της ΔΕΗ όλοι οι Έλληνες πολίτες θα πληρώσουν 578 εκατομμύρια ευρώ, δηλαδή 16.000 ευρώ τον χρόνο κρατική επιχορήγηση ανά ασφαλισμένο της ΔΕΗ. Δεύτερον, για το ασφαλιστικό ταμείο του ΟΤΕ όλοι οι Έλληνες πολίτες θα πληρώσουν 534 εκατομμύρια ευρώ, δηλαδή 10.000 ευρώ τον χρόνο κρατική επιχορήγηση ανά ασφαλισμένο του ΟΤΕ. Από την άλλη πλευρά, για τα ταμεία των κοινών θνητών του ιδιωτικού τομέα αντιστοιχούν τα εξής: Για το ΙΚΑ 2,8 δισεκατομμύρια ευρώ, που σημαίνει μόλις 2.300 ευρώ τον χρόνο κρατική επιχορήγηση ανά ασφαλισμένο. Για τον ΟΑΕΕ, το ΤΕΒΕ δηλαδή, 954 εκατομμύρια ευρώ, δηλαδή μόλις 2.650 ευρώ τον χρόνο κρατική επιχορήγηση ανά ασφαλισμένο. Με λίγα λόγια, για τα αγαπημένα σας παιδιά της ΔΕΗ και του ΟΤΕ δίνουμε όλοι μας επιχορήγηση στα ταμεία τους 26.000 ευρώ τον χρόνο ανά ασφαλισμένο, ενώ την ίδια στιγμή επιδοτούμε με μόλις 5.000 ευρώ τον κάθε ασφαλισμένο του ιδιωτικού τομέα, είτε είναι εργαζόμενος είτε είναι εργοδότης. Θα ήθελα να μου απαντήσετε στο εξής: Αν μόνο το κράτος επιδοτεί έναν συνταξιούχο της ΔΕΗ 16.000 ευρώ τον χρόνο, τότε τι σύνταξη παίρνει σήμερα ένας τέτοιος ασφαλισμένος; Μήπως είναι πενταπλάσια από τη μέση σύνταξη ενός σκληρά εργαζόμενου ανθρώπου στον ιδιωτικό τομέα; Το κράτος που κτίσατε δεκαετίες τώρα, και εσείς αλλά και το παλαιό - νέο, ΣΥΡΙΖΑ δηλαδή και η Νέα Δημοκρατία, θεωρεί έναν συνταξιούχο της ΔΕΚΟ ότι αξίζει πέντε φορές παραπάνω από έναν συνταξιούχο του ιδιωτικού τομέα. Τα ρουσφέτια σας, τους πελάτες σας τους θέλετε με πέντε φορές παραπάνω αξιοπρέπεια από τους κοινούς και παραπεταμένους θνητούς του ιδιωτικού τομέα. Θυμάστε μήπως που εν μέσω διαπραγμάτευσης την περασμένη άνοιξη επιδοτήσατε τους υπαλλήλους της ΔΕΗ με 6 ευρώ την ημέρα για λόγους ημερήσιας διατροφής, για το σαντουιτσάκι τους που λέμε; Στην κοινωνική κατακραυγή τότε ο κ. Φωτόπουλος της ΔΕΗ απάντησε «όσοι διαφωνούν πρέπει να πιουν ξίδι». Τώρα λοιπόν, κύριοι, το ξίδι θα το πιείτε εσείς μέχρι τελευταίας σταγόνας.
Μπαλσάμικο.
Γελάτε, γελάτε. Χαίρομαι που γελάτε. Τώρα που τρέχετε πανικόβλητοι για διακομματική συναίνεση, για να εξυγιάνετε δήθεν το ασφαλιστικό, τώρα θα πιείτε το ξίδι ολόκληρο μόνοι σας…
Μπαλσάμικο!
Ό,τι θέλετε. Και μπαλσάμικο και μηλόξιδο μπορείτε να πιείτε. Δεν υπάρχει κανένα πρόβλημα. Το πολεμοχαρές πλήθος ψηφοφόρων σας, που εσείς αναθρέψατε όλα αυτά τα χρόνια, θα στραφεί εναντίον σας. Τώρα που θα καταργήσετε με τη δική σας φαρδιά πλατιά υπογραφή την κρατική επιδότηση στα ασφαλιστικά ταμεία, οι ίδιοι σας οι ψηφοφόροι θα σας κυνηγούν στους δρόμους. Μην ψάχνετε λοιπόν ανάμεσά μας να βρείτε κάποιους για να αναλάβουν τις δικές σας ευθύνες.
Τι είναι αυτά που λέτε τώρα; Τι κουβέντα είναι αυτή;
Τι να σας πω; Θα μου στερήσετε τον λόγο;
Ήρεμα, ήρεμα, κύριοι συνάδελφοι.
Δεν σας κυνηγούν στον δρόμο; Είδαμε και τον κ. Κουμουτσάκο, που τον προπηλάκισαν.
Κύριοι συνάδελφοι, είμαστε που είμαστε τρεις και ο κούκος, μην κάνουμε και παράσιτα.
Χαίρομαι τουλάχιστον που με ακούτε κάποιοι και αντιδράτε. Τώρα καταρρέει το ασφαλιστικό σύστημα και ο θεσμός της κρατικής επιχορήγησης στα ασφαλιστικά ταμεία. Τώρα σύσσωμη η ελληνική κοινωνία θα πληρώσει το πελατειακό σας κράτος. Γιατί; Επειδή ούτε εσείς ούτε καμμία κυβέρνηση του παρελθόντος δεν αποφάσισε έγκαιρα να κόψει τα προνόμια των ρουσφετιών στις ΔΕΚΟ και στον ευρύτερο βέβαια δημόσιο τομέα. Αυτή η προκλητική επιχορήγηση στα ασφαλιστικά τους ταμεία έχει πολυετή ιστορία, όχι μόνο στις συντάξεις, αλλά και στους μισθούς. Απευθύνομαι και λίγο και στη Νέα Δημοκρατία, η οποία υποστηρίζει ότι έχει και φιλελεύθερες ιδέες μέσα στον χαρακτήρα του λαϊκού δεξιού κόμματος. Στο τέλος της διακυβέρνησης Καραμανλή διαπιστώσαμε ότι το τότε δημόσιο χρέος είχε εκτιναχθεί και ότι τα ελλείμματα μόνο στην τριετία 2006-2009 ξεπερνούσαν αθροιστικά τα 80 δισεκατομμύρια ευρώ, σύμφωνα με τα επίσημα στοιχεία της EUROSTAT. Πώς καταφέρατε να τα κάνετε τόσο χάλια δεν μπορώ να καταλάβω. Ακόμη και υπηρεσιακή κυβέρνηση να είχατε «στο ρελαντί», τέτοια καταστροφή δεν θα προκαλούσατε στην οικονομία. Και θα σας πω εγώ πώς τα καταφέρατε και ας αντιδράσετε, που είμαι νέος και θα σας υποδείξω δυο πράγματα. Όχι μόνο δεν σταματήσατε τον κρατισμό του πελατειακού σας κράτους του παλαιού ΠΑΣΟΚ, αλλά το συνεχίσατε με τα δικά σας παιδιά σε πολλαπλάσιους ρυθμούς. Στο τέλος της διακυβέρνησης Καραμανλή ο μέσος μισθός στις ΔΕΚΟ ανερχόταν σε 40.472 ευρώ ετησίως και ήταν διπλάσιος από τον αντίστοιχο του ιδιωτικού τομέα και ο μεγαλύτερος του δημοσίου. Η ΔΕΚΟ με τον μεγαλύτερο μέσο όρο ετήσιας μισθοδοσίας ήταν ο ΗΣΑΠ, με 56.554 ευρώ ανά εργαζόμενο. Και τι καταλάβατε από αυτό; Ακόμη και σήμερα ο κ. Προκόπης Παυλόπουλος δηλώνει δημόσια ότι χρειαζόμαστε περισσότερους δημοσίους υπαλλήλους και πολλοί στη Νέα Δημοκρατία νοσταλγούν την περίοδο Καραμανλή και θα ήθελαν την επάνοδό του στο πολιτικό προσκήνιο. Όχι μόνο δεν μετανιώσατε για τα εγκλήματα του παρελθόντος εις βάρος της χώρας, αλλά με ευχαρίστηση θα τα επαναλαμβάνατε, χωρίς τύψεις, χωρίς δεύτερες σκέψεις. Και τώρα είστε στη φάση του αντιμνημονιακού αγώνα και πάλι. Ούτε η αριστοφανική κωμωδία θα σκεφτόταν τέτοιο σενάριο! Ας προχωρήσουμε, όμως, στα ουσιώδη ζητήματα του ασφαλιστικού και τα τρέχοντα προβλήματα. Η σύνταξη, όπως έχει πει και ο κ. Λεβέντης, αλλά και όπως γίνεται αντιληπτή πλέον σε διεθνές επίπεδο, είναι χρήματα για να μπορείς να ζεις αξιοπρεπώς. Δεν είναι ατομικός κουμπαράς κανενός, ώστε να μπορεί να τον σπάσει ανά πάσα στιγμή. Η κομματοκρατία και ο υπερμεγέθης κρατισμός διέλυσαν κάθε έννοια του ταμείου κοινωνικής ασφάλισης. Κάθε κοινωνία που σέβεται τον εαυτό της, κάθε κράτος που ομολογεί ότι θέλει να έχει κοινωνικό πρόσωπο, πρέπει να καταβάλλει ένα ποσό από τον προϋπολογισμό για να ζουν αξιοπρεπώς όσοι έχουν περάσει το εθνικό όριο συνταξιοδότησης. Το ποσό αυτό πρέπει να μοιράζεται ισομερώς σε όλους τους δικαιούχους. Όταν, όμως, διατηρούμε τα συνταξιοδοτικά ρετιρέ αποκλειστικά για λόγους ανακύκλωσης των κομματικών κυβερνήσεων της διαφθοράς και του ρουσφετιού, δεν υπάρχει κανένα περιθώριο για πρόνοια υπέρ των αδυνάτων. Όμως, μια κεντρώα, δημοκρατική, φιλελεύθερη πολιτική εξασφαλίζει την παρουσία κοινωνικού κράτους όχι μέσα από δανεικά, αλλά μέσα από μια εύρωστη παραγωγική οικονομία που αποδίδει χρήμα στο κράτος. Μόνο όταν ο ιδιωτικός τομέας παράγει χρήμα, μπορούμε να στηριζόμαστε στο κοινωνικό πρόσωπο του κράτους. Σε διαφορετική περίπτωση, το μόνο που θα καταφέρνουμε είναι η διόγκωση του δημοσίου χρέους και η συρρίκνωση του ΑΕΠ. Και σε αυτό το σημείο βρισκόμαστε και γι' αυτό σάς κρούουμε τον κώδωνα του κινδύνου. Αν θέλουμε να μπορούμε να δίνουμε συντάξεις σε τρία, πέντε, δέκα χρόνια από σήμερα, πρέπει άμεσα να καταστήσουμε τη χώρα ευνοϊκή για επενδύσεις στον ιδιωτικό τομέα. Αν θέλουμε να έχουμε καλά νοσοκομεία, καλά σχολεία, καλούς δήμους, η λύση δεν είναι να περιμένουμε περισσότερα δάνεια και περισσότερα κονδύλια από το ΕΣΠΑ. Η λύση είναι να αυξήσουμε τα φορολογικά και ασφαλιστικά έσοδα από έναν υγιή παραγωγικό ιδιωτικό τομέα. Όσο θεωρείτε τον ιδιωτικό τομέα μια αστείρευτη αγελάδα που θα σας τροφοδοτεί αιωνίως και αδιαμαρτύρητα, θα υποφέρει σύσσωμη η κοινωνία για απεριόριστο χρονικό διάστημα. Αυτή τη στιγμή, με όσους άμεσους και έμμεσους φόρους έχετε ψηφίσει προς εφαρμογή στον ιδιωτικό τομέα, είναι μαθηματικά εγγυημένο ότι θα έχετε συρρίκνωση φορολογικών εσόδων και περαιτέρω ύφεση. Και όχι μόνο αυτό, περισσότεροι Έλληνες της δημιουργικής ηλικίας θα εγκαταλείψουν τη χώρα μας για να εργαστούν ή να επιχειρήσουν στο εξωτερικό. Και όλα αυτά μαζί δεν σημαίνουν μόνο ελαχιστοποίηση φορολογικών εσόδων, αλλά και ελαχιστοποίηση των ασφαλιστικών εισφορών. Εκτός των άλλων, με την επιβολή 100% της προκαταβολής φόρου και τυπικά και ουσιαστικά επιχειρείτε δήμευση της περιουσίας των ελευθέρων επαγγελματιών και των μικρομεσαίων επιχειρήσεων. Σύμφωνα με το Ευρωπαϊκό Δικαστήριο Ανθρωπίνων Δικαιωμάτων του Στρασβούργου, αλλά και το Ανώτατο Δικαστήριο του Καντονίου της Γενεύης: «Φορολογία που δεν επιτρέπει να ζήσεις από το εισόδημά σου χωρίς να πουλήσεις την περιουσία σου ισοδυναμεί με δήμευση της περιουσίας σου, καθότι πρόκειται για απαλλοτρίωση και όχι φορολόγηση.». Το καταλάβατε; Να το επαναλάβω μήπως;
Στους δανειστές να το πείτε.
Στους δανειστές και σε όλους εσάς που κυβερνάτε όλα αυτά τα χρόνια. Επαναλαμβάνω για να το καταλάβουμε καλά: «Φορολογία που δεν σου επιτρέπει να ζήσεις από το εισόδημά σου χωρίς να πουλήσεις την περιουσία σου ισοδυναμεί με δήμευση της περιουσίας σου, διότι πρόκειται για απαλλοτρίωση και όχι για φορολόγηση.». Πάμε σε ένα παράδειγμα. Ας υποθέσουμε, λοιπόν, ότι ένας ιδιώτης επαγγελματίας, μία μικρομεσαία δηλαδή προσωπική επιχείρηση, βγάζει καθαρό εισόδημα περίπου 1.000 ευρώ τον μήνα, δηλαδή 12.000 ευρώ το έτος κατά τον πρώτο χρόνο λειτουργίας της. Αυτομάτως οι 7.000 ευρώ πηγαίνουν στο κράτος για φόρο εισοδήματος. Δηλαδή, απομένουν στον επαγγελματία 5.000 ευρώ για να ζήσει. Άμα βγάλετε έναν μέσο όρο, είναι γύρω στα 400 ευρώ τον μήνα, χωρίς να υπολογίσουμε έκτακτες ετήσιες εισφορές. Αν πάει σουπερμάρκετ και πληρώσει τις ΔΕΚΟ του, δεν του μένει ούτε ένα ευρώ στην τσέπη ούτε για θέρμανση ούτε για τσιγάρα ούτε για καφέ. Δεν συζητάμε το γεγονός να κάνει οικογένεια. Ούτε λόγος γι' αυτό. Γιατί, λοιπόν, να εργάζεται παραπάνω αυτός ο άνθρωπος; Για να πληρώνει τα ρουσφέτια σας; Και θα κλέψει το κράτος και θα πάει στη Βουλγαρία και στην Κύπρο να κάνει την επιχείρησή του και δεν θα πληρώσει ποτέ τα ασφαλιστικά του ταμεία. Ξέρετε γιατί θα τα κάνει αυτά; Διότι εσείς, κύριοι, όλα αυτά τα χρόνια θεωρείτε εχθρό της κοινωνίας όποιον τολμήσει να ανοίξει μια επιχείρηση. Εκτός των άλλων, τον καταδικάζετε να τον κυνηγάει και ο τοπικός έφορος για μια ζωή, ώστε, αν προκύψει στο μέλλον οικονομική ευμάρεια στην επιχείρησή του, να παραμονεύουν οι τοπικοί έφοροι για υποτιθέμενους δειγματοληπτικούς ελέγχους, για να ανακαλύπτουν υποτιθέμενα ποσοστά παραβατικότητας 75%, όπως αυτά που μας παραδώσατε με τον προϋπολογισμό, ως αποτελέσματα των ελεγκτικών μηχανισμών του ΣΔΟΕ για το 2014. Ο κ. Τσίπρας ερωτάται προ ημερών για τον ακριβή λόγο της αντιπολιτευτικής του δημαγωγίας. Απαντά ότι όλοι στην Αντιπολίτευση κάνουν υπερβολές. Ε, λοιπόν, όχι, κύριε Τσίπρα. Δεν είστε σε φοιτητική παράταξη πλέον ούτε στο δεκαπενταμελές του σχολείου σας. Φέρετε ακέραια την ευθύνη του μηδενισμού της αξίας των τραπεζών, της επιστροφής της χώρας σε πρωτογενή ελλείμματα, την έξαρση της ύφεσης, της ανεργίας και του αποπληθωρισμού. Θα το πιείτε το πικρό ποτήρι μέχρι τέλους, κύριε Πρωθυπουργέ, μέχρι ο ίδιος να παραδώσετε τα ηνία της διακυβέρνησης σε προσωπικότητες τεχνοκρατών κοινής αποδοχής. Δεν θα σας υποδείξουμε εμείς. Όλοι μαζί θα αποφασίσουμε ποιος θα είναι αυτός ο οποίος θα αναλάβει τα ηνία.
Ο Τζήμερος.
Δεν ξέρω αν θα είναι ο Τζήμερος. Ας είναι όποιος αποφασίσει η πλειοψηφία. Χρειάζεται, όμως, ένας τεχνοκράτης στο πλαίσιο μιας οικουμενικής κυβέρνησης εθνικής σωτηρίας.
Πρόταση, πρόταση!
Πάλι με τεχνοκράτες; Πείτε μας και κανέναν!
Η Ένωση Κεντρώων, κύριοι, δεν θα καεί. Τη δύναμη της λογικής δεν θα την κάψετε. Μην ψάχνετε «Καμμένους» στη δική μας Κοινοβουλευτική Ομάδα.
Πρόταση, πρόταση.
Κυρίες και κύριοι συνάδελφοι, κλείνοντας, θέλω να πω ότι η χώρα μας έχει ανάγκη από λογική και σύνεση όσο ποτέ άλλοτε.
Δεν ξέρεις τεχνοκράτες εσύ;
Με τις φωνές θα λύσετε το πρόβλημα;
Κύριε Μπαλαούρα, φτάνουμε στο τέλος. Ηρεμία! Συνεχίστε, κύριε Γεωργιάδη, απευθυνόμενος όμως στο Προεδρείο και στην Κυβέρνηση.
Ευχαριστώ, κύριε Πρόεδρε. Η χώρα μας έχει ανάγκη για γιγάντωση της κεντρώας ιδεολογίας και δεν υπάρχει καλύτερη απόδειξη από τα λόγια του Αδαμάντιου Κοραή, με τα οποία θα ήθελα να κλείσω την ομιλία μου σήμερα: «Λατρεύω την ελευθερία, αλλά θα ήθελα να τη βρίσκω θρονιασμένη ανάμεσα στη δικαιοσύνη και τον ανθρωπισμό. Ελευθερία χωρίς δικαιοσύνη είναι καθαρά ληστεία.». Καταψηφίζουμε, λοιπόν, επί της αρχής τον προϋπολογισμό και θα τοποθετηθούμε στην ψηφοφορία του Σαββάτου. Σας ευχαριστώ πάρα πολύ.
Για να γραφτεί σωστά στα Πρακτικά, ο προϋπολογισμός δεν έχει ψήφιση επί της αρχής.
Έχετε δίκιο, κύριε Πρόεδρε.
Καταψηφίζετε τον προϋπολογισμό, έτσι; Κυρίες και κύριοι συνάδελφοι, ολοκληρώθηκε ο κατάλογος των γενικών εισηγητών. Νομίζω ότι μπορούμε να μπούμε στους ειδικούς εισηγητές. Έχουν από δεκαπέντε λεπτά ο καθένας. Σας προτείνω να μιλήσουν σίγουρα τέσσερις, ενδεχομένως και πέντε - είναι 22.10΄ - ώστε σε μία ώρα, μεταξύ 23.00΄ -23.30΄ να ολοκληρώσουμε την αποψινή συνεδρίαση. Συμφωνεί το Σώμα;
Συμφωνούμε.
Ξεκινάμε με τον κ. Ιωάννη Γκιόλα, ειδικό εισηγητή του ΣΥΡΙΖΑ. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2016 είναι ο πρώτος προϋπολογισμός της Κυβέρνησης ΣΥΡΙΖΑ - ΑΝΕΛ και είναι μια αφετηρία αποσύνδεσης της φορολογικής πολιτικής του κράτους από τη μέχρι τούδε άσκηση μικροκομματικών πολιτικών. Νομίζω ότι είναι σαφές σε όλους τους Έλληνες ότι παραδοσιακός άξονας της φορολογικής πολιτικής των μέχρι το 2014 συγκυβερνώντων από κοινού ή κατά μόνας ήταν η εξυπηρέτηση των ομάδων που συντηρούσαν οικονομικά ή πολιτικά τον κυβερνητικό μηχανισμό και όχι η απονομή φορολογικής δικαιοσύνης. Αντί, δηλαδή, την εποχή που το κόστος δανεισμού της χώρας ήταν χαμηλό, ιδίως μετά την υιοθέτηση του κοινού νομίσματος, η φορολογική πολιτική να επιδιώκει τη μείωση των κοινωνικών ανισοτήτων και την αναπτυξιακή πορεία της χώρας, δόθηκαν δεκάδες προνόμια ανεύθυνα και αδιάκριτα, ή μάλλον όχι αδιάκριτα, αλλά διακεκριμένα και κατευθυνόμενα με ονοματεπώνυμο και διεύθυνση. Τα δύο κόμματα εξουσίας αναλάμβαναν συνεχώς φορολογικές «μεταρρυθμίσεις» που πάντα προβάλλονταν ως αδιαμφισβήτητες επιτυχίες του εκάστοτε Υπουργού Οικονομικών, τα λεγόμενα success stories. Όχι μόνο είχαν σημαντικό οικονομικό κόστος στη δυναμική ανάπτυξη της κοινωνίας, αλλά ήταν ηθελημένα περίπλοκες και ενθάρρυναν φαινόμενα φοροαποφυγής και φοροδιαφυγής. Τα φορολογικά έσοδα έγιναν η κινητήρια δύναμη της διαπλοκής των κομμάτων εξουσίας και όχι του εκσυγχρονισμού της χώρας. Εν τω μεταξύ, ο οκνηρός εισπρακτικός και ελεγκτικός μηχανισμός δημιούργησε την αντίληψη της ατιμωρησίας των παραβατών, κατευθύνοντας εμμέσως και τους νομοταγείς και αξιοπρεπείς πολίτες να αποκρύπτουν φορολογητέα εισοδήματα, σε βάρος πάντα όσων δεν είχαν την ίδια δυνατότητα. Όλα αυτά τα λέω για να τα θυμίσω. Έχετε πλήρη επίγνωση των λαθών σας, κύριοι των μέχρι τώρα κυβερνήσεων, και των πρακτικών που μας έφεραν σήμερα στη θέση να είμαστε υπόλογοι σε μη εκλεγμένους θεσμούς, να έχουμε χάσει μέρος της αξιοπρέπειάς μας και της εθνικής μας κυριαρχίας. Σας τα λέω αυτά διότι από εδώ και πέρα αλλάζουμε κατεύθυνση και θέλω να το γνωρίζετε κι εσείς αλλά και ο ελληνικός λαός, ώστε να είναι αισιόδοξος για το μέλλον, διότι δεν πρόκειται ποτέ οι ίδιες καταστροφικές πρακτικές να επαναληφθούν. Ακόμα και τώρα, μέσα στην κρίση, αντί να είχατε προχωρήσει σε τομές και μεταρρυθμίσεις, με νύχια και με δόντια κρατούσατε ό,τι μπορούσατε από την οικονομική «πίτα» της χώρας για σας τους ίδιους, το φθαρμένο πολιτικό καθεστώς και κατεστημένο, για συγκεκριμένες ολιγομελείς ομάδες συμφερόντων ολιγαρχίας, με την ελπίδα ότι θα γυρίσουμε στις εποχές «των παχιών αγελάδων», για να ξανακάνουμε τα ίδια. Ε όχι, κύριοι, θα σας διαψεύσουμε. Είμαστε αποφασισμένοι να προχωρήσουμε σε ρηξικέλευθες μεταρρυθμίσεις και το εννοούμε. Αναλαμβάνουμε την ευθύνη να οδηγήσουμε τη χώρα στην ανάπτυξη με κανόνες κοινωνικής δικαιοσύνης και με ένα δημοσιονομικά ηπιότερο πρόγραμμα. Ο προϋπολογισμός του 2016 ανοίγει τον δρόμο για μεταρρύθμιση του φορολογικού συστήματος με χαρακτήρα απλό, δίκαιο και σταθερό. Κατά πρώτον δίκαιο, υπό την έννοια της δίκαιης κατανομής των φορολογικών βαρών. Προωθούμε, λοιπόν, μέτρα φορολογικής πολιτικής που παράγουν θετικό δημοσιονομικό αποτέλεσμα, ενώ παράλληλα σε πολλές περιπτώσεις ανακουφίζουν τους πολίτες και κυρίως τα χαμηλόμισθα στρώματα. Θεμέλιο της φορολογικής πολιτικής είναι η αναλογική και προοδευτική φορολόγηση, ώστε να μην αναπαράγονται και να μη διευρύνονται οι κοινωνικές ανισότητες. Κατά δεύτερον, το φορολογικό σύστημα πρέπει να είναι απλό και να αποφεύγονται φαινόμενα πολυνομίας. Να κλείσουμε τα λεγόμενα «παράθυρα» και να δώσουμε τη δυνατότητα στον φορολογούμενο να κατανοήσει τις φορολογικές του υποχρεώσεις, να κάνει, όπως λέμε, τον προγραμματισμό του σαν σωστός νοικοκύρης, επιχειρηματίας, επενδυτής. Κατά τρίτον, σταθερό φορολογικό σύστημα, με στόχο την τόνωση της οικονομικής ανάπτυξης και της απασχόλησης, διότι η φορολογική σταθερότητα αποτελεί το πρωταρχικό στοιχείο μακροπρόθεσμου οικογενειακού και επιχειρηματικού σχεδιασμού και άνευ αυτού δεν πρόκειται να επιτύχουμε βιώσιμη ανάπτυξη. Οι αλλεπάλληλες αλλαγές του φορολογικού καθεστώτος που επιβλήθηκαν στο παρελθόν ήταν τοξικές για την οικονομία. Εμείς αντίθετα επιδιώκουμε να βάλουμε τέλος στον φαύλο κύκλο της πολιτικής αυτής. Το κοινωνικό πρόσημο του προϋπολογισμού επιβεβαιώνεται από την ισοσκελισμένη κατανομή των φορολογικών εσόδων μεταξύ άμεσων και έμμεσων φόρων, διότι η ελληνική φορολογική πολιτική των τελευταίων δύο δεκαετιών είχε δώσει σαφή έμφαση στην έμμεση φορολόγηση, για να μπορεί η χρηματοδότηση του κρατικού μηχανισμού να γίνεται από τα πολυπληθέστερα πληθυσμιακά στρώματα της κοινωνίας και όχι από τα πιο εύρωστα και δυνάμενα να εισφέρουν οικονομικά. Όπως θα διαβάζετε στη σελίδα 66 της αιτιολογικής έκθεσης του προϋπολογισμού, το 2010 ο λόγος άμεσων προς έμμεσους φόρους ήταν 40 προς 60, αποκλίνοντας από τον μέσο όρο της Ευρωπαϊκής Ένωσης που είναι 50-50. Βασικό μας μέλημα είναι η σταδιακή άμβλυνση της διαφοράς αυτής με δίκαιους φόρους, σωστά κατανεμημένους. Σύμφωνα με τον προϋπολογισμό του έτους 2016, η πρόβλεψη άμεσων προς έμμεσους φόρους βρίσκεται σε ποσοστά 45 προς 55 και με αυτή την προοπτική θα συνεχίσουμε τα επόμενα χρόνια, για να βελτιώσουμε την επίδοση αυτή. Έτσι ενδυναμώνεται η Κυβέρνηση στο έργο της για κοινωνική πολιτική, μεταφέροντας το φορολογικό βάρος από τα χαμηλά και μεσαία εισοδήματα στα υψηλά, με αναλογική και προοδευτική φορολόγηση. Άλλωστε οι προθέσεις μας είναι αυταπόδεικτες. Επιδιώξαμε να φορολογήσουμε και εισοδήματα άνω των 500.000 ευρώ με επιπρόσθετο συντελεστή 12% ετήσια, αλλά δυστυχώς βρέθηκαν οι θεσμοί απέναντί μας. Δεν είδα κανέναν από όλους εσάς μέχρι τώρα να διαμαρτυρηθείτε. Ακολουθούμε τα επίπεδα φορολόγησης που θέτουν οι χώρες του ΟΟΣΑ και δεν πρόκειται να επιτρέψουμε να γίνει η Ελλάδα οικονομία χαμηλού εργασιακού κόστους και φορολογικός παράδεισος για επιχειρήσεις μονάχα. Όμως, παράλληλα με τη δίκαιη φορολόγηση, απόλυτη προτεραιότητα της Κυβέρνησης ΣΥΡΙΖΑ - ΑΝΕΛ είναι η βελτίωση της φορολογικής συμμόρφωσης και η ενίσχυση της εισπραξιμότητας, αναγκαία. Η ελάφρυνση του φορολογικού βάρους των νομοταγών πολιτών απαιτεί να εξαντλήσουμε κάθε μέσο για την εξεύρεση των παραβατών για τον περιορισμό της αδήλωτης οικονομικής ύλης και για τη μείωση ληξιπρόθεσμων χρεών προς το δημόσιο. Συγκεκριμένα, το τελευταίο έτος έχουμε αναλάβει σημαντικές δράσεις στον τομέα αυτό και δεν μπορείτε να το παραγνωρίσετε. Αυξάνεται η εισπραξιμότητα του ΦΠΑ, με μοχλό τη διάδοση χρήσης του πλαστικού χρήματος για τις καθημερινές συναλλαγές των πολιτών και σαφώς με τις συστηματικές δράσεις του φοροεισπρακτικού μηχανισμού που έχουν αποδώσει. Το σαφέστατο παράδειγμα, που έχει αναφερθεί και είναι γνωστό, είναι τα τουριστικά νησιά του Αιγαίου, όπου το περασμένο τρίμηνο τα φορολογικά έσοδα μόνο στην εστίαση και τη διαμονή αυξήθηκαν κατά 23% το έτος που περνάει, σε σύγκριση με το 2014. Επίσης, συνολικά στα βιβλία Γ΄ κατηγορίας - μιλάμε για επιχειρήσεις ΑΕ, ΕΠΕ και μεγάλες - ο ΦΠΑ που εισπράττουμε, αυξήθηκε 28%, σε σχέση με το 2014, όταν ακριβώς την προηγούμενη χρονιά είχε αυξηθεί μόλις 10%. Συνεχίζουμε τον ενδελεχή έλεγχο των οικονομικών στοιχείων της λίστας Λαγκάρντ και Λουξεμβούργου. Αρκεί νομίζω να πούμε ότι ο κρατικός μηχανισμός είχε τόσο καθυστερήσει στον έλεγχο των περιπτώσεων αυτών, με αποτέλεσμα να επίκειται ακόμα και η παραγραφή των όποιων αδικημάτων. Γι' αυτό, λοιπόν, και εμείς δρομολογούμε άμεσα, τον Δεκέμβριο, νομοθετική ρύθμιση για την παράταση της παραγραφής για τουλάχιστον ένα επιπλέον έτος. Επιδιώκουμε με κάθε τρόπο - και για πρώτη φορά για ελληνική κυβέρνηση με τρόπο ειλικρινή - τη φορολογική συνεργασία με ξένες χώρες, ώστε να εντοπίσουμε ανακριβείς φορολογικές δηλώσεις καταθετών στο εξωτερικό. Οι ενέργειές μας, μάλιστα, επιβεβαιώνονται. Με εντολή του Οικονομικού Εισαγγελέα Παναγιώτη Αθανασίου ερευνάται εξονυχιστικά λίστα που μόλις προσφάτως διαβίβασε η φορολογική διοίκηση της Βόρειας Ρηνανίας - Βεστφαλίας στο Υπουργείο Οικονομικών με τραπεζικούς λογαριασμούς δέκα χιλιάδων πεντακοσίων ογδόντα οκτώ καταθετών στην UBS ύψους 3 δισεκατομμυρίων φράγκων. Δυστυχώς, πληροφορούμαι ότι μερικοί από αυτούς τους λογαριασμούς είναι και μηδενικοί. Έχει προϋπάρξει το πάρτι και ολοκληρώθηκε εκεί. Όμως, όλα ελέγχονται. Παράλληλα, υλοποιούμε νόμο του Αυγούστου για την εθελοντική αποκάλυψη κεφαλαίων στο εσωτερικό και το εξωτερικό. Νομίζω ότι και εκεί υπάρχουν επιτυχίες. Συστήνουμε ειδικό επιχειρησιακό σχέδιο για τον έλεγχο των offshore εταιρειών. Συγκεκριμένα, σύμφωνα με τα στοιχεία του Υπουργείου Οικονομικών στην Ελλάδα, την περίοδο της κρίσης 2010-2014, από τις έξι χιλιάδες ελεγκτικά αξιολογήσιμες offshore ελέγχθηκαν μόλις τριακόσιες ογδόντα τέσσερις και βεβαιώθηκαν φόροι ύψους 129,5 εκατομμυρίων ευρώ. Εμείς μέσα στο προδιαδραμόν έτος, το 2015, ελέγξαμε τριακόσιες είκοσι εννέα offshore, σχεδόν τον ίδιο αριθμό μ' αυτόν που ελέγχθηκαν τα προηγούμενα τέσσερα χρόνια και βεβαιώσαμε φόρους ύψους 94,5 εκατομμυρίων ευρώ. Στην περίοδο 2015-2016 επιδιώκουμε τη συστηματική αξιολόγηση του μέγιστου δυνατού αριθμού offshore, με αναμενόμενα πολλαπλάσια οικονομικά οφέλη. Να τονίσουμε ότι δεν έχουμε συμπεριλάβει στον προϋπολογισμό τα έσοδα από την πάταξη της φοροδιαφυγής και του λαθρεμπορίου, τα οποία ειρήσθω εν παρόδω έχουν αρχίσει ήδη να εισρέουν, αλλά δεν είναι προς το παρόν απόλυτα ποσοτικοποιημένα. Να θυμηθούμε ότι τόσες φορές οι προϋπολογισμοί σας αστόχησαν, διότι μαζί με τους θεσμούς βάζατε μη ρεαλιστικούς στόχους που συνέχεια διαψεύδονταν. Εμείς είμαστε πιο συντηρητικοί και από τους θεσμούς στον τομέα αυτό και δεν συμπεριλαμβάνουμε τίποτα μη καταμετρήσιμο. Είναι ρεαλιστικά, αληθή και κοστολογημένα. Τα επιπρόσθετα έσοδα στα οποία αποβλέπουμε θα δαπανηθούν για κοινωνικά μέτρα και θα κατευθυνθούν κατά προτεραιότητα στην προστασία των ευάλωτων κοινωνικών ομάδων. Σχετικά με τις φορολογικές παρεμβάσεις, ακούμε στα μίντια διάφορα νούμερα για επιπρόσθετους νέους φόρους που θα μπουν στη νέα χρονιά. Ας το ξεκαθαρίσουμε ότι ο προϋπολογισμός περιγράφει ακριβώς τα 3,2 δισεκατομμύρια ευρώ φορολογικά μέτρα που θα πάρουμε. Οι προβλέψεις είναι και εδώ ρεαλιστικές και τελικές. Κάνουμε σαφές ότι η Κυβέρνηση είναι αναγκασμένη να εφαρμόσει μια σειρά μέτρα και τέτοια που δεν είναι δυστυχώς στο βιολογικό της DNA. Ο ΕΝΦΙΑ, ο οποίος παραμένει και το 2015, δεν είναι μια πολιτική μας επιλογή και το 2016 ελπίζω να διαμορφωθεί έτσι ώστε να μην πλήττονται κυρίως τα χαμηλόμισθα στρώματα. Δεν είναι, λοιπόν, μια πολιτική μας επιλογή. Είναι μια πολιτική όμως αναγκαιότητα, γιατί δεν ζούμε σε συνθήκες κανονικότητας. Το ξέρετε πολύ καλά, έστω κι αν διογκώνετε και υπερβάλλετε - πρόσφατα και οι κεντρώοι, οι οποίοι δεν ξέρω τελικά και κατά τίνος επιτίθενται. Αφ' ετέρου πετύχαμε τη μείωση του βάρους των δημοσιονομικών παρεμβάσεων κατά περίπου 600 εκατομμύρια. Η ετήσια απόδοση των μέτρων από 6,3 δισεκατομμύρια στο προσχέδιο έπεσε στα 5,7 δισεκατομμύρια στο τελικό. Αυτό σημαίνει ότι το κράτος θα αποσπάσει 600 εκατομμύρια λιγότερα από την ιδιωτική οικονομία. Έχουν λεχθεί αρκετά για την άδικη, την υπερβολική φορολόγηση στους αγρότες. Είναι καταφανές όμως ότι η αντίδρασή σας είναι αδικαιολόγητη και υποκριτική. Τα μέτρα δεν είναι σχεδιασμένα για να πλήξουν τα φτωχά και μεσαία αγροτικά στρώματα, αφού ως αντιστάθμισμα προσφέρεται η απαλλαγή μέρους των εισοδημάτων ή εναλλακτικά εξίσου μπορούμε να αναγνωρίσουμε ότι υπάρχουν αγρότες που έχουν μεγάλα εισοδήματα και δεν πληρώνουν τους φόρους που τους αναλογούν σε σχέση με την υπόλοιπη κοινωνία. Άλλο μέτρο είναι η τήρηση βιβλίου εσόδων - εξόδων με παράλληλη προσκόμιση των σχετικών παραστατικών, που βοηθά και να απαλλάσσονται από φορολογητέο εισόδημα, αλλά να συλλαμβάνονται και πράξεις που μέχρι τώρα γίνονταν με μαύρο και αδήλωτο χρήμα. Μάλιστα, με τον τρόπο αυτό, θα αποδίδονται στο δημόσιο έσοδα από επιπλέον φόρους και από ΦΠΑ, που δεν θα βαρύνει τους αγρότες, αλλά τους μεσάζοντες εκ των οποίων δυστυχώς αρκετοί έρρεπαν στη φοροδιαφυγή και το μαύρο χρήμα. Παρεμβαίνουμε, συνεπώς, για να προστατέψουμε το εισόδημα, ειδικότερα αυτό που είναι κάτω από το όριο της φτώχειας. Θα δώσουμε, τέλος, κίνητρα και ενισχύσεις στους αγρότες και θα μοιράσουμε δίκαια το φορολογικό βάρος. Προχωρήσαμε σε βελτιώσεις στον Κώδικα Φορολογίας Εισοδήματος, αναγνωρίζοντας τη μείωση φόρου των μισθωτών, ώστε να μην επιβαρυνθούν με φόρο τεκμηρίων όσοι εμφανίζουν εισόδημα ως 9.500 ευρώ από μισθωτές υπηρεσίες ή από υπεραξία μεταβίβασης κεφαλαίου. Διατηρήσαμε τους μειωμένους συντελεστές της ειδικής εισφοράς αλληλεγγύης κατά 30% για τα εισοδήματα ως 30.000 ευρώ, αυξάνοντάς τους μόνο όπως απαιτεί η δικαιοσύνη για τα ανώτερα εισοδήματα. Διατηρούμε τη ρύθμιση των εκατό δόσεων. Εξορθολογήσαμε και καταργήσαμε ιδιαιτέρως αυστηρά πρόστιμα του Κώδικα Φορολογικής Διαδικασίας, με στόχο να τονώσουμε την υγιή επιχειρηματικότητα. Τέλος, θέλω να αναφερθώ στο ζήτημα της λεγόμενης «μαύρης τρύπας» στα φορολογικά έσοδα το 2015. Αυτή τη στιγμή, πράγματι, τα πραγματοποιηθέντα έσοδα είναι 2,1 δισεκατομμύρια λιγότερα από τον στόχο. Πρέπει, όμως, να αντιληφθούμε ότι ο εισπρακτικός στόχος για το 2015 τέθηκε πριν από έναν χρόνο, τον Νοέμβριο του 2014, και είναι γνωστό τι έχει μεσολαβήσει: η γνωστή αφαίμαξη των διαθεσίμων για την εξυπηρέτηση των δανειακών υποχρεώσεων, που υπερέβη το ποσό των 7,2 δισεκατομμυρίων. Ήταν αδύνατον, λοιπόν, βάσει της εξέλιξης και των συνθηκών του τελευταίου χρόνου ρεαλιστικά να πραγματοποιηθεί, γιατί σε πραγματικούς αριθμούς τα φορολογικά έσοδα του 2015 είναι πλήρως συγκρίσιμα με αυτά του 2014, που ήταν η χρονιά του success story της Νέας Δημοκρατίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν έχετε την καλοσύνη, μισό λεπτό, κύριε Πρόεδρε, τελειώνω. Το πρώτο δεκάμηνο του 2014 είχαμε αύξηση των ληξιπρόθεσμων χρεών προς το δημόσιο κατά 2,6 δισεκατομμύρια, ενώ το πρώτο δεκάμηνο του 2015, η παρούσα Κυβέρνηση και παρά τις ασφυκτικές πιέσεις από το εξωτερικό και τα capital controls μείωσε την αύξηση - τουλάχιστον το κατεβάσαμε - κατά 536 εκατομμύρια ευρώ σε σύγκριση με το 2014 σε εποχές χαλεπές και δύσκολες. Είναι ξεκάθαρο το μήνυμα ότι η οικονομία συνεχίζει να κινείται μπροστά και να αφήνει πίσω της το 2014. Κλείνοντας, πρέπει να επισημανθεί πως μετά από πέντε χρόνια κρίσης οι πολίτες ένιωσαν αδύναμοι να αντεπεξέλθουν στις συνθήκες που δημιούργησε η συγκυβέρνηση ΠΑΣΟΚ - Νέας Δημοκρατίας. Με τον πρώτο προϋπολογισμό της Αριστεράς αναλαμβάνουμε το δύσκολο έργο της αναδόμησης του κράτους και της επανεκκίνησης της οικονομίας. Το έργο δεν είναι εύκολο, όμως με υπομονή και επιμονή η Ελλάδα θα βγει από τον φαύλο κύκλο της λιτότητας και οι νέοι της χώρας μας θα αναγνωρίσουν ότι η βιώσιμη και κοινωνικά δίκαιη ανάπτυξη δεν είναι μακριά για την πατρίδα μας. Και όλα αυτά, διότι πέρα από τους αριθμούς, τους πίνακες και τα διαγράμματα, που παριστούν οικονομικά μεγέθη, η οικονομία είναι συνάρτηση και της ψυχολογίας του κόσμου, του ελληνικού λαού, ο οποίος επέδειξε πρωτοφανή αντοχή και υπομονή και καρτερία, επικρότησε με την πρόσφατη κοινοβουλευτική επιλογή του και έχει στηρίξει τις ελπίδες του στην Κυβέρνηση της συνεργασίας ΑΝΕΛ - ΣΥΡΙΖΑ, προσβλέπει δε και αισιοδοξεί για την πορεία της οικονομικής και κοινωνικής ανόρθωσής του και για την οριστική έξοδο από την κρίση. Σας ευχαριστώ.
Τον λόγο έχει ο ειδικός εισηγητής της Νέας Δημοκρατίας, ο κ. Θεόδωρος Καράογλου. Ορίστε, κύριε Καράγλου, έχετε τον λόγο.
Αξιότιμοι, κύριοι Υπουργοί, κυρίες και κύριοι συνάδελφοι, εάν κάποιος πολίτης με ρωτούσε πώς κρίνω το δεκάμηνο της πρώτης και δεύτερης φοράς αριστερής Κυβέρνησης στη χώρα μας, μόνο μία διαπίστωση θα μπορούσα να κάνω: Χειρότερα δεν γίνεται. Δυστυχώς, η αλήθεια είναι ότι δέκα μήνες ήταν αρκετοί για να φανεί η πραγματικότητα: Τρίτο μνημόνιο με κόστος περισσότερο από 60 δισεκατομμύρια και επιβολή capital controls που στραγγαλίζουν την επιχειρηματικότητα, που οδηγούν τις επιχειρήσεις σε κλείσιμο τη μία μετά την άλλη και, βεβαίως, προσθέτουν στον μακρύ κατάλογο της ανεργίας περισσότερες από τριακόσιες χιλιάδες Έλληνες. Δυστυχώς, όλα έγιναν πολύ χειρότερα, εύκολα, γρήγορα και προπαντός αριστερά. Ποτέ άλλοτε μια χώρα δεν κατάφερε σε τόσο μικρό χρονικό διάστημα να οδηγηθεί σε τόσα χρόνια πίσω σε οικονομικό επίπεδο. Ποτέ άλλοτε μια ελληνική κυβέρνηση δεν προκάλεσε τόσο μεγάλο κακό στην πατρίδα σε τόσο μικρό χρονικό διάστημα. Και για να σας το πω απλά, σε «διάλεκτο» Βαρουφάκη, δυστυχώς παίξατε και χάσατε. Μαζί σας, όμως, έχασε και ολόκληρη η χώρα. Έχασε αξιοπρέπεια, αξιοπιστία, χρόνο, χρήμα και, βεβαίως, πολλές ευκαιρίες για να επιστρέψει στον δρόμο της ανάπτυξης. Το μόνο, ίσως, καλό που κάνατε ήταν ότι μαζί με τα παραπάνω χάθηκαν και οι χίμαιρες για τους Ιρανούς και τους Βολιβιανούς, που ήταν - δήθεν - πρόθυμοι να μας στηρίξουν. Δυστυχώς, σε μια περίοδο αποτροπής του ρίσκου, εσείς γεννήσατε ανασφάλεια και φόβο. Υπήρξατε και συνεχίζετε να λειτουργείτε ως παράγοντες συστημικής αστάθειας, γι' αυτό και σήμερα, κυρίες και κύριοι της Συμπολίτευσης, είστε οι πρώτοι αριστεροί Βουλευτές οι οποίοι είστε αναγκασμένοι να λερώσετε τα χέρια σας με αντιλαϊκά μέτρα. Είστε οι πρώτοι αριστεροί Βουλευτές που αναγκάζεστε να βαφτίσετε τη μείωση συντάξεως σε εξορθολογισμό των συντάξεων. Γι' αυτό και είναι πολύ κοντά ο καιρός που η ελληνική ιστορία θα αποδώσει πολιτική δικαιοσύνη, κατατάσσοντας την κυβέρνηση εθνικής συνεργασίας του Αντώνη Σαμαρά στη θέση που πραγματικά της αξίζει. Εκείνη η κυβέρνηση, κυρίες και κύριοι συνάδελφοι, δεν έβαλε την υπογραφή της στο μεγαλύτερο κύμα εξώσεων της ελληνικής ιστορίας ούτε έφερε το μεγαλύτερο κύμα αυξήσεων στον ΦΠΑ. Άλλοι παραδίδουν τα σπίτια στα χέρια των τραπεζιτών και κάνουν πολύ ακριβότερο το καλάθι της νοικοκυράς. Εκείνη η κυβέρνηση δεν υποσχέθηκε ότι θα επαναφέρει τη δέκατη τρίτη σύνταξη. Άλλοι κόβουν σήμερα ακόμα και την ενδέκατη σύνταξη. Εκείνη η κυβέρνηση δεν μετέτρεψε τη Βουλή σε αρένα καταγγελιών ούτε έκοψε στο μισό το επίδομα θέρμανσης. Άλλοι κορόιδεψαν συνειδητά την ελληνική κοινωνία και εν συνεχεία την εκμαύλισαν με κούφια λόγια, λαϊκισμούς, αγώνες στα πεζοδρόμια και κάλεσμα σε δυναμικές αντιδράσεις. Σας θυμάμαι, κυρίες και κύριοι συνάδελφοι, των ΑΝΕΛ και του ΣΥΡΙΖΑ να τάζετε κατάργηση του μνημονίου με έναν νόμο και με ένα άρθρο, να θέτετε στην προμετωπίδα του οικονομικού σας προγράμματος την επιστροφή του αφορολόγητου, να μιλάτε για εθνικοποίηση των τραπεζών. Όπως επίσης θυμάμαι το 2014 την κυβέρνηση του Αντώνη Σαμαρά να προσπαθεί να πουλήσει μετοχές της Eurobank σε ιδιώτες για 31 λεπτά τη μετοχή κι εσείς να μας κατηγορείτε τότε ότι εγκληματούμε σε βάρος της ελληνικής οικονομίας και να μιλάτε για ξεπούλημα, για σκάνδαλο, για ειδικά δικαστήρια. Έναν χρόνο μετά, τον Νοέμβριο του 2015 και μετά τη διαπραγμάτευση παρωδία των κυρίων Τσίπρα - Βαρουφάκη, η δική σας Κυβέρνηση πουλά μετοχές της ίδιας τράπεζας για ένα λεπτό του ευρώ. Επειδή θέλω να είμαι πρακτικός, θα σας φέρω το παράδειγμα που χρησιμοποίησα και στην Επιτροπή Οικονομικών: Με το κόστος ενός εισιτηρίου αστικών συγκοινωνιών - το καινούργιο εισιτήριο, το ακριβό, το «αριστερό» εισιτήριο του 1,40 ευρώ - σήμερα μπορεί κανείς να αγοράσει δεκαεπτά μετοχές της Εθνικής Τράπεζας της Ελλάδος ή είκοσι εννέα μετοχές της Alpha Bank ή εκατό μετοχές της Eurobank ή εκατόν σαράντα μετοχές της Τράπεζας Πειραιώς. Όλα όσα λέγατε στα χρόνια της αντιπολίτευσης ήταν συνειδητά ψέματα, που εξυπηρέτησαν τον σκοπό σας. Πρώτη φορά αριστερή Κυβέρνηση, πρώτη φορά κοκκίνησαν τα ψέματα από ντροπή κι όχι εκείνοι που τόλμησαν να τα πουν προεκλογικά. Χτίσατε πολιτικές καριέρες πάνω στα συντρίμμια της κοινωνίας. Η ελπίδα που υποσχεθήκατε στον ελληνικό λαό έγινε λεπίδα, που θέρισε τα όνειρα και τις προσδοκίες μισθωτών, συνταξιούχων, ελεύθερων επαγγελματιών και ανέργων. Επί επτά μήνες λέγατε ότι διαπραγματευόσασταν συμφωνία άνευ όρων και τελικά το μόνο που πετύχατε ήταν συμφωνία παράδοσης άνευ όρων. Ακόμα και τώρα σας ακούμε να επικαλείστε την αριστεροσύνη σας και να μιλάτε για θωράκιση των οικονομικά ασθενέστερων κοινωνικά στρωμάτων, λησμονώντας όμως ότι κοινωνική πολιτική δεν είναι να φροντίζεις τους φτωχούς, αλλά να φροντίζεις να μην υπάρχουν φτωχοί. Η άνοδός σας στην εξουσία και η μηδαμινή πολιτική, έως σήμερα, κυβερνητική σας θητεία ανέκοψε την ελληνική ανάκαμψη, παρέλυσε τις εγχώριες επενδύσεις και προκάλεσε εκροή κεφαλαίων 50 δισεκατομμυρίων ευρώ μονάχα το πρώτο τρίμηνο του 2015. Κάπως έτσι είναι τα πράγματα, κυρίες και κύριοι συνάδελφοι, και το 2016 η πραγματικότητα είναι ότι οικονομικά θα είναι μια από τις πιο δύσκολες χρονιές για όλους τους Έλληνες. Η αλήθεια είναι ότι θα έχουμε σημαντική αύξηση των φορολογικών επιβαρύνσεων για μικρομεσαίες επιχειρήσεις και νοικοκυριά, προφανώς, μειώσεις μισθών και συντάξεων και άρα δραστικό περιορισμό της ζήτησης, η οποία με τη σειρά της θα οδηγήσει σε μείωση των κερδών των επιχειρήσεων κι επομένως αύξηση της ανεργίας. Είναι προφανές ότι χωρίς αύξηση του Ακαθάριστου Εγχώριου Προϊόντος, χωρίς επενδύσεις, χωρίς ανάπτυξη, χωρίς εταιρείες δεν μπορείς να έχεις φορολογικά έσοδα, όπως δεν μπορείς να έχεις φορολογικά έσοδα όταν η φοροδοτική ικανότητα των Ελλήνων έχει πλέον εξαντληθεί. Η αλήθεια είναι ότι έχετε εξοντώσει τον κοινωνικό ιστό, ότι έχετε διαλύσει στην πραγματικότητα την οικονομία. Βυθίζετε τη χώρα στην άβυσσο της ύφεσης, της φτώχειας, της ανεργίας. Διότι πλέον - το γνωρίζει και ο κ. Τσίπρας - δεν είναι μακριά ο καιρός που το κομματικό σας κίνημα «Δεν πληρώνω» θα αντικατασταθεί από ένα άλλο, ρεαλιστικό κίνημα αυτή τη φορά, το κίνημα του «Δεν μπορώ να πληρώσω». Κι αυτό θα αποτυπωθεί στον προϋπολογισμό του 2016, ο οποίος ματαίως θα αναζητά σωσίβιο στους φόρους. Πρώτα απ' όλα να ξεκαθαρίσουμε ότι μπροστά μας έχουμε έναν προϋπολογισμό αριστερής λιτότητας, πασπαλισμένο με μπόλικη δόση δημιουργικής ασάφειας, έναν προϋπολογισμό αντιαναπτυξιακό, αναποτελεσματικό και άδικο, έναν προϋπολογισμό δίχως αξιοπιστία, ευθύνη και ελπίδα. Είναι χωρίς αξιοπιστία, διότι το δημόσιο χρέος αυξάνεται εννιά μονάδες συγκριτικά με το 2014, άρα η οικονομία κάνει άλματα προς τα πίσω. Χωρίς ευθύνη, διότι επιστρέφει τη χώρα στην ύφεση, άρα πετάτε στον κάλαθο των αχρήστων τις θυσίες που έκανε για δυόμισι ολόκληρα χρόνια ο ελληνικός λαός και χωρίς ελπίδα, διότι περιλαμβάνει πρόσθετα δημοσιονομικά μέτρα επιπλέον 3,2 δισεκατομμύρια ευρώ. Άρα έρχονται νέες σημαντικές μειώσεις μισθών και συντάξεων. Κοινώς, το κόστος διακυβέρνησης Τσίπρα είναι οδυνηρό. Εμείς στη Νέα Δημοκρατία δεν μπορούμε, αλλά και δεν πρόκειται να σας ακολουθήσουμε στον δρόμο τον παράλογο που έχετε χαράξει. Συνένοχοι στην οικονομική αφαίμαξη του λαού μας δεν θα γίνουμε ούτε θα συνυπογράψουμε τη γενοκτονία μισθωτών και συνταξιούχων. Δείτε τι συμβαίνει γύρω σας. Οι συνταξιούχοι βρίσκονται χωρίς καμμία ελπίδα για ένα καλύτερο αύριο. Οι εξουθενωμένοι οικογενειάρχες μετρούν μέχρι και το τελευταίο λεπτό του ευρώ. Ο όγκος των πληρωμών σε φόρους συνθλίβει την κοινωνία. Σας το επαναλαμβάνω για μια ακόμη φορά: Χωρίς φοροδοτική ικανότητα, δεν υπάρχουν έσοδα και χωρίς έσοδα δεν μπορεί να υλοποιηθεί ο προϋπολογισμός. Βλέποντας την πραγματική εικόνα της ελληνικής οικονομίας, εύκολα καταλήγει κανείς στις παρακάτω διαπιστώσεις. Πρώτη διαπίστωση: Μετά από δύο συνεχόμενα έτη επίτευξης πρωτογενών πλεονασμάτων, το 2013 και το 2014, φέτος, το 2015, επιστρέψαμε και πάλι σε πρωτογενή ελλείμματα. Δεύτερη διαπίστωση: Η οικονομία μας, ενώ το 2014 έκλεισε με θετικό ρυθμό ανάπτυξης 0,8%, μετά από έξι χρόνια συνεχούς ύφεσης, το 2015 ξαναγυρίζει και πάλι στην ύφεση και το 2016 προβλέπει με αισιοδοξία ο προϋπολογισμός ότι θα έχουμε και πάλι ύφεση της τάξης του 1,2%. Τρίτη διαπίστωση: Στον τομέα των εσόδων του προϋπολογισμού για το 2016 δεν υπάρχουν προβλέψεις και αναφορές για έσοδα από την πάταξη της φοροδιαφυγής, για έσοδα από την πάταξη του λαθρεμπορίου, για αναπροσαρμογή των αντικειμενικών αξιών των ακινήτων και για εφαρμογή της χρήσης του πλαστικού χρήματος. Τέταρτη διαπίστωση: Διαλύετε τους ελεγκτικούς φορολογικούς μηχανισμούς με την ουσιαστική διάλυση του Σώματος Δίωξης Οικονομικού Εγκλήματος, το οποίο άλλωστε είναι και ακέφαλο διοικητικά μετά την παραίτηση του επικεφαλής από τις αρχές της εβδομάδος. Ωστόσο, αυτή ήταν μια παραίτηση αναμενόμενη, δεδομένου ότι η μεταφορά αρμοδιοτήτων, οι μετακινήσεις των υπαλλήλων και ο προγραμματισμός δράσης των ελεγκτικών αρχών γίνονται πρόχειρα, βιαστικά, αποσπασματικά. Το ομολογεί, άλλωστε, ο Σύλλογος Εφοριακών Αττικής, που ελέγχεται από τη συνδικαλιστική παράταξη του ΣΥΡΙΖΑ, την ΑΣΚΙ, σε σχετικό δελτίο Τύπου που έχει εκδώσει, με το οποίο η συνδικαλιστική παράταξη του ΣΥΡΙΖΑ, η ΑΣΚΙ, καταδικάζει την Κυβέρνηση για τις επιλογές της. Πέμπτη διαπίστωση: Στον προϋπολογισμό του 2016 οι άμεσοι φόροι μειώνονται σε ποσοστό 44,7% του ΑΕΠ, με αντίστοιχη αύξηση των έμμεσων φόρων. Σε όλες, όμως, τις προηγμένες χώρες ξέρουμε ότι οι άμεσοι φόροι είναι σαφώς μεγαλύτεροι των έμμεσων. Έτσι πορευτήκαμε κι εμείς. Το 2012 παραλάβαμε άμεσους φόρους σε ποσοστό 41,5% του ΑΕΠ και τους φτάσαμε το 2014 σε ποσοστό 46,5% του ΑΕΠ, με αντίστοιχη μείωση των έμμεσων φόρων. Επανερχόμαστε, δηλαδή, στην προγενέστερη άδικη κατάσταση, με την αύξηση των έμμεσων φόρων, με την οποία, στην ουσία, τα φτωχά στρώματα καταβάλλουν υψηλότερους φόρους. Πέρα, όμως, από τις γενικές παρατηρήσεις και τις όποιες επισημάνσεις, ας δούμε τώρα και τους αριθμούς, οι οποίοι αποδεικνύουν περίτρανα τη στρεβλή αντίληψη για το πώς πρέπει να είναι δομημένοι οι φόροι στην ελληνική οικονομία. Στο προσχέδιο του προϋπολογισμού για το 2016 οι άμεσοι φόροι προβλέπεται να είναι αυξημένοι κατά 863 εκατομμύρια ευρώ και οι έμμεσοι κατά 1 δισεκατομμύριο 141 εκατομμύρια ευρώ. Προβλέπεται, δηλαδή, χονδρικά, να εισπραχθούν περισσότερα από 2 δισεκατομμύρια ευρώ. Πάμε τώρα και στα αισιόδοξα σενάριά σας για αύξηση των εσόδων. Εκτιμάτε πως θα πετύχετε τον στόχο σας μέσω της αναμόρφωσης των συντελεστών ΦΠΑ, από την οποία προβλέπονται έσοδα 1,3 δισεκατομμύριο ευρώ, μέσα από την αύξηση των συντελεστών φόρου εισοδήματος νομικών προσώπων, από την οποία προβλέπονται έσοδα 150 εκατομμύρια ευρώ, και μέσω της αύξησης προκαταβολής φόρου στους ελεύθερους επαγγελματίες, από την οποία προβλέπονται έσοδα 114 εκατομμύρια ευρώ. Προσέξτε, όμως: Η μείωση του τζίρου έχει ως αποτέλεσμα να μειώνεται και ο ΦΠΑ που εισπράττεται. Πρακτικά αυτό σημαίνει ότι η μηδενική κατανάλωση, με όποιον συντελεστή ΦΠΑ κι αν την υπολογίσεις, μηδέν έσοδα θα αποδώσει στο κράτος. Ακόμη, στις αποκρατικοποιήσεις, από 268 εκατομμύρια ευρώ, που εκτιμάτε ότι θα πετύχουμε τελικά έσοδα το 2015, για το 2016 προβλέπονται έσοδα 1,8 δισεκατομμύριο ευρώ, δηλαδή μια αύξηση 570%. Είναι ένας υπέρμετρα φιλόδοξος στόχος, δεδομένου ότι δεν υπάρχει καμμιά αναφορά για έσοδα από την ιδιωτικοποίηση του Οργανισμού Λιμένος Θεσσαλονίκης ή του Οργανισμού Λιμένος Πειραιώς ή της «ΤΡΑΙΝΟΣΕ». Μια ακόμη επισήμανση αφορά στα τέλη κυκλοφορίας. Ήδη ανακοινώθηκε αύξηση των τελών κυκλοφορίας για το 2016. Εντούτοις, στον προϋπολογισμό προβλέπεται οριακή μείωση εσόδων από αυτά, καθώς, προφανώς, αναμένεται μαζική παράδοση πινακίδων, εξαιτίας της ακινητοποίησης δεκάδων χιλιάδων αυτοκινήτων. Αν, όμως, αφήνατε αμετάβλητα τα τέλη κυκλοφορίας ή έστω οριακά τα μειώνατε, μήπως τότε θα είχαμε πραγματική αύξηση εσόδων; Για να μην αναφερθώ και στην επιβολή νέων αριστερών μέτρων, όπως η αύξηση των συντελεστών του φόρου εισοδήματος στους αγρότες, η σταδιακή κατάργηση της επιστροφής του ειδικού φόρου κατανάλωσης στο πετρέλαιο, η κατάργηση των απαλλαγών της υποχρέωσης πληρωμής του ΕΝΦΙΑ, καθώς επίσης και η αύξηση των συντελεστών ειδικής εισφοράς αλληλεγγύης. Κρατήστε και ένα ακόμη στοιχείο: Στον προϋπολογισμό προβλέπεται ότι από την αύξηση της απόδοσης του τέλους στα παιχνίδια του ΟΠΑΠ θα εισπραχθούν 190 εκατομμύρια ευρώ. Πολύ φοβάμαι όμως ότι με την επιλογή σας αυτή θα οδηγήσετε τον κόσμο στον παράνομο διαδικτυακό στοιχηματισμό και δεν θα εισπραχθούν ούτε τα μισά από τα προβλεπόμενα, οπότε θα πρέπει να ψάξετε για νέα ισοδύναμα και πάει λέγοντας. Κλείνω με τις ληξιπρόθεσμες υποχρεώσεις της γενικής κυβέρνησης προς τρίτους. Εδώ, συμβαίνει το εξής παράδοξο: Ενώ το κράτος ζητάει από τους πολίτες να είναι συνεπείς στις δικές τους υποχρεώσεις, το ίδιο το κράτος είναι ο χειρότερος κακοπληρωτής. Κυρίες και κύριοι συνάδελφοι, τον Δεκέμβριο του 2012 οι ληξιπρόθεσμες υποχρεώσεις της γενικής κυβέρνησης ήταν 9,6 δισεκατομμύρια ευρώ και τον Δεκέμβριο του 2014 το είχαμε μειώσει κατά έξι περίπου δισεκατομμύρια στα 3,8 δισεκατομμύρια ευρώ. Τακτοποιήθηκαν δηλαδή υποχρεώσεις περίπου 6 δισεκατομμυρίων και σας παραδώσαμε ένα νοικοκυρεμένο ταμείο. Δέκα μήνες μετά, οι ληξιπρόθεσμες οφειλές της πολιτείας ήδη ξεπερνούν τα 6 δισεκατομμύρια ευρώ. Το κράτος μπαταχτσής έχει γίνει χαρακτηριστικό εξάλλου της συγκεκριμένης αριστερής πολιτικής. Δεν θέλω να πει κανείς ότι δυναμιτίζω το πολιτικό κλίμα, τώρα που η Κυβέρνηση ευαγγελίζεται τη συναίνεση. Δυστυχώς, η αλήθεια είναι ότι θυμάστε τη συναίνεση μονάχα όταν τρίζει η κυβερνητική σας καρέκλα. Οι αριστοτέχνες της πόλωσης, οι ρήτορες του διχαστικού λόγου, οι θεωρητικοί της κοινωνικής επιθετικότητας ξαφνικά φόρεσαν το προσωπείο του συναινετικού εθνάρχη. Είναι αυτονόητο, κυρίες και κύριοι συνάδελφοι, ότι η Νέα Δημοκρατία δεν μπορεί να υπερψηφίσει τον προϋπολογισμό του 2016, διότι πολύ απλά είναι ένας προϋπολογισμός από μια ανάλγητη Κυβέρνηση, μια Κυβέρνηση ισχνής πλειοψηφίας, μια Κυβέρνηση υπό προθεσμία. Άλλα υποσχεθήκατε στον ελληνικό λαό, άλλα φέρνετε στο Κοινοβούλιο. Συμφωνώ, βέβαια, ότι στην πολιτική δεν υπάρχουν μόνιμοι φίλοι και μόνιμοι αντίπαλοι. Αν, λοιπόν, θέλετε συναίνεση με την Αξιωματική Αντιπολίτευση, αρκεί να παραδεχθείτε ότι αποτύχατε, να ζητήσετε συγγνώμη από τον ελληνικό λαό για τα ψέματά σας και στη συνέχεια ελάτε να συζητήσουμε πώς μπορούμε να πετύχουμε την πραγματική συναίνεση. Πιστεύω ακράδαντα ότι όπως οι δημοκρατίες δεν οικοδομούνται από φόβο, έτσι και οι συναινέσεις δεν οικοδομούνται με εκφοβισμούς και τελεσίγραφα, αλλά με θαρραλέες πολιτικές πράξεις. Και κάτι τελευταίο: Οι ευθύνες, κυρίες και κύριοι της συγκυβέρνησης, δεν είναι μόνο για να τις επιρρίπτεις στους άλλους, αλλά και για να τις αναλαμβάνεις ο ίδιος, όταν πρέπει, ιδίως όταν έχεις τη βαριά ευθύνη διακυβέρνησης της χώρας. Ήρθε, λοιπόν, η ώρα να αναλάβετε τις δικές σας ευθύνες. Μην ψάχνετε για συνένοχους, γιατί εμείς συνένοχοι δεν πρόκειται να γίνουμε. Ευχαριστώ πολύ.
Κι εγώ σας ευχαριστώ, κύριε Καράογλου. Τον λόγο έχει ο ειδικός εισηγητής της Χρυσής Αυγής κ. Ευάγγελος Καρακώστας.
Ευχαριστώ, κύριε Πρόεδρε. Προ των εκλογών του 2012, η Νέα Δημοκρατία και ο τότε Πρόεδρός της στηλίτευαν τη μνημονιακή πολιτική του ΠΑΣΟΚ, λέγοντας πως, όταν έρθουν εκείνοι στα πράγματα, θα επαναδιαπραγματευθούν το μνημόνιο. Αντί όμως επαναδιαπραγμάτευσης, έφεραν νέο μνημόνιο. Προ των εκλογών του 2015, ΣΥΡΙΖΑ και Ανεξάρτητοι Έλληνες κατακεραύνωναν τη Νέα Δημοκρατία και το ΠΑΣΟΚ, υποστηρίζοντας πως οι μνημονιακές πολιτικές είναι αδιέξοδες και για αυτό τον λόγο θα σκίσουν τα μνημόνια. Αντί σκισίματος, έφεραν νέο μνημόνιο, το οποίο επάξια φέρει τον τίτλο του «μνημονίου της Αριστεράς». Πέντε έτη μνημονίων δεν προσέφεραν καμμία λύση, αλλά αντιθέτως επέφεραν τα εξής: ενάμισι εκατομμύριο ανέργους, χιλιάδες λουκέτα σε επιχειρήσεις, φτωχοποίηση μεγάλου τμήματος του ελληνικού λαού, το ξεπούλημα της δημόσιας περιουσίας, τουλάχιστον δέκα χιλιάδες αυτοκτονίες ελέω της ασφυκτικής οικονομικής κατάστασης. Και το σημαντικότερο: Κανένας επιφανής πολιτικός ή οικονομικός παράγοντας, εμπλεκόμενος στα μεγάλα σκάνδαλα τα οποία ζημίωσαν το ελληνικό δημόσιο και κατ' επέκταση τον ίδιο τον ελληνικό λαό δεν οδηγήθηκε στη φυλακή. Παρά ταύτα, οι κυβερνήσεις της χώρας εξυπηρετώντας τα συμφέροντα των διεθνών τοκογλύφων και όχι του ελληνικού λαού, επιμένουν να εφαρμόζουν σκληρά και απάνθρωπα μνημονιακά μέτρα, τα οποία μάλιστα παρουσιάζουν ως αναγκαία για τη σωτηρία μας. Η Κυβέρνηση ΣΥΡΙΖΑ - ΑΝΕΛ βαδίζει επακριβώς στα χνάρια της προηγούμενης κυβέρνησης Νέας Δημοκρατίας και ΠΑΣΟΚ, με μια ουσιώδη διαφορά: Οι πολιτικοί απατεώνες της δήθεν κοινωνικής ευαισθησίας είχαν το θράσος να ρωτήσουν τον ελληνικό λαό εάν επιθυμεί νέο μνημόνιο για να σωθεί. Πρόκειται για το δημοψήφισμα της 5ης Ιουλίου 2015, όταν παρά τη στυγνή πολιτική τρομοκρατία, παρά την οικονομική τρομοκρατία του κλεισίματος των τραπεζών και των capital controls, ο ελληνικός λαός ψήφισε «όχι» σε ποσοστό 62%. Κι όμως, αυτοί που σήμερα έρχονται αναίσχυντα να μιλήσουν για ταξικό προσανατολισμό στον προϋπολογισμό του 2016, όχι απλώς περιφρόνησαν το βροντερό «όχι», αλλά επέβαλαν το σκληρότερο μέχρι σήμερα μνημόνιο, του οποίου τις συνέπειες περιγράφει ο μνημονιακός προϋπολογισμός του νέου έτους. Εντούτοις τα δημόσια οικονομικά της χώρας έχουν προ πολλού ξεφύγει του κυβερνητικού ελέγχου. Εκείνοι οι οποίοι είναι αδύνατον να ξεφύγουν του κυβερνητικού ελέγχου, αλλά και του ασφυκτικού κλοιού των πάντοτε κερδισμένων τραπεζών, είναι οι βαριά φορολογούμενοι Έλληνες και Ελληνίδες. Η συνταγή της συνεχούς αύξησης των φόρων έχει αποτύχει παταγωδώς κι έχει αποτύχει εξαιτίας της υφιστάμενης οικονομικής ασφυξίας, των συνθηκών ύφεσης και της εκτεταμένης φοροδιαφυγής, ενώ επιπλέον συντηρείται ένα κλίμα αντιναπτυξιακό, υπονομεύοντας τις προοπτικές ανάκαμψης. Η σημερινή οικονομική και κοινωνική πραγματικότητα στην Ελλάδα αποδόθηκε εξαιρετικά εύστοχα από τον Αρχηγό της Χρυσής Αυγής, ο οποίος σε ομιλία του σε αυτήν εδώ την Αίθουσα είχε ξεκαθαρίσει: Ουκ αν λάβοις παρά του μη έχοντος. Εκείνο, λοιπόν, το οποίο επί της ουσίας κάνει η σημερινή Κυβέρνηση δεν είναι η αναδιανομή του πλούτου, όπως αυτάρεσκα επαίρεται, αλλά η αναδιανομή της φτώχειας, κάτω από τα όρια της οποίας διαβιούν δύο εκατομμύρια Έλληνες. Επανερχόμαστε, όμως, στην πραγματικότητα, την οποία διαστρεβλώνουν όλα τα μνημονιακά κόμματα. Η ελληνική οικονομία έχει περιπέσει σε έναν φαύλο κύκλο ύφεσης, μη επίτευξης των δημοσιονομικών στόχων, με κυρίαρχο σημείο την εντεινόμενη αβεβαιότητα. Πώς αντιμετωπίζεται στην πράξη η ύφεση; Η ύφεση αντιμετωπίζεται αποκλειστικά και μόνο με ευρείας κλίμακας επενδύσεις και μάλιστα επενδύσεις στην παραγωγή, οι οποίες εξασφαλίζουν αύξηση απασχόλησης και εισοδημάτων. Αντί αυτών, η Κυβέρνηση της Αριστεράς υποπίπτει διαρκώς σε αλλεπάλληλα λάθη και τραγικές επιλογές, τα οποία πληρώνει βαρύτατα ο ελληνικός λαός. Αναφέραμε κατά τη διάρκεια της συζήτησης στην επιτροπή πως χαρακτηριστικά παραδείγματα του αριστερίστικου ερασιτεχνισμού υπήρξαν τα παρατράγουδα με την επιβολή του ΦΠΑ στην εκπαίδευση ή η εξομοίωση του ΦΠΑ στα ακριτικά νησιά του Αιγαίου, μέτρο το οποίο πέραν πάσης αμφιβολίας θα πλήξει τον ελληνικό τουρισμό. Ποιες είναι, όμως, οι τραγικές συνέπειες των μνημονιακών πολιτικών και των παλινωδιών της Κυβέρνησης ΣΥΡΙΖΑ - ΑΝΕΛ; Η αφαίμαξη των νοικοκυριών και των επιχειρήσεων με μέτρα εξοικονόμησης 5,7 δισεκατομμυρίων ευρώ, τα οποία προβλέπει ο νέος προϋπολογισμός. Τα 3,2 δισεκατομμύρια ευρώ εξ αυτών είναι νέα μέτρα. Οπότε πάει περίπατο και η παραμύθα της εφαρμογής του μνημονίου με κοινωνικό πρόσημο, όπως αρέσκεται να λέει η Αριστερά, μετά την άτακτη υποχώρηση και την απόλυτη υποταγή στους διεθνείς δανειστές. Το μεγαλύτερο μέρος της δημοσιονομικής προσαρμογής προέρχεται από τις ανατροπές στη φορολογία εισοδήματος, στον ΦΠΑ, στην επιβολή ειδικών φόρων και τελών ύψους 3,2 δισεκατομμυρίων, ενώ στο σκέλος των δαπανών οι συνολικές μειώσεις φτάνουν τα 2,5 δισεκατομμύρια ευρώ, εκ των οποίων το 1,8 θα προέλθει από τις παρεμβάσεις στο ασφαλιστικό. Ο νέος προϋπολογισμός αποτυπώνει τη φοροεπιδρομή, που προβλέπει αύξηση της φορολογίας για τους αγρότες και τους φορολογούμενους, οι οποίοι εισπράττουν εισοδήματα από ενοίκια, καθώς και αλλαγές στις φορολογικές κλίμακες και στους συντελεστές των φυσικών προσώπων. Παράλληλα, στο στόχαστρο της Κυβέρνησης μπαίνουν επτακόσιες δεκαέξι φοροαπαλλαγές, οι οποίες κοστίζουν στον προϋπολογισμό πάνω από 2,5 δισεκατομμύρια ευρώ ετησίως. Μεταξύ εκείνων των εσόδων τα οποία η Κυβέρνηση προσδοκά ότι θα εισπράξει είναι 32 εκατομμύρια ευρώ από τη φορολόγηση των αγροτών - σύμφωνα με το νέο μνημόνιο θα πρέπει ο φορολογικός συντελεστής να αυξηθεί στο 20% για τα εισοδήματα του 2016 και 26% για τα εισοδήματα του 2017-1,31 δισεκατομμύριο ευρώ από τις αλλαγές στους συντελεστές ΦΠΑ και τη σταδιακή κατάργηση της έκπτωσης 30% στα νησιά, 20 εκατομμύρια ευρώ από την κατάργηση ορισμένων απαλλαγών από τον ΕΝΦΙΑ, 114 εκατομμύρια ευρώ από την αύξηση της προκαταβολής φόρου εισοδήματος στους ελεύθερους επαγγελματίες, 79 εκατομμύρια ευρώ από την αύξηση της προκαταβολής φόρου εισοδήματος στους αγρότες, 13 εκατομμύρια ευρώ από την κατάργηση της επιστροφής του ειδικού φόρου κατανάλωσης στο πετρέλαιο για αγροτική χρήση. Συνεπώς η Κυβέρνηση της ταξικής στόχευσης βάζει στο στόχαστρο τους ελεύθερους επαγγελματίες και τους αγρότες, εκείνους δηλαδή οι οποίοι διατηρούν στη ζωή την παραγωγική δραστηριότητα στη χώρα, τους μισθωτούς και τους συνταξιούχους. Ποιοι είναι, όμως, εκείνοι που μένουν στο απυρόβλητο; Είναι οι τράπεζες τις οποίες «έσωσε» η Κυβέρνηση της Αριστεράς, όπως είχαν κάνει και οι προηγούμενες κυβερνήσεις ΠΑΣΟΚ και Νέας Δημοκρατίας φεσώνοντας τον ελληνικό λαό. Οι τράπεζες έλαβαν 8,1 δισεκατομμύρια ευρώ από τις αγορές και άλλα 6 δισεκατομμύρια ευρώ από το ΤΧΣ, από το θύμα δηλαδή που καλείται «ελληνικός λαός», σε ένα ξεπούλημα το οποίο δεν έχει προηγούμενο. Και ενώ το ΤΧΣ έχει δώσει συνολικά στις τράπεζες 44,5 δισεκατομμύρια ευρώ και οι δήθεν φίλοι μας των αγορών έχουν δώσει λιγότερα από τα μισά, περίπου 20 δισεκατομμύρια, οι ξένοι είναι κάτοχοι, μετά την τελευταία ανακεφαλαιοποίηση, των εξής: 70% των μετοχών της Εθνικής Τράπεζας, 80% της Πειραιώς, 90% της Alpha Bank, 98% της Eurobank. Συνηγορούμε, λοιπόν, με τη θέση της Κυβέρνησης, πως έχει ταξική στόχευση. Πράγματι, τσακίζει τα χαμηλά και μεσαία οικονομικά στρώματα του πληθυσμού και δρα αναμφιβόλως προς εξυπηρέτηση των συμφερόντων των διεθνών τοκογλύφων και της εγχώριας πλουτοκρατίας. Η μνημονιακή Κυβέρνηση εκτιμά ότι σε δημοσιονομικό επίπεδο το επόμενο έτος η ελληνική οικονομία θα επανέλθει σε συνθήκες πρωτογενούς πλεονάσματος στον κρατικό προϋπολογισμό. Σας θυμίζει κάτι η προσδοκία της επίτευξης του πρωτογενούς πλεονάσματος; Θα σας θυμίσω εγώ. Είναι η σύγκλιση της μνημονιακής Αριστεράς του Τσίπρα και του συνοδοιπόρου του Καμμένου με τον μνημονιακό φιλελευθερισμό της ψοφοδεξιάς Νέας Δημοκρατίας του Σαμαρά, είναι το success story των Σαμαρά - Βενιζέλου το οποίο συνεχίζουν κατά γράμμα οι Τσίπρας και Καμμένος ή, με απλά λόγια, είναι η επιτηδευμένη ωραιοποίηση της καταστροφής που έρχεται. Το αληθινό story των μνημονίων, των υπηρετών και απολογητών τους, είτε αυτοί βρίσκονται στη Δεξιά είτε στην Αριστερά είναι τούτο: Το χρέος της γενικής κυβέρνησης αναμένεται να αυξηθεί στα 327,6 δισεκατομμύρια ευρώ το 2016 από 316,5 δισεκατομμύρια φέτος. Ή με ποσοστά: Στο 187,8% του ΑΕΠ από το 180,2% το 2015. Για ποια σωτηρία, λοιπόν, ομιλεί το μνημονιακό τόξο, για ποιες προοπτικές ανάπτυξης, για ποιο κοινωνικό πρόσημο σε υφεσιακά μέτρα; Το μνημόνιο της Αριστεράς υπηρετεί όχι την ανάπτυξη της χώρας και την ευημερία του λαού μας, αλλά το δυσθεώρητο, παράνομο και σαφώς μη δυνάμενο να εξυπηρετηθεί χρέος, το οποίο αυξάνεται στο διηνεκές. Εκτιμάται, σύμφωνα με τον προϋπολογισμό του έτους 2016, ύφεση -2,3% του ΑΕΠ για φέτος και -1,3% το 2016. Αυτό μεταφράζεται σε συρρίκνωση του εγχώριου εισοδήματος στα 173 δισεκατομμύρια ευρώ το 2016 από 179 δισεκατομμύρια ευρώ το 2014 και απόκλιση κατά 18 δισεκατομμύρια ευρώ, έναντι του αρχικού στόχου των 191 δισεκατομμυρίων. Ως εκ τούτου - και εδώ βρίσκεται το ουσιώδες - το προσχέδιο κρίνει αναπόφευκτη την ανάγκη εκ νέου αυστηρής προσαρμογής και λήψης επιπρόσθετων μέτρων, ύψους 6,4 δισεκατομμυρίων ευρώ, τους επόμενους δεκαπέντε μήνες, για την επίτευξη των συμφωνηθέντων στόχων, 6,4 δισεκατομμύρια ευρώ τα οποία η Κυβέρνηση θα αναζητήσει μέσω νέων φόρων. Ως εκ τούτου εσείς ισχυρίζεστε ότι θα μας σώσουν οι δανειστές και οι τοκογλύφοι. Εμείς οι εθνικιστές επιμένουμε πως μόνον οι Έλληνες θα σώσουν την Ελλάδα. Εσείς ισχυρίζεστε ότι οι τράπεζες θα αναζωογονήσουν την ελληνική οικονομία. Εμείς οι εθνικιστές επιμένουμε στην αναγκαιότητα της στροφής στην πρωτογενή μας παραγωγή και στην εκμετάλλευση του ορυκτού πλούτου της χώρας, τα οποία τα μνημονιακά κόμματα ξεπουλούν στους διεθνείς τοκογλύφους. Ο προϋπολογισμός του 2016 αποτελεί συνέχεια της ληξιαρχικής πράξης θανάτου της Ελλάδος, συνέχεια των εθνοκτόνων μνημονιακών πολιτικών που κρατούν τον λαό μας δέσμιο της δουλείας των τόκων. Μοναδική διαφορά από τους παλαιότερους προϋπολογισμούς είναι το γεγονός ότι τώρα σε αυτόν υπάρχουν οι υπογραφές ΣΥΡΙΖΑ - ΑΝΕΛ, αντί εκείνων της Νέας Δημοκρατίας και του ΠΑΣΟΚ. Την περιγραφή εκείνων που εσείς, του αντισυνταγματικού τόξου, θεωρείτε εταίρους, των διεθνών δηλαδή τοκογλύφων, την έχει αποδώσει άψογα ο άγιος των ελληνικών γραμμάτων, ο Αλέξανδρος Παπαδιαμάντης, στο έργο του: «Οι έμποροι των εθνών», από το μακρινό 1883: «Πάντοτε αμετάβλητοι οι σχοινοβάται ούτοι οι Αθίγγανοι, οι γελωτοποιοί ούτοι πίθηκοι (καλώ δε ούτω τους λεγομένους πολιτικούς). Μαύροι χαλκείς κατασκευάζοντες δεσμά διά τους λαούς εν τη βαθυζόφω σκοτία του αιωνίου εργαστηρίου των.». Απέναντι στους αιώνιους εμπόρους των εθνών, τα ζοφερά και σκοτεινά εργαστήριά τους, η Χρυσή Αυγή υψώνει τα λάβαρα της εθνικής πίστεως καλώντας τον ελληνικό λαό να πυκνώσει τις τάξεις της εθνικής αντίστασης, ώστε να διεκδικήσει μέσω του πολιτικού αγώνος του λαϊκού εθνικιστικού κινήματος την ελευθερία και την εθνική του αξιοπρέπεια. Ευχαριστώ.
Κλείνουμε την αποψινή συνεδρίαση με τον συνάδελφο από το Κομμουνιστικό Κόμμα Ελλάδας, τον κ. Αθανάσιο Βαρδαλή. Ορίστε, κύριε Βαρδαλή, έχετε τον λόγο.
Ευχαριστώ, κύριε Πρόεδρε. Αυτό που πραγματικά αποτυπώνεται ξεκάθαρα στον προϋπολογισμό είναι η αποφασιστικότητα της συγκυβέρνησης να επιταχύνει την αντιλαϊκή πολιτική, να φορτώσει νέα βάσανα στη λαϊκή οικογένεια. Στόχος σας είναι, και μάλιστα κατά τη γνώμη μας ξεκάθαρος - άλλωστε, δεν το κρύβετε και οι ίδιοι, όπως στόχος ήταν και των προηγούμενων κυβερνήσεων - , να συμβάλετε στην επανεκκίνηση της οικονομίας, στη θωράκιση των κερδών των επιχειρηματικών ομίλων και ταυτόχρονα, βεβαίως, να διαχειριστείτε την ακραία φτώχεια. Όσο πλησιάζετε στον στόχο σας όλο και περισσότερο ματώνει ο λαός. Ο προϋπολογισμός αποτυπώνει με τον καλύτερο τρόπο την προσπάθεια να μειώσετε τόσο το άμεσο όσο και το έμμεσο κόστος των μονοπωλίων και του κράτους τους, ώστε να αυξηθεί η ανταγωνιστικότητά τους. Στην πραγματικότητα, χωρίς να λέω ότι δεν υπάρχουν καινούργιες πλευρές, κινείστε στην πεπατημένη. Τα πανηγύρια, τελευταία, για την ανακεφαλαιοποίηση των τραπεζών και τους βελτιωμένους σε σχέση με τις προβλέψεις δείκτες της ελληνικής οικονομίας, δεν έχουν καμμία, μα καμμία, απολύτως αξία για τον εργαζόμενο λαό, που θα συνεχίσει να ματώνει με νέα μέτρα φοροεπιδρομής, μειώσεις μισθών και συντάξεων, όπως άλλωστε προβλέπεται στον ορυμαγδό των προαπαιτούμενων αλλά και στον προϋπολογισμό του 2016. Τα ήδη ψηφισμένα μέτρα θα εφαρμόζονται σε όλη τη διάρκεια της επόμενης χρονιάς, με αντίστοιχη αύξηση της απόδοσης για το κρατικό ταμείο, ενώ παράλληλα η αντιλαϊκή πολιτική θα συμπληρώνεται και με νέα μέτρα. Γιατί τα παζάρια με τους ιμπεριαλιστικούς οργανισμούς εγκυμονούν την παραπέρα κλιμάκωση των αντιλαϊκών μέτρων, ενώ βέβαια, σε περίπτωση απόκλισης από τους στόχους, θα έρχεται το Δημοσιονομικό Συμβούλιο και αυτόματα θα καρατομεί και άλλο τα κονδύλια. Όπως ισχυρίστηκε ο Υπουργός κ. Χουλιαράκης κατά τη συζήτηση στην επιτροπή, πρόκειται για έναν προϋπολογισμό που σηματοδοτεί τη δημοσιονομική στρατηγική της Κυβέρνησης σε ορίζοντα μεσοπρόθεσμο. Ο ίδιος μάλιστα καθόρισε τον οδικό χάρτη για την υλοποίηση αυτής της στρατηγικής. Πρώτος στόχος είναι η διατήρηση της δημοσιονομικής ισορροπίας. Ο προϋπολογισμός, δηλαδή, θα βάλει τέρμα στην παραγωγή ελλειμμάτων «βρέξει, χιονίσει» και θα εξασφαλίσει την παραγωγή πρωτογενών πλεονασμάτων. Ο δεύτερος στόχος είναι να θέσει τέρμα στην αναπαραγωγή υφεσιακής ροπής της ελληνικής οικονομίας. Και οι δύο στόχοι είναι ίδιοι με τους στόχους όλων των κυβερνήσεων από το 2009 και μετά, που εφάρμοσαν τα δύο προηγούμενα μνημόνια. Η συγκυβέρνηση ισχυρίζεται πως ο δικός της προϋπολογισμός διαφέρει από τους προηγούμενους προϋπολογισμούς, γιατί δίνει έμφαση στο στοιχείο της κοινωνικής δικαιοσύνης, στον κοινωνικό προϋπολογισμό. Ισχυρίζεται μάλιστα πως προβλέπει 300 εκατομμύρια - αυτή είναι η κοινωνική της ευαισθησία! - περισσότερα για την υγεία, ξεχνώντας να πει πως από τις τσέπες των συνταξιούχων αφαίρεσαν 700,5 εκατομμύρια ευρώ για τον ίδιο σκοπό, με την αύξηση των κρατήσεων 6% στις επικουρικές και 2% στις κύριες συντάξεις. Αφού καταργήσατε τη σύνταξη στους υπερήλικες ανασφάλιστους και στους παλιννοστούντες, τώρα ξεδιπλώνετε την κοινωνική σας «ευαισθησία», προβλέποντας ένα «επιδοματάκι» 62 εκατομμυρίων ευρώ στη θέση του. Βάζετε βαθιά το μαχαίρι και στα κοινωνικά επιδόματα, αφού πρέπει να προκύψει εξοικονόμηση της τάξης του 0,5% σε ετήσια βάση. Από το 2016 θα αρχίσει ο δραστικός περιορισμός του ΕΚΑΣ, μια που στο σχέδιο προϋπολογισμού προβλέπεται εξοικονόμηση 223 εκατομμυρίων ευρώ. Το επίδομα για το πετρέλαιο θέρμανσης της λαϊκής οικογένειας μειώνεται κατά 50%, με την εξοικονόμηση εδώ να φτάνει στα 105 εκατομμύρια ευρώ. Τα νέα μέτρα που παίρνετε θα αποδώσουν 5,7 δισεκατομμύρια ευρώ περίπου. Οι αυτοαπασχολούμενοι επαγγελματοβιοτέχνες, επαγγελματίες και έμποροι θα επιβαρυνθούν επιπλέον με 114 εκατομμύρια ευρώ με την αύξηση της προκαταβολής φόρου εισοδήματος. Στους φτωχούς αγρότες η φοροαφαίμαξη θα ξεπεράσει τα 270 εκατομμύρια ευρώ. Αυτό που έχουμε, λοιπόν, είναι νέα, μεγαλύτερη φοροαφαίμαξη του λαού και ταυτόχρονα δραστικές περικοπές σε κονδύλια που ήταν αναγκαία για την κάλυψη των λαϊκών αναγκών. Πρόκειται για ποσά που έρχονται να στοιβαχτούν πάνω στα αντιλαϊκά μέτρα των προκατόχων σας στο τιμόνι της αστικής διαχείρισης. Όλα αυτά δεν τα λες και κοινωνική δικαιοσύνη ή στροφή στην κοινωνική πολιτική! Κυρίες και κύριοι Βουλευτές, με τον προϋπολογισμό που κατέθεσε η συγκυβέρνηση δείχνει τον δρόμο για τη νέα επίθεση στο ασφαλιστικό, φορτώνοντας άλλο 1,8 δισεκατομμύριο ευρώ σε συνταξιούχους και ασφαλισμένους. Απ' ό,τι φαίνεται οι κυβερνήσεις αλλάζουν, αλλά η υποχρηματοδότηση των ταμείων παραμένει διαχρονική αξία! Στην παιδεία, αν και από αριθμητική άποψη φαίνεται να δίνεται το ίδιο ποσό, πρόκειται ουσιαστικά για τη σταθεροποίηση της χρηματοδότησης, η οποία βρίσκει τα σχολεία, τα πανεπιστήμια, ΑΕΙ και ΤΕΙ, σε κατάσταση ελεγχόμενης χρεοκοπίας και ως εκ τούτου χειροτερεύει την υπάρχουσα άθλια κατάσταση. Ξεχωρίζουν όμως και εδώ οι μειώσεις στη χρηματοδότηση για την εκπαίδευση των Ελλήνων του εξωτερικού, οι μειώσεις στις δαπάνες για την ανώτατη εκπαίδευση, που φτάνουν τα 70 εκατομμύρια ευρώ, για τα τμήματα ένταξης, τα ειδικά σχολεία, τα ολοήμερα. Σήμερα που μιλάμε χιλιάδες κενά εκπαιδευτικών δημιουργούν μία εικόνα εγκατάλειψης στη δημόσια εκπαίδευση. Χειρότερη είναι η κατάσταση στην προσχολική αγωγή. Στα ΑΕΙ και στα ΤΕΙ υπάρχει επίσης σοβαρό πρόβλημα λειτουργίας και το γνωρίζετε. Είναι χαρακτηριστικό ότι τα ιδρύματα λειτουργούν σήμερα με μόλις το 20% του προϋπολογισμού του 2011. Για την έρευνα τα κονδύλια που προβλέπονται με δυσκολία φθάνουν για την κάλυψη της μισθοδοσίας του τακτικού προσωπικού, ενώ για όλους τους υπόλοιπους δεν υπάρχει η παραμικρή δέσμευση. Τα μεγάλα λόγια για τη συνεχιζόμενη διαρροή νέων επιστημόνων υψηλής ειδίκευσης, εργατικού δυναμικού γενικά, στο εξωτερικό, αποδεικνύεται ότι είναι κούφια λόγια, αφού δεν γίνεται τίποτα ώστε να αντιστραφεί αυτή η κατάσταση. Η ίδια κατάσταση, πάνω - κάτω, είναι και στην τοπική διοίκηση. Ο κρατικός προϋπολογισμός αποτελεί έναν από τους βασικούς μηχανισμούς αναδιανομής του παραγόμενου πλούτου σε όφελος του κεφαλαίου. Και εδώ βασικό άξονα αποτελεί η κλιμακούμενη μείωση της χρηματοδότησης των δήμων και των περιφερειών από τον κρατικό προϋπολογισμό. Το δημοσιονομικό πλαίσιο πειθάρχησης και ο προϋπολογισμός είναι τα βασικά εργαλεία για να συνεχιστούν οι αναδιαρθρώσεις και στην τοπική διοίκηση. Τι είναι όμως αυτές οι περιβόητες αναδιαρθρώσεις; Αναδιάρθρωση σημαίνει δραστικές περικοπές πόρων, συρρίκνωση κοινωνικών υποδομών, ιδιωτικοποίηση υπηρεσιών και έργων, ώθηση των δήμων στον τραπεζικό δανεισμό, μαζί με την παραπέρα ένταση της υπερφορολόγησης των δημοτών, αντικατάσταση του προσωπικού με σταθερά ασφαλιστικά και εργασιακά δικαιώματα με προσωπικό ποικίλων ελαστικών εργασιακών σχέσεων. Επομένως τίποτα θετικό για τους εργαζόμενους δεν πρόκειται να προκύψει από αυτές τις αναδιαρθρώσεις. Για μία ακόμη φορά παρακρατείται αυθαίρετα περίπου 1,4 δισεκατομμύριο ευρώ από τους δήμους και τις περιφέρειες. Το ίδιο δηλαδή που έκαναν οι προηγούμενες κυβερνήσεις κάνετε και εσείς. Τα κονδύλια της ΣΑΤΑ έχουν ελαχιστοποιηθεί. Είναι μειωμένα κατά 84% περίπου σε σχέση με το 2009. Σήμερα φαίνεται ότι πάμε για μηδενισμό τους. Καταρρέουν οι υποδομές που έχουν δημιουργηθεί εδώ και δεκαετίες στην άθληση και τον πολιτισμό, από την έλλειψη συντήρησης και βέβαια από την έλλειψη μέσων και προσωπικού για τη συντήρηση. Σπανίως απαλλοτριώνονται σήμερα χώροι για να αποδοθούν στον λαό, λόγω και πάλι έλλειψης πόρων. Η συντήρηση των σχολικών κτηρίων είναι είτε πλημμελής είτε ανύπαρκτη. Το οδικό δίκτυο των δήμων παραμένει χωρίς συντήρηση και είναι επικίνδυνο. Το Πρόγραμμα Δημοσίων Επενδύσεων προβλέπει για έργα σε τριακόσιους είκοσι πέντε δήμους και δεκατρείς περιφέρειες το κράτος να δώσει - αν τα δώσει και αυτά - το πολύ το ποσό των 212 εκατομμυρίων ευρώ. Το νέο ΕΣΠΑ προβάλλεται ήδη από την Κυβέρνηση αλλά και από την ηγεσία της ΚΕΔΕ ως η μόνη χρηματοδοτική πηγή για επενδύσεις στην τοπική διοίκηση. Η Κυβέρνηση ΣΥΡΙΖΑ - ΑΝΕΛ αλλά και οι δήμαρχοι και οι περιφερειάρχες εντείνουν τον αποπροσανατολισμό γύρω από τον χαρακτήρα του, για ποιον λειτουργεί δηλαδή και ποιους εξυπηρετεί. Ήδη είναι στον αέρα ως προς την κατάληξή τους έργα των δήμων που βρίσκονταν ενταγμένα στο ΕΣΠΑ της περιόδου 2007-2014 και, σε κάθε περίπτωση, απουσιάζουν σχεδιασμένες και εκτεταμένες παρεμβάσεις για ζητήματα όπως της αντισεισμικής θωράκισης, της αντιπλημμυρικής και αντιπυρικής προστασίας, των κοινωνικών υποδομών υγείας και πρόνοιας, προβλήματα που έρχονται και θα έρχονται με τραγικό τρόπο στην επικαιρότητα, όπως, για παράδειγμα, οι σεισμοί και τα επαναλαμβανόμενα πλημμυρικά φαινόμενα. Οι περιφέρειες χρηματοδοτούνται με 652 εκατομμύρια ευρώ από τους ΚΑΠ. Αν λάβουμε υπ' όψιν ότι η μισθοδοσία στις περιφέρειες είναι 300 εκατομμύρια ευρώ, το ποσό που απομένει είναι 332 εκατομμύρια ευρώ για δεκατρείς περιφέρειες της χώρας. Με βάση τα παραπάνω, είναι φανερό ότι η οικονομική ασφυξία για τους φορείς της τοπικής διοίκησης θα συνεχιστεί και θα ενταθεί και το 2016. Τα κονδύλια για την υγεία - πρόνοια αποτελούν έμμεσο κόστος και πρέπει να μειωθούν. Με βάση τα στοιχεία του κρατικού προϋπολογισμού οι συνολικές δαπάνες για το Υπουργείο Υγείας είναι μειωμένες κατά 19 εκατομμύρια ευρώ. Για τα νοσοκομεία η χρηματοδότηση είναι μειωμένη κατά 10 εκατομμύρια ευρώ. Αυτά βρίσκονται στον πίνακα 3.11 σελ. 112. Και το λέω αυτό επειδή λέτε διάφορα σε σχέση με την υγεία. Είναι συνέχεια βεβαίως των περικοπών των προηγούμενων χρόνων και ιδιαίτερα της περσινής χρονιάς, που είχαν περικοπεί κατά 22,8%. Οι δαπάνες προσωπικού των κρατικών νοσοκομείων - και είναι σημαντικό αυτό - προβλέπονται μειωμένες κατά 1 εκατομμύριο ευρώ. Θα μου πείτε δεν είναι πολλά. Τα μειωμένα κονδύλια για τη λειτουργία των κρατικών νοσοκομείων και για τις δαπάνες, όμως, προσωπικού σηματοδοτούν την εδραίωση του σημερινού απαράδεκτου και επικίνδυνου καθεστώτος των τεράστιων ελλείψεων σε προσωπικό, εξοπλισμό, φάρμακα και αναλώσιμα, οξύνοντας ήδη τα εκρηκτικά προβλήματα στα νοσοκομεία. Όσον αφορά την πρωτοβάθμια φροντίδα υγείας, εκεί επαναλαμβάνετε τις κυβερνητικές εξαγγελίες για αναδιάρθρωση της πρωτοβάθμιας φροντίδας υγείας με πυρήνα, όπως λέτε, τον οικογενειακό γιατρό και τις υγειονομικές μονάδες γειτονιάς. Μέσω αυτής της μεταρρύθμισης θέλετε να προωθήσετε τον στόχο για παραπέρα μείωση των κρατικών δαπανών στην υγεία, με βάση βέβαια τη σχέση κόστους και οφέλους. Το οικονομικό πρόβλημα της τοπικής διοίκησης, οι περικοπές στην υγεία, την πρόνοια και την παιδεία που προκύπτουν από τα δεδομένα του κρατικού προϋπολογισμού είναι κυρίως, κατά τη γνώμη μας, πολιτικό πρόβλημα. Είναι θέμα στρατηγικών επιλογών. Είναι θέμα επιλογής δρόμου ανάπτυξης και των συμφερόντων που υπηρετεί αυτός ο δρόμος ανάπτυξης. Έτσι εξοικονομούνται επιπλέον κρατικές δαπάνες. Συμπιέζεται ακόμη περισσότερο το λεγόμενο «μη μισθολογικό κόστος» σε τέτοια επίπεδα, που να διασφαλίζουν την ενίσχυση της ανταγωνιστικότητας και την αύξηση της κερδοφορίας των επιχειρηματικών ομίλων. Κυρίες και κύριοι Βουλευτές, από τις ιδιωτικοποιήσεις μέσα στο 2016 προβλέπονται έσοδα ύψους περίπου 2 δισεκατομμυρίων. Βγαίνουν στο σφυρί, βγάζετε δηλαδή στο σφυρί, μια σειρά από επιχειρήσεις, όπως ΔΕΣΦΑ, ΟΛΠ, ΟΛΘ, και ο κατάλογος δεν έχει τέλος. Βλέπετε και η Κυβέρνηση της «Αριστεράς» - σε εισαγωγικά - κάνει ό,τι μπορεί για να βρεθούν νέοι τομείς κερδοφόρας δράσης για το μεγάλο κεφάλαιο, ντόπιο και ξένο. Έχετε κάνει σημαία την ανάγκη για μεταρρυθμίσεις και ιδιαίτερα στο δημόσιο. Οι αλλαγές που θέλετε να προωθήσετε στο δημόσιο αποτελούν κατευθύνσεις της Ευρωπαϊκής Ένωσης, ενώ τέτοιες παρεμβάσεις απαιτεί και ο Σύνδεσμος Ελλήνων Βιομηχάνων. Πρόκειται για αλλαγές που προσαρμόζουν και εκσυγχρονίζουν το αστικό κράτος και το κάνουν ικανό να υπηρετεί στις σημερινές συνθήκες τις ανάγκες του κεφαλαίου και τη κερδοφορία του, για να γίνει πιο αποτελεσματικό στην εξυπηρέτηση της ανταγωνιστικότητας και ταυτόχρονα να επιτευχθεί το αναγκαίο δημοσιονομικό όφελος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι Βουλευτές, ολοκληρώνω. Το θράσος της συγκυβέρνησης φαίνεται ότι δεν έχει όρια. Λογικό είναι για μια Κυβέρνηση που έχει επιλεγεί ακριβώς για να κάνει τη βρώμικη δουλειά του κεφαλαίου, ενσωματώνοντας παράλληλα τις αντιδράσεις του λαού και της νεολαίας. Το ΚΚΕ θα κάνει ό,τι μπορεί για να οργανωθεί η λαϊκή αντεπίθεση μέχρι να δρομολογηθούν εξελίξεις για την ανατροπή αυτής της καπιταλιστικής βαρβαρότητας. Θα δώσουμε όλες μας τις δυνάμεις για την οργάνωση της λαϊκής πάλης και της διεκδίκησης άμεσων μέτρων που έχουν επείγοντα χαρακτήρα για τον εργατόκοσμο. Ο λαός δεν έχει να περιμένει τίποτα από το κλίμα ψευδεπίγραφης συναίνεσης που καλλιεργεί η Κυβέρνηση και τα άλλα αστικά κόμματα με τη στάση τους. Ο μόνος επωφελής για τον λαό δρόμος βρίσκεται στην οργάνωση της πάλης του, στη λαϊκή συμμαχία, στη συμπόρευση με το Κομμουνιστικό Κόμμα Ελλάδας, για την ανατροπή της αντιλαϊκής πολιτικής. Σας ευχαριστώ.
Κυρίες και κύριοι συνάδελφοι, πριν λύσουμε τη συνεδρίαση, θα ήθελα να σας παρακαλέσω, κύριε Μαντά, να κάνετε μια συνεννόηση απόψε ή αύριο το πρωί με τον Γραμματέα της Κυβέρνησης για τον κατάλογο των Υπουργών που θα μιλήσουν αύριο, για να μπορέσουμε να κάνουμε έναν σωστό προγραμματισμό, ώστε να μην έρθουν en bloc, όλοι μαζί την ίδια ώρα. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.10΄ λύεται η συνεδρίαση για αύριο Τετάρτη 2 Δεκεμβρίου 2015 και ώρα 10.00΄, με αντικείμενο εργασιών του Σώματος νομοθετική εργασία: Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016».